CELEX: 52013PC0234
Language: mt
Date: 2013-04-23
Title: Proposta għal REGOLAMENT TA’ IMPLIMENTAZZJONI TAL-KUNSILL li jimponi dazju anti-dumping definittiv fuq l-importazzjonijiet ta’ ċertu polietilentereftalatli joriġina mill-Indja, it-Tajwan u t-Tajlandja wara reviżjoni ta’ skadenza skont l-Artikolu 11(2) tar-Regolament (KE) Nru 1225/2009, u li jtemm il-proċediment tar-reviżjoni ta’ skadenza fir-rigward tal-importazzjonijiet ta’ ċertu polietilentereftalatli joriġina mill-Indoneżja u l-Malasja

|
			
		
		
		52013PC0234
		
			Proposta għal REGOLAMENT TA’ IMPLIMENTAZZJONI TAL-KUNSILL li jimponi dazju anti-dumping definittiv fuq l-importazzjonijiet ta’ ċertu polietilentereftalatli joriġina mill-Indja, it-Tajwan u t-Tajlandja wara reviżjoni ta’ skadenza skont l-Artikolu 11(2) tar-Regolament (KE) Nru 1225/2009, u li jtemm il-proċediment tar-reviżjoni ta’ skadenza fir-rigward tal-importazzjonijiet ta’ ċertu polietilentereftalatli joriġina mill-Indoneżja u l-Malasja /* COM/2013/0234 final - 2013/0122 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Ir-raġunijiet u għanijiet
tal-proposta
Din il-proposta tirrigwarda l-applikazzjoni
tar-Regolament tal-Kunsill (KE) Nru 1225/2009
tat-30 ta’ Novembru 2009 dwar il-protezzjoni kontra
l-importazzjonijiet li huma l-oġġett ta’ dumping minn pajjiżi
mhux membri tal-Komunità Ewropea ('ir-Regolament bażiku'), u b’mod
partikolari l-Artikoli 9(2), 9(4) u 11(2) tiegħu fir-reviżjoni
ta’ skadenza tad-dazju anti-dumping fis-seħħ fuq l-importazzjonijiet
ta’ ċertu polietilentereftalatli joriġina mill-Indja,
l-Indoneżja, il-Malasja, it-Tajwan u t-Tajlandja.
Il-kuntest ġenerali
Din il-proposta qiegħda ssir fil-kuntest
tar-Regolament bażiku u hija r-riżultat ta’ investigazzjoni li
twettqet skont ir-rekwiżiti sostantivi u proċedurali stabbiliti
fir-Regolament bażiku.
Id-dispożizzjonijiet eżistenti
fil-qasam tal-proposta
Permezz tar-Regolament (KE) Nru 2604/2000,
il-Kunsill impona dazju anti-dumping definittiv fuq l-importazzjonijiet ta’
ċertu polietilentereftalat('PET') li joriġina mill-Indja,
l-Indoneżja, il-Malasja, it-Tajwan u t-Tajlandja. Wara reviżjoni ta’
skadenza, il-Kunsill, permezz tar-Regolament (KE) Nru 192/2007, impona
dazju anti-dumping definittiv għal perjodu ieħor ta’ ħames snin.
Il-miżuri anti-dumping ġew suċċessivament emendati
bir-Regolament tal-Kunsill 1286/2008 skont l-Artikolu 19 tar-Regolament
tal-Kunsill (KE) Nru 597/2009 dwar il-protezzjoni kontra importazzjonijiet
sussidjati minn pajjiżi li mhumiex membri tal-Komunità Ewropea ('ir-Regolament
bażiku kontra s-sussidji'). Reviżjoni interim aktar tard skont
l-Artikolu 11(3) tar-Regolament bażiku emendat il-miżuri
fis-seħħ bir-Regolament ta’ Implimentazzjoni tal-Kunsill
Nru 906/2011. 
Bid-Deċiżjoni 2000/745/KE,
kif emendata minn żmien għal żmien, il-Kummissjoni
aċċettat impenji li jistabbilixxu prezz minimu tal-importazzjoni minn
tliet produtturi esportaturi fl-Indja.
B’mod parallel mal-miżuri kontra
l-pajjiżi kkonċernati, jeżistu dazji anti-dumping kontra
l-importazzjonijiet ta’ PET miċ-Ċina (li kienu estiżi f’Novembru
2010) u minn Settembru 2010 hemm fis-seħħ miżuri kumpensatorji
kontra importazzjonijiet ta’ PET li joriġina mill-Iran, il-Pakistan u
l-Emirati Għarab Magħquda. L-investigazzjonijiet anti-dumping u
kontra s-sussidji kontra l-Oman u l-Arabja Sawdija ġew magħluqa
fl-2011 wara rtirar tal-ilment. 
Konsistenza ma’ politiki u għanijiet
oħra tal-Unjoni
Mhux applikabbli.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Konsultazzjoni mal-partijiet interessati
Il-partijiet interessati kkonċernati
mill-proċediment kellhom il-possibbiltà li jiddefendu l-interessi
tagħhom matul l-investigazzjoni, skont id-dispożizzjonijiet
tar-Regolament bażiku.
Ġbir u użu tal-kompetenza
Ma kinitx meħtieġa kompetenza esterna.
Valutazzjoni tal-impatt
Din il-proposta hija r-riżultat
tal-implimentazzjoni tar-Regolament bażiku.
Ir-Regolament bażiku ma jipprovdix għal
valutazzjoni ġenerali tal-impatt iżda fih lista eżawrjenti ta’
kundizzjonijiet li jridu jiġu valutati.
3.           ELEMENTI LEGALI TAL-PROPOSTA
Sommarju tal-azzjoni proposta
Fl-24 ta’ Frar 2012, il-Kummissjoni
ħabbret permezz ta’ avviż ippubblikat f’Il-Ġurnal Uffiċjali
tal-Unjoni Ewropea, il-bidu ta’ reviżjoni ta’ skadenza tal-miżuri
anti-dumping applikabbli għall-importazzjonijiet ta’ ċertu
polietilentereftalatli joriġina mill-Indja, l-Indoneżja, il-Malasja,
it-Tajwan u t-Tajlandja.
Ir-reviżjoni nbdiet wara talba
ppreżentata mill-Kumitat tal-Manifatturi tal-Polietilentereftalatfl-Ewropa
(CPME) f’isem produtturi tal-Unjoni li jirrappreżentaw madwar 95%
tal-produzzjoni ta’ ċertu polietilentereftalattal-Unjoni.
Fir-rigward tal-Indja, it-Tajwan u t-Tajlandja,
l-investigazzjoni ta’ reviżjoni sabet tkomplija tad-dumping tal-prodott
ikkonċernat li twassal għar-rikorrenza tad-dannu għall-industrija
tal-Unjoni jekk jitneħħew il-miżuri anti-dumping. Ġie
stabbilit ukoll li l-issoktar tal-miżuri ma kienx kontra l-interess
tal-Unjoni.
Dwar l-Indoneżja u l-Malasja, ġie
konkluż li ma kienx probabbli li l-importazzjonijiet fl-Unjoni minn dawn
il-pajjiżi jissoktaw bi prezzijiet li jkunu l-oġġett ta’ dumping
fi kwantitajiet dannużi għas-suq tal-Unjoni fuq terminu qasir
għal medju kieku l-miżuri kellhom jitħallew jiskadu.
Għalhekk qed jiġi ssuġġerit li
l-Kunsill jadotta l-proposta mehmuża għal Regolament sabiex jiġu
estiżi l-miżuri eżistenti għall-Indja, it-Tajwan u
t-Tajlandja u sabiex jiġu tterminati l-miżuri
għall-Indoneżja u l-Malasja.
Bażi legali
Din il-proposta tirrigwarda l-applikazzjoni
tar-Regolament tal-Kunsill (KE) Nru 1225/2009 tat-30 ta’ Novembru 2009
dwar il-protezzjoni kontra l-importazzjonijiet li huma l-oġġett ta’
dumping minn pajjiżi mhux membri tal-Komunità Ewropea.
Prinċipju tas-sussidjarjetà
Din il-proposta taqa’ taħt il-kompetenza
esklussiva tal-Unjoni Ewropea. Għalhekk il-prinċipju tas-sussidjarjetà
ma japplikax.
Prinċipju tal-proporzjonalità
Il-proposta tikkonforma mal-prinċipju
tal-proporzjonalità għar-raġunijiet li ġejjin:
Il-forma ta’ azzjoni hija deskritta fir-Regolament
bażiku hawn fuq imsemmi u ma tħallix lok għal
Deċiżjoni nazzjonali.
L-indikazzjoni ta’ kif il-piż finanzjarju u
amministrattiv li jaqa’ fuq l-Unjoni, il-gvernijiet nazzjonali, l-awtoritajiet
reġjonali u lokali, l-operaturi ekonomiċi u ċ-ċittadini
huwa minimizzat u proporzjonat mal-għan tal-proposta, mhijiex applikabbli.
Għażla tal-istrumenti
Strumenti proposti: regolament.
Mezzi oħra ma jkunux adegwati
għar-raġuni li ġejja:
Ir-Regolament bażiku ma jipprovdix għal
opzjonijiet alternattivi.
4.           IMPLIKAZZJONI BAĠITARJA
Il-proposta ma għandha l-ebda implikazzjoni
għall-baġit tal-Unjoni.
2013/0122 (NLE)
Proposta għal
REGOLAMENT TA’ IMPLIMENTAZZJONI
TAL-KUNSILL
li jimponi dazju anti-dumping definittiv fuq
l-importazzjonijiet ta’ ċertu polietilentereftalatli joriġina
mill-Indja, it-Tajwan u t-Tajlandja wara reviżjoni ta’ skadenza skont
l-Artikolu 11(2) tar-Regolament (KE) Nru 1225/2009, u li jtemm
il-proċediment tar-reviżjoni ta’ skadenza fir-rigward
tal-importazzjonijiet ta’ ċertu polietilentereftalatli joriġina
mill-Indoneżja u l-Malasja
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra r-Regolament tal-Kunsill
(KE) Nru 1225/2009 tat-30 ta’ Novembru 2009 dwar
il-protezzjoni kontra l-importazzjonijiet li huma l-oġġett ta’
dumping minn pajjiżi mhux membri tal-Komunità Ewropea[1]
('ir-Regolament bażiku'), u b’mod partikolari l-Artikoli 9(2), 9(4) u
11(2) tiegħu,
Wara li kkunsidra l-proposta ppreżentata
mill-Kummissjoni Ewropea ('il-Kummissjoni'), wara konsultazzjoni mal-Kumitat
Konsultattiv,
Billi:
A. PROĊEDURA
1.           L-investigazzjonijiet
preċedenti u l-miżuri fis-seħħ
(1)       Permezz tar-Regolament (KE)
Nru 2604/2000[2]
('l-investigazzjoni oriġinali'), il-Kunsill impona dazju anti-dumping
definittiv fuq l-importazzjonijiet ta’ ċertu polietilentereftalat('PET')
li joriġina, fost l-oħrajn, mill-Indja, l-Indoneżja, il-Malasja,
it-Tajwan u t-Tajlandja ('il-pajjiżi kkonċernati'). Ir-Regolament
(KE) Nru 2604/2000 ġie suċċessivament emendat
bir-Regolament tal-Kunsill (KE) Nru 496/2002[3],
ir-Regolament tal-Kunsill (KE) Nru 823/2004[4], ir-Regolament tal-Kunsill (KE)
Nru 83/2005[5],
u r-Regolament tal-Kunsill (KE) Nru 1646/2005[6]. 
(2)       Wara reviżjoni ta’
skadenza u reviżjoni interim parzjali, il-Kunsill, permezz tar-Regolament
(KE) Nru 192/2007[7]
('il-miżuri fis-seħħ'), impona dazju anti-dumping definittiv fuq
l-importazzjonijiet ta’ ċertu polietilentereftalatli joriġina, inter
alia, mill-Indja, l-Indoneżja, il-Malasja, it-Tajwan u t-Tajlandja
għal perjodu ieħor ta’ ħames snin. Ir-Regolament (KE) Nru
192/2007 ġie sussegwentement emendat bir-Regolament tal-Kunsill (KE) Nru
1286/2008[8]
u r-Regolament ta’ Implimentazzjoni tal-Kunsill (UE) Nru 906/2011[9],
ur-Regolament ta’ Implimentazzjoni tal-Kunsill (UE) Nru 295/2013[10].
(3)       Bid-Deċiżjoni 2000/745/KE[11] u
l-emendi sussegwenti, il-Kummissjoni aċċettat impenji li
jistabbilixxu prezz minimu tal-importazzjoni offrut mill-produtturi esportaturi
fl-Indja u l-Indoneżja.
2.           Miżuri kumpensatorji
fis-seħħ
(4)       Permezz tar-Regolament (KE)
Nru 2603/2000[12],
il-Kunsill impona dazju kumpensatorju definittiv fuq l-importazzjonijiet ta’
PET li joriġina mill-Indja, il-Malasja u t-Tajlandja. Wara reviżjoni
ta’ skadenza, il-Kunsill, permezz tar-Regolament (KE) Nru 193/2007[13], impona
dazju kumpensatorju definittiv fuq l-importazzjonijiet li joriġinaw
mill-Indja għal perjodu addizzjonali ta’ ħames snin (‘il-miżuri
kumpensatorji fis-seħħ’).
3.           Talba għal
reviżjoni ta’ skadenza
(5)       Wara l-pubblikazzjoni ta’
avviż ta’ skadenza imminenti[14]
tal-miżuri anti-dumping fis-seħħ, il-Kummissjoni
fil-25 ta’ Novembru 2011 irċeviet talba għall-bidu ta’
reviżjoni ta’ skadenza ta’ dawn il-miżuri skont l-Artikolu 11(2)
tar-Regolament bażiku. It-talba kienet ippreżentata mill-Kumitat
tal-Manifatturi tal-Polietilentereftalatfl-Ewropa ('l-applikant'), f’isem
produtturi li jirrappreżentaw madwar 95% tal-produzzjoni ta’ ċertu
polietilentereftalatfl-Unjoni. 
(6)       Ir-raġunijiet li fuqhom
kienet ibbażata t-talba kienu li l-iskadenza tal-miżuri kienet
probabbli li tirriżulta f’kontinwazzjoni jew rikorrenza tad-dumping u
d-dannu għall-industrija tal-Unjoni.
4.           Bidu ta’ reviżjoni ta’
skadenza
(7)       Wara li stabbiliet, wara
konsultazzjoni mal-Kumitat Konsultattiv, li kienet teżisti
biżżejjed evidenza għall-bidu ta’ reviżjoni ta’ skadenza,
il-Kummissjoni fl-24 ta’ Frar 2012 ħabbret, permezz ta’
avviż ippubblikat f’Il-Ġurnal Uffiċjali tal-Unjoni Ewropea[15]
('l-avviż ta’ bidu'), il-bidu ta’ reviżjoni ta’ skadenza skont
l-Artikolu 11(2) tar-Regolament bażiku.
5.           Investigazzjoni parallela
(8)       Fl-24 ta’ Frar 2012,
il-Kummissjoni ħabbret ukoll, permezz ta’ avviż ippubblikat f’Il-Ġurnal
Uffiċjali tal-Unjoni Ewropea[16], il-bidu ta’ reviżjoni ta’ skadenza skont l-Artikolu 18
tar-Regolament tal-Kunsill (KE) Nru 597/2009
tal-11 ta’ Ġunju 2009[17] ('ir-Regolament bażiku kontra s-sussidji'), tal-miżuri
kumpensatorji fis-seħħ fuq l-importazzjonijiet ta’ ċertu PET li
joriġina mill-Indja.
6.           Investigazzjoni
6.1.        Perjodu tal-investigazzjoni
ta’ reviżjoni u l-perjodu kkunsidrat
(9)       L-investigazzjoni
tal-probabbiltà ta’ kontinwazzjoni jew rikorrenza tad-dumping kopriet
il-perjodu mill-1 ta’ Jannar 2011
sal-31 ta’ Diċembru 2011 ('il-perjodu tal-investigazzjoni
ta’ reviżjoni' jew 'PIR'). L-eżami tax-xejriet rilevanti
għall-valutazzjoni tal-probabbiltà ta’ kontinwazzjoni jew rikorrenza
tad-dannu kien ikopri l-perjodu mill-1 ta’ Jannar 2008
sal-aħħar tal-PIR ('il-perjodu kkunsidrat'). 
6.2.        Partijiet ikkonċernati
mill-investigazzjoni
(10)     Il-Kummissjoni avżat
uffiċjalment lill-applikant u lil produtturi magħrufa oħra
tal-Unjoni, lill-produtturi esportaturi fil-pajjiżi kkonċernati,
lill-importaturi mhux relatati, lill-utenti magħrufa li huma
kkonċernati u lir-rappreżentanti tal-pajjiżi kkonċernati,
dwar il-bidu tar-reviżjoni ta’ skadenza.
(11)     Il-partijiet interessati
ngħataw l-opportunità li jesprimu l-fehmiet tagħhom bil-miktub u li
jitolbu smigħ fil-limitu taż-żmien stabbilit fl-avviż ta’
bidu. Il-partijiet interessati kollha li talbu dan u wrew li kien hemm
raġunijiet partikolari għaliex għandhom jinstemgħu,
ingħataw smigħ.
(12)     Minħabba n-numru li deher
kbir ta’ produtturi esportaturi fl-Indja, l-Indoneżja, il-Malasja,
it-Tajwan u t-Tajlandja, kif ukoll ta’ importaturi mhux relatati, tqies xieraq
li jiġi eżaminat jekk għandux jintuża kampjunar skont
l-Artikolu 17 tar-Regolament bażiku. Sabiex il-Kummissjoni tiddeċiedi
jekk ikunx meħtieġ kampjun u, jekk iva, biex tagħżel
kampjun, il-partijiet ta’ hawn fuq kienu mitluba jippreżentaw
irwieħhom fi żmien 15-il jum mill-bidu tar-reviżjoni u jipprovdu
lill-Kummissjoni l-informazzjoni mitluba fl-avviż ta’ bidu. 
(13)     Rigward l-għażla
tal-kampjuni tal-produtturi esportaturi, kienu kkuntattjati seba’ produtturi
esportaturi magħrufa fl-Indja. Seba’ produtturi esportaturi wieġbu u
indikaw ir-rieda tagħhom li jkunu inklużi fil-kampjun. Fuq
il-bażi tal-volum tal-esportazzjonijiet tagħhom lejn l-Unjoni,
intgħażel kampjun ta’ tliet produtturi esportaturi Indjani. 
(14)     Kienu kkuntattjati ħames
produtturi esportaturi magħrufa fl-Indoneżja. Madankollu, l-ebda
produttur esportatur fl-Indoneżja ma esprima r-rieda li jikkoopera
fl-investigazzjoni. Għalhekk, il-produtturi esportaturi magħrufin
kollha u l-awtoritajiet tal-Indoneżja ġew infurmati li s-sejbiet
fir-rigward tal-Indoneżja kienu se jsiru fuq il-bażi tal-fatti
disponibbli skont l-Artikolu 18 tar-Regolament bażiku. 
(15)     Kienu kkuntattjati
żewġ produtturi esportaturi magħrufa fil-Malasja. Produttur
esportatur wieħed biss wieġeb u indika r-rieda li jkun inkluż
fil-kampjun. Għalhekk ġie deċiż li ma kienx
meħtieġ kampjunar fir-rigward tal-produtturi esportaturi fil-Malasja.
Il-produtturi esportaturi l-oħra kollha li kienu magħrufin u
l-awtoritajiet tal-Malasja ġew infurmati li s-sejbiet fir-rigward
tal-produtturi esportaturi li ma kkooperawx kienu se jsiru fuq il-bażi
tal-fatti disponibbli skont l-Artikolu 18 tar-Regolament bażiku.
(16)     Kienu kkuntattjati sitt
produtturi esportaturi magħrufin fit-Tajwan u assoċjazzjoni
waħda tal-produtturi esportaturi. L-ebda produttur esportatur fit-Tajwan
ma esprima r-rieda li jkun inkluż fil-kampjun. Il-produtturi
magħrufin kollha, inkluża l-assoċjazzjoni rappreżentattiva
tagħhom, kif ukoll l-awtoritajiet tat-Tajwan, ġew infurmati li
s-sejbiet fir-rigward tat-Tajwan kienu se jsiru abbażi tal-fatti
disponibbli skont l-Artikolu 18 tar-Regolament bażiku. 
(17)     Kienu kkuntattjati disa’
produtturi esportaturi magħrufin fit-Tajlandja. Produttur esportatur
wieħed biss wieġeb u indika r-rieda li jkun inkluż fil-kampjun.
Għalhekk ġie deċiż li ma kienx meħtieġ kampjunar
fir-rigward tal-produtturi esportaturi fit-Tajlandja. Il-produtturi esportaturi
magħrufin l-oħra kollha u l-awtoritajiet tat-Tajlandja ġew
infurmati li s-sejbiet fir-rigward tal-produtturi esportaturi li ma kkooperawx
kienu se jsiru abbażi tal-fatti disponibbli skont l-Artikolu 18
tar-Regolament bażiku.
(18)     Fl-avviż
ta’ bidu l-Kummissjoni ħabbret li kienet għażlet
provviżorjament kampjun ta’ produtturi tal-Unjoni. Dan il-kampjun kien
jikkonsisti minn erba’ kumpaniji, minn fost it-tlettax-il produttur tal-Unjoni
li kienu magħrufa qabel il-bidu tal-investigazzjoni, magħżul fuq
il-bażi tal-akbar volum rappreżentattiv ta’ produzzjoni u bejgħ
li seta’ raġonevolment jiġi investigat fiż-żmien
disponibbli. Il-kampjun kien jirrappreżenta ’l fuq minn 50%
tal-produzzjoni u l-bejgħ totali stmati tal-Unjoni matul il-PIR.
Il-partijiet interessati kienu mistiedna jikkonsultaw il-fajl u jikkummentaw
dwar l-adegwatezza ta’ din l-għażla fi żmien 15-il jum mid-data
tal-pubblikazzjoni tal-avviż ta’ bidu. Il-partijiet interessati kollha li
talbu dan u wrew li kien hemm raġunijiet partikolari għaliex
għandhom jinstemgħu, ingħataw smigħ. 
(19)     Ċerti
partijiet interessati qajmu oġġezzjonijiet rigward il-kampjunar
tal-produtturi tal-Unjoni. Huma sostnew li: (i) Il-Kummissjoni m’għandhiex
tuża t-teħid ta’ kampjuni, b’mod partikolari, peress li ebda
teħid ta’ kampjuni ma kien użat fl-investigazzjoni preċedenti;
(ii) il-metodu użat għall-għażla tal-kampjun ġiet
ikkontestata abbażi tal-fatt li din ‘tħawwad tliet passi differenti”,
jiġifieri, l-appoġġ għat-tnedija tar-reviżjoni
tal-iskadenza, id-definizzjoni tal-industrija tal-Unjoni u l-kampjunar; (iii)
il-kampjun provviżorju ġie stabbilit fuq il-bażi ta’
informazzjoni inkorretta u inkompleta; (iv) il-kampjun provviżorju
magħżul ma kienx rappreżentattiv minħabba li inkluda
l-entitajiet aktar milli l-gruppi; intqal ukoll li inkluda kumpannija
waħda riċenti li riċentement għaddiet minn ċessjoni
jew kumpanija oħra li kellha bejgħ relatat li naqqas
ir-rappreżentattività tal-kampjun. 
(20)     L-argumenti mqajma
mill-partijiet kienu indirizzati kif ġej: 
–              
Id-Deċiżjoni li jintuża kampjun
tittieħed għal kull investigazzjoni b’mod indipendenti skont
iċ-ċirkustanzi partikolari ta’ kull każ u l-Artikolu 11(9)
tar-Regolament bażiku ma jirregolax l-użu ta’ tali kampjun
għall-istabbiliment tad-dannu fil-kuntest ta’ reviżjoni ta’ skadenza.
Kuntrarju għall-investigazzjonijiet preċedenti, fejn
l-investigazzjoni tal-kumpaniji kollha li ppreżentaw irwieħhom u
kkooperaw kienet fattibbli, fir-reviżjoni preżenti l-Kummissjoni
ħasset li, minħabba n-numru kbir tagħhom, ma setgħux
raġonevolment jiġu investigati l-produtturi kollha tal-Unjoni
fiż-żmien disponibbli u li għalhekk il-kundizzjonijiet
tal-Artikolu 17 kienu ssodisfati. 
–              
Il-Kummissjoni ma 'ħawditx' l-istabbiliment
tal-appoġġ għall-bidu tar-reviżjoni ta’ skadenza,
l-istabbiliment tal-industrija tal-Unjoni u l-għażla tal-kampjun
provviżorju billi dawn il-passi baqgħu indipendenti minn xulxin u
kienu deċiżi separatament. Ma ntweriex kemm l-użu tad-dejta dwar
il-produzzjoni u l-bejgħ ipprovduta mill-produtturi tal-Unjoni fil-kuntest
tal-eżami tal-appoġġ għall-bidu tar-reviżjoni ta’
skadenza kien affettwa r-rappreżentattività tal-kampjun. 
–              
Il-kampjun ġie stabbilit fuq il-bażi
tal-informazzjoni disponibbli fil-mument tal-għażla skont
l-Artikolu 17 tar-Regolament bażiku. Ir-rappreżentattività
tal-kampjun kienet riveduta wara l-kummenti tal-partijiet dwar dejta
speċifika tal-kumpaniji. L-ebda wieħed mill-kummenti li saru ma tqies
li kellu bażi. 
–              
Kif mitlub mill-Artikolu 17 tar-Regolament
bażiku, il-kampjun ġie stabbilit fuq il-bażi tal-akbar volum
rappreżentattiv ta’ produzzjoni u bejgħ li raġonevolment seta’
jiġi investigat fiż-żmien disponibbli. L-entitajiet li
jagħmlu parti minn gruppi akbar li nstab li kienu joperaw b’mod
indipendenti minn sussidjarji oħra tal-istess grupp, tqiesu bħala
rappreżentattivi tal-industrija tal-Unjoni u għalhekk ma kienx
meħtieġ li l-grupp sħiħ jiġi investigat fuq bażi
konsolidata. Fl-istess ħin, il-kumpaniji ddaħħlu fil-kampjun
bħala entitajiet ekonomiċi, biex hekk kien assigurat li d-dejta
kollha setgħet tiġi verifikata. Barra minn hekk,
iċ-ċessjonijiet u l-eżistenza ta’ bejgħ relatat kienu parti
mill-karatteristiċi tas-settur fil-perjodu kkunsidrat u għalhekk
l-ebda wieħed minn dawn l-elementi ma tqies li jnaqqas
ir-rappreżentattività tal-kampjun.
(21)     Wara l-iżvelar tal-fatti
essenzjali u l-konsiderazzjonijiet (‘żvelar’) il-partijiet tennew
l-argumenti msemmija hawn fuq li diġà ġew indirizzati. 
(22)     It-tliet produtturi
esportaturi Indjani fil-kampjun, l-uniku produttur esportatur Malasjan u
l-uniku produttur esportatur Tajlandiż li esprimew ir-rieda li jkunu
inklużi fil-kampjun issottomettew tweġibiet għall-kwestjonarju.
Madankollu t-tweġiba għall-kwestjonarju ta’ wieħed
mill-produtturi Indjani fil-kampjun żvelat li dan produċa biss volumi
insinifikanti tal-prodott ikkonċernat matul il-PIR u għalhekk
iż-żjarat ta’ verifika eventwalment saru għand
iż-żewġ produtturi esportaturi l-oħra li flimkien kienu
jirrappreżentaw 99% tal-importazzjonijiet totali fl-Unjoni mill-Indja
matul il-PIR. 
(23)     Wara l-iżvelar, produttur
Indjan wieħed li kkopera talab kalkolu tal-marġni tad-dumping
tiegħu. F’dan ir-rigward ġie kkonfermat mill-ġdid li
l-esportazzjonijiet minn din il-kumpanija kienu insinifikanti u għalhekk
ma kellha ebda impatt fuq id-determinazzjoni tal-probabbiltà tal-kontinwazzjoni
jew tar-rikorrenza tad-dumping fir-reviżjoni preżenti ta’ skadenza.
Għaldaqstant din it-talba ġiet miċħuda. 
(24)     Fl-avviż
ta’ bidu kien previst kampjunar għall-importaturi mhux relatati. L-ebda
wieħed mill-erbgħa u għoxrin importatur mhux relatat li ġew
ikkuntattjati ma kkoopera fl-investigazzjoni preżenti.
(25)     Il-ħames fornituri
magħrufin kollha tal-materja prima kienu kkuntattjati fil-bidu u
rċevew il-kwestjonarju rilevanti. Żewġ fornituri wieġbu
l-kwestjonarju. 
(26)     L-utenti kollha u
l-assoċjazzjonijiet tal-utenti kollha magħrufa ġew ikkuntattjati
mal-bidu tal-investigazzjoni. Sbatax-il utent issottomettew risposta
għall-kwestjonarju. Ippreżentaw irwieħhom għoxrin
assoċjazzjoni tal-utenti minn 16-il Stat Membru, u dawn għamlu
sottomissjonijiet.
(27)     Verifika tal-informazzjoni
riċevuta
(28)     Il-Kummissjoni fittxet u
vverifikat l-informazzjoni kollha li hija qieset neċessarja sabiex
tistabbilixxi l-probabbiltà ta’ kontinwazzjoni jew rikorrenza tad-dumping u
d-dannu li jirriżulta u l-interess tal-Unjoni. Saru żjarat ta’
verifika fil-bini tal-partijiet interessati li ġejjin:
(a)         
Produtturi tal-Unjoni 
–              
Indorama Polymers Europe, UAB, Il-Pajjiżi
l-Baxxi
–              
Equipolymers, Italy, Il-Ġermanja
–              
Neo Group, UAB, Il-Litwanja
–              
Novapet SA, Spanja
(b)         
Produtturi esportaturi fl-Indja:
–              
Dhunseri Petrochem & Tea Ltd, Kolkata;
–              
Reliance Industries Ltd, Navi Mumbai; 
(c)         
Produttur fil-Malasja:
–              
MPI Polyester Industries Sdn Bhd, Shah Alam,
Selangor;
(d)         
Produttur fit-Tajlandja:
–              
Indorama Polymers Pcl, Bangkok;
(e)         
Utenti fl-Unjoni 
–              
Coca-Cola Europe, Il-Belġju;
–              
Nestle Waters France, Franza.
B. IL-PRODOTT IKKONĊERNAT U
L-PRODOTT SIMILI
1.           Il-prodott ikkonċernat
(29)     Il-prodott ikkonċernat
minn din ir-reviżjoni huwa l-istess bħal dak tal-aħħar
reviżjoni ta’ skadenza konkluża fl-2007 li ssemma aktar ’il fuq
fil-premessa (2), jiġifieri polietilentereftalatb’numru ta’
viskożità ta’ 78 ml/g jew ogħla, skont l-Istandard tal-ISO
1628-5, li attwalment jaqa’ taħt il-kodiċi NM 3907 60 20 u li
joriġina mill-Indja, l-Indoneżja, il-Malasja, it-Tajwan u
t-Tajlandja.
2.           Il-prodott simili
(30)     Bħal
fl-investigazzjoni oriġinali u fl-investigazzjonijiet ta’ reviżjoni,
instab li l-prodott ikkonċernat u l-PET prodott u mibjugħ fis-swieq
domestiċi tal-pajjiżi kkonċernati, kif ukoll il-PET prodott u
mibjugħ fl-Unjoni mill-produtturi tal-Unjoni kellhom l-istess
karatteristiċi fiżiċi u kimiċi bażiċi u użi.
Għalhekk tqiesu bħala prodotti simili fis-sens tal-Artikolu 1(4)
tar-Regolament bażiku. 
C. PROBABBILTÀ TA’ KONTINWAZZJONI JEW
RIKORRENZA TAD-DUMPING
3.           Rimarki preliminari
(31)     Skont l-Artikolu 11(2)
tar-Regolament bażiku, ġie eżaminat jekk l-iskadenza
tal-miżuri eżistenti tkunx probabbli li twassal għal
kontinwazzjoni jew rikorrenza tad-dumping.
(32)     F’każ ta’ nuqqas ta’
kooperazzjoni, bħal fil-każ tal-Indoneżja u t-Tajwan, kellu jsir
użu mill-fatti disponibbli skont l-Artikolu 18 tar-Regolament
bażiku. Fir-rigward tal-Malasja u t-Tajlandja, intużaw
l-informazzjoni magħmula disponibbli mill-kumpaniji li kkooperaw kif ukoll
il-fatti disponibbli.
(33)     Matul il-PIR, il-volum totali
tal-importazzjoni tal-prodott ikkonċernat li joriġina
mill-pajjiżi kkonċernati skont l-Eurostat kien jammonta għal
126,500 tunnellata, li jirrappreżenta 4.5% tas-sehem mis-suq
tal-Unjoni.
(34)     Rigward l-iżvilupp
tal-kapaċità tal-produzzjoni u l-konsum domestiku fil-pajjiżi
kkonċernati, intuża rapport proprjetarju ta’ intelliġenza dwar
is-suq inkluż fit-talba kif ukoll informazzjoni pubblikament disponibbli
bħall-profili pubbliċi tal-kumpaniji fuq l-internet u
t-tweġibiet ivverifikati għall-kwestjonarju tal-kumpaniji li kkooperaw.

4.           L-Indja
4.1.        Rimarki preliminari
(35)     Kif issemma aktar ’il fuq,
ikkooperaw seba’ produtturi esportaturi Indjani u tlieta minnhom
intgħażlu għall-kampjun. Billi waħda mill-kumpaniji
fil-kampjun instabet li ma kienet tipproduċi biss volumi insinifikanti
tal-prodott ikkonċernat matul il-PIR, iż-żjarat ta’ verifika
eventwalment saru għand iż-żewġ produtturi esportaturi
l-oħra li flimkien kienu jirrappreżentaw 99% tal-importazzjonijiet
totali fl-Unjoni mill-Indja matul il-PIR. 
(36)     Matul il-PIR,
l-importazzjonijiet Indjani totali ammontaw għal 97,000 tunnellata,
li jirrappreżentaw 76% tal-importazzjonijiet totali mill-pajjiżi
kkonċernati mir-reviżjoni preżenti u 3.4% tas-sehem mis-suq
tal-Unjoni. Iż-żewġ produtturi esportaturi Indjani fil-kampjun
kienu soġġetti għal impenn u nstab li kienu qegħdin
jirrispettaw il-prezz minimu tal-importazzjoni (MIP) matul il-PIR. Billi dawn
kienu jirrappreżentaw kważi l-esportazzjoni totali mill-Indja,
is-sehem tagħhom mis-suq kien jikkorrispondi kważi eżattament
mas-sehem mis-suq tal-Indja kollha. 
4.2.        Dumping ta’ importazzjonijiet
matul il-PIR
4.2.1.     Il-valur normali
(37)     Skont l-Artikolu 2(2)
tar-Regolament bażiku, għal kull produttur esportatur Indjan
fil-kampjun l-ewwel ġie stabbilit jekk il-bejgħ domestiku totali
tiegħu tal-prodott simili lil klijenti indipendenti kienx
rappreżentattiv, jiġifieri jekk il-volum totali ta’ dan il-bejgħ
kienx ugwali għal mill-anqas 5% tal-volum totali tal-bejgħ
korrispondenti għall-esportazzjoni lejn l-Unjoni.
(38)     Sussegwentement, kienu
identifikati dawk it-tipi tal-prodott simili mibjugħa domestikament
mill-produtturi esportaturi li kellhom bejgħ domestiku globali
rappreżentattiv, u li kienu identiċi jew direttament komparabbli
mat-tipi mibjugħa għall-esportazzjoni lejn l-Unjoni.
(39)     Ġie eżaminat ukoll
jekk il-bejgħ domestiku ta’ kull produttur esportatur li kkoopera kienx
rappreżentattiv għal kull tip ta’ prodott, jiġifieri jekk
il-bejgħ domestiku ta’ kull tip ta’ prodott kienx jikkostitwixxi
mill-anqas 5% tal-volum tal-bejgħ tal-istess tip ta’ prodott lejn l-Unjoni.
Għat-tipi ta’ prodotti mibjugħa domestikament fi kwantitajiet
rappreżentattivi, imbagħad ġie eżaminat jekk dak
il-bejgħ sarx fil-kors ordinarju tal-kummerċ (‘OCOT’), skont
l-Artikolu 2(4) tar-Regolament bażiku. Dan sar billi ġie
stabbilit il-proporzjon ta’ bejgħ domestiku lil klijenti indipendenti
fis-suq domestiku li kien profittabbli għal kull tip esportat tal-prodott
ikkonċernat matul il-PIR.
(40)     Billi nstab li l-bejgħ
domestiku tat-tipi kollha tal-prodott sar fi kwantitajiet suffiċjenti u
fl-OCOT, il-valur normali kien ibbażat fuq il-prezz domestiku attwali,
ikkalkulat bħala medja peżata tal-bejgħ domestiku kollu li sar
ta’ dak it-tip matul il-PIR.
4.2.2.     Prezz tal-esportazzjoni
(41)     Billi l-bejgħ kollu
għall-esportazzjoni tal-prodott ikkonċernat sar direttament lil
klijenti indipendenti fl-Unjoni, il-prezz tal-esportazzjoni ġie stabbilit
skont l-Artikolu 2(8) tar-Regolament bażiku fuq il-bażi
tal-prezzijiet attwalment imħallsa jew li riedu jitħallsu. 
4.2.3.     Tqabbil
(42)     It-tqabbil bejn il-valur normali
medju peżat u l-prezz tal-esportazzjoni medju peżat sar fuq bażi
tal-prezz mill-fabbrika u fl-istess livell ta’ negozju. 
(43)     Sabiex jiġi assigurat
tqabbil ġust bejn il-valur normali u l-prezz tal-esportazzjoni, skont
l-Artikolu 2(10) tar-Regolament bażiku, tqiesu d-differenzi
fil-fatturi li jaffettwaw il-prezzijiet u l-komparabbiltà tal-prezzijiet.
Għal dan il-għan, saret konċessjoni xierqa fil-forma ta’
aġġustamenti għad-differenzi fl-ispejjeż tat-trasport,
l-assigurazzjoni, l-immaniġġar, il-kostijiet finanzjarji,
l-ispejjeż tal-ippakkjar, il-kummissjonijiet u r-rifużjonijiet fejn
dawn kienu murija li jaffettwaw il-komparabbiltà tal-prezzijiet. 
(44)     Wieħed mill-produtturi
esportaturi talab aġġustament skont l-Artikolu 2(10)(b)
tar-Regolament bażiku, fuq il-bażi li l-imposti tal-importazzjoni
allegatament intrefgħu mill-prodott simili meta kien intiż
għall-konsum fil-pajjiż esportatur iżda kienu rimborżati
permezz ta’ skema ta’ rifużjoni tad-dazji ('DDS') meta l-prodott
inbiegħ għall-esportazzjoni lejn l-Unjoni. L-investigazzjoni
madankollu wriet li ma kienet teżisti l-ebda korrelazzjoni bejn l-ammont
ta’ rifużjoni tad-dazju, ikkalkulat bħala perċentwal fiss
tal-valur FOB tal-prodotti esportati, u d-dazji attwali mħallsa fuq
l-inputs importati kontenuti fil-prodott esportat. Fil-fatt instab li anki
l-esportaturi li jakkwistaw l-inputs tagħhom kollha lokalment u
għalhekk ma jimportaw xejn mill-inputs tagħhom, xorta huma intitolati
biex jibbenefikaw mid-DDS. Għalhekk it-talba kienet rifjutata. 
4.2.4.     Marġini ta’ dumping
(45)     Kif previst
fl-Artikolu 2(11) u (12) tar-Regolament bażiku, il-valur normali
medju peżat skont it-tip ġie mqabbel mal-prezz tal-esportazzjoni
medju peżat tat-tip korrispondenti tal-prodott ikkonċernat. Dan
it-tqabbil wera l-eżistenza ta’ dumping li kien jammonta għal 4.8% u
6.6% rispettivament għaż-żewġ produtturi esportaturi
fil-kampjun li esportaw lejn l-UE matul il-PIR, minkejja l-fatt li
ż-żewġ kumpaniji kienu soġġetti għal impenji dwar
il-prezzijiet. 
(46)     Wara l-iżvelar, produttur
esportatur iddikjara li l-kalkolu tal-marġini tad-dumping fuq il-bażi
tal-bejgħ domestiku ta’ erba’ xhur minflok tax-xhur kollha tal-PIR ma
kienx iġġustifikat u argumenta li din tgħolli
artifiċjalment il-marġini ta’ dumping tiegħu. Għandu
jiġi nnutat li, fil-kuntest ta’ reviżjoni ta’ skadenza l-miżuri
jew jinżammu jew jiġu revokati iżda ma jistgħux jiġu
emendati. Barra minn hekk, l-erba’ xhur ikkonċernat, jiġifieri xahar
għal kull kull kwart u l-valur normali u l-prezzijiet tal-esportazzjoni
kienu mqabbla mal-istess xhur. Minn dan isegwi li tqabbil ġust ġie
garantit. Għalhekk it-talba kienet rifjutata.
4.3.        Żvilupp
tal-importazzjonijiet jekk jiġu revokati l-miżuri
(47)     Minbarra l-istabbiliment
tal-eżistenza ta’ dumping matul il-PIR, kienet investigata wkoll
il-probabbiltà ta’ kontinwazzjoni tad-dumping jekk jiġu revokati
l-miżuri.
(48)     F’dan ir-rigward kienu
analizzati l-elementi li ġejjin: il-volum u l-prezzijiet
tal-importazzjonijiet li huma l-oġġett ta’ dumping mill-Indja,
l-attrazzjoni tas-suq tal-Unjoni u swieq terzi oħra, il-kapaċità
tal-produzzjoni u l-kapaċità żejda disponibbli
għall-esportazzjoni tal-produtturi Indjani.
(49)     L-analiżi ta’ hawn isfel
kienet ibbażata prinċipalment fuq it-tweġibiet ivverifikati
tal-kwestjonarju u l-istudju tal-intelliġenza dwar is-suq kontroverifikat
mal-informazzjoni pubblikament disponibbli.
4.3.1.     Il-volum u l-prezzijiet
tal-importazzjonijiet li huma l-oġġett ta’ dumping mill-Indja 
(50)     L-importazzjonijiet fl-Unjoni
mill-Indja rduppjaw matul il-perjodu kkunsidrat u laħqu madwar
97,000 tunnellata matul il-PIR li jirrappreżenta 3.5% tal-konsum
totali tal-UE matul il-PIR.
(51)     Matul il-perjodu
sħiħ ikkunsidrat, il-prezzijiet tal-importazzjoni varjaw u segwew
l-istess xejriet bħall-prezzijiet tal-bejgħ tal-industrija tal-Unjoni
fis-suq tal-Unjoni. B’mod ġenerali, il-prezzijiet tal-importazzjonijiet
żdiedu b’29% mill-2008 sal-PIR. Ma nstab l-ebda twaqqigħ
tal-prezzijiet matul il-PIR. 
4.3.2.     L-attrazzjoni tas-suq
tal-Unjoni u swieq terzi oħra
(52)     Matul
il-PIR, il-prezzijiet tal-esportazzjoni Indjani lejn pajjiżi terzi kienu
ġeneralment aktar baxxi mill-prezzijiet domestiċi tagħha. Din
id-differenza fil-prezzijiet kienet tammonta sa 7.5% tal-livell tal-prezzijiet
tal-esportazzjoni. 
(53)     Il-prezzijiet
tal-esportazzjoni Indjani lejn pajjiżi terzi kienu ġeneralment aktar
baxxi mill-prezz tal-esportazzjonijiet Indjani lejn l-Unjoni, fatt li
jappoġġja l-konklużjoni li s-suq tal-Unjoni huwa attraenti billi
s-suq tal-Unjoni jista’ jiġġenera profitti akbar. Madankollu,
minħabba din id-differenza fil-politika tal-ipprezzar, ma jistax jiġi
eskluż li l-prezzijiet lejn l-Unjoni jonqsu saħansitra aktar jekk
jiġu revokati l-miżuri. 
(54)     Wara l-iżvelar, produttur
esportatur sostna li l-valutazzjoni tal-attrazzjoni tas-suq tal-Unjoni kienet
influwenzata mill-eżistenza ta’ impriża, u dan kien ifisser li hi
tista’ tesporta biss meta l-prezzijiet kienu għolja. Madankollu tqabbil
tal-prezz minimu ta’ importazzjoni (PIM) impost mill-impriza mal-prezz li ma
jinkludix ix-xogħol tal-esportazzjonijiet lejn l-Unjoni matul tmien xhur
meta l-produttur instab li jesporta lejn l-Unjoni juri li l-prezz
tal-esportazzjoni lejn l-Unjoni kien bħala medja sinifikament ogħla
mill-PIM, li jindika li l-politika tal-prezzijiet kien biss marġinalment
influwenzata mill-impenn, jekk xejn. Minn dan jirriżulta li
l-eżistenza ta’ impriża fiha innifsha ma bidlitx il-konklużjoni
milħuqa rigward l-attrazzjoni tas-suq tal-Unjoni. Għaldaqstant, dan
l-argument ġie irrifjutat. 
(55)     Il-kapaċità
tal-produzzjoni u l-kapaċità żejda disponnibbli
għall-esportazzjonijiet tal-produtturi Indjani
(56)     Matul il-PIR, l-Indja kellha kapaċità ta’ produzzjoni ta’
700,000-900,000 tunnellata u l-kapaċità ta’ produzzjoni żejda
disponibbli għall-esportazzjoni kienet ta’ 200,000-300,000 tunnellata.

(57)     Skont it-tagħrif
miġbur matul l-investigazzjoni, il-kapaċità Indjana hija
proġetatta li tiżdied aktar u li tilħaq xi 1,600,000-1,800,000
tunnellata sal-2014. Din iż-żjieda hija mistennija li tkun ferm
ogħla miż-żieda fil-konsum domestiku. Minħabba f’hekk,
il-kapaċità żejda fuq id-domanda domestika hija stmata li tilħaq
madwar 600,000-700,000 tunnellata fl-2014, li tkun tirrappreżenta
madwar 21-25% tal-konsum totali tal-Unjoni matul il-PIR. Ta’ min jinnota wkoll
li hemm miżuri tad-difiża tal-kummerċ fis-seħħ kontra
l-Indja fit-Turkija u l-Afrika t’isfel, biex b’hekk potenzjalment jitnaqqsu
s-swieq li jistgħu jkunu disponibbli għal esportazzjonijiet Indjani.
(58)     Huwa probabbli li
l-esportazzjonijiet lejn l-Unjoni jiżdiedu jekk jiġu revokati
l-miżuri, b’mod partikolari minħabba l-livelli ogħla
tal-prezzijiet fis-suq tal-Unjoni u d-daqs tas-suq mal-konsum għoli.
Mill-banda l-oħra, ma jistax jiġi eskluż li l-produtturi
esportaturi jnaqqsu l-prezzijiet tal-esportazzjoni tagħhom lejn l-Unjoni
saħansitra aktar u li d-dumping osservat matul il-PIR għalhekk
jiġi aggravat.
(59)     Produttur
esportatur qal li l-kapaċità ta’ produzzjoni disponibbli għal
esportazzjonijiet fl-Indja se jonqsu wara l-2014 u għalhekk is-sitwazzjoni
kurrenti se tkun biss temporanja. Huwa nnotat li l-allegat tnaqqis
tal-kapaċità eċċessiva disponibbli għall-esportazzjoni wara
l-2014 nstabet konformi mal-projezzjonijiet tar-rapport ta’ intelligence
tas-suq. Għalhekk ġie konkluż li din is-sottomissjoni ma kinitx
ta’ natura li timmodifika l-analiżi fir-rigward tal-iżvilupp ta’
kapaċità żejda disponibbli għall-esportazzjoni. Wara
l-iżvelar, produttur esportatur iddikjara illi kapaċitajiet
żejda temporarj importanti disponibbli għall-esportazzjoni kienu
inevitabbli minħabba l-fatt li ġeneralment żidiet
fil-kapaċità tal-produzzjoni jistgħu jsiru biss f’żidiet kbar
minħabba d-daqs minimu ta’ impjanti moderni tal-PET. Bi tweġiba
għal dan, għandu jiġi nnutat li bejn il-PIR u s-sena ta’ wara,
saru estensjonijiet fil-kapaċità tal-produzzjoni fil-medda ta’ mill-inqas
150,000 sa 200,000 tunnellata. Minn dan isegwi li r-raġunament invokat
waħdu ma jistax jiġġustifika l-eċċess
fil-kapaċità disponibbli għall-esportazzjoni ikkwotati fil-premessa
(55) hawn fuq. Fi kwalunkwe każ, f’dan ir-rigward il-kawża tal-kapaċità
żejda disponibbli għall-esportazzjoni hija irrelevanti. Għalhekk
it-talba kienet rifjutata. 
(60)     Xi partijiet indikaw li
l-kapaċità żejda disponibbli għall-esportazzjoni li qed
tiżviluppa fl-Indja tista’ tkun assorbita wkoll minn pajjiżi terzi
oħra u li għalhekk il-kapaċità żejda disponibbli
għall-esportazzjoni kif ikkalkulatha mill-Kummissjoni ma kinitx valutata
b’mod xieraq. Ma kien assunt bl-ebda mod li l-intier tal-kapaċità
eċċessiva disponibbli għall-esportazzjoni se tkun diretta lejn
l-Unjoni. Għalhekk it-talba kienet rifjutata. 
(61)     Produttur esportatur stqarr li
t-Turkija u l-Afrika t’Isfel kienu pjuttost swieq tal-esportazzjoni mhux
importanti u oġġezzjona li l-eżistenza ta’ miżuri ta’
difiża tal-kummerċ kontra l-Indja f’dawn il-pajjiżi qegħdin
jiġu interpretati mill-Kummissjoni bħala indikazzjoni li l-Indja se
twettaq dumping għall-prodott ikkonċernat fis-suq tal-Unjoni.
Il-valutazzjoni tal-Kummissjoni hija li l-miżuri ta’ difiża
tal-kummerċ fis-seħħ fit-Turkija u l-Afrika t’Isfel kontra importazzjonijiet
mill-Indja potenzjalment inaqqsu s-swieq li jistgħu jkunu disponibbli
għal esportazzjonijiet Indjani. Aktar minn hekk, li kieku l-affermazzjoni
li t-Turkija u l-Afrika t’Isfel mhumiex swieq importanti tal-esportazzjoni,
kienet minnha, iż-żieda tal-kapaċità żejda fl-Indja
timplika probabbiltà ta’ żieda ta’ esportazzjonijiet lejn l-Unjoni, anki
fin-nuqqas ta’ miżuri ta’ difiża tal-kummerċ imposti mit-Turkija
u l-Afrika t’isfel. Għalhekk it-talba kienet rifjutata. 
4.3.3.     Konklużjoni dwar il-probabbiltà
ta’ kontinwazzjoni tad-dumping
(62)     Fuq
il-bażi ta’ dan ta’ hawn fuq, u b’mod partikolari minħabba l-issoktar
tad-dumping u l-kapaċità żejda kbira disponibbli, jista’ jiġi
konkluż li volumi sinifikanti ta’ importazzjonijiet mill-Indja huma probabbli
li jiġu diretti lejn is-suq tal-Unjoni bi prezzijiet li jkunu
l-oġġett ta’ dumping jekk il-miżuri jitħallew jiskadu u
għalhekk hemm probabbiltà ta’ kontinwazzjoni tad-dumping.
5.           L-Indoneżja
5.1.        Rimarki preliminari
(63)     L-ebda wieħed
mill-ħames produtturi esportaturi magħrufa Indoneżjani ma
kkoopera fil-investigazzjoni u għalhekk l-analiżi tal-probabbiltà ta’
kontinwazzjoni tad-dumping kienet ibbażata fuq il-fatti disponibbli skont
l-Artikolu 18 tar-Regolament bażiku. 
(64)     Skont
l-Eurostat, il-volumi tal-importazzjonijiet mill-Indoneżja matul il-PIR
kienu jammontaw għal 253 tunnellata, li jirrappreżentaw qrib 0%
tal-importazzjonijiet totali mill-pajjiżi kkonċernati
mill-investigazzjoni preżenti u qrib 0% f’termini tas-sehem mis-suq
tal-Unjoni.
5.2.        Dumping ta’ importazzjonijiet
matul il-PIR
(65)     Fid-dawl tan-nuqqas ta’
kooperazzjoni, fuq il-bażi tal-elementi fit-talba għal
reviżjoni, l-importazzjonijiet mill-Indoneżja saru bi prezzijiet li
kienu l-oġġett ta’ dumping, b’marġini ta’ dumping ta’ 10.8%.
5.3.        Żvilupp
tal-importazzjonijiet jekk jiġu revokati l-miżuri 
(66)     Minbarra l-istabbiliment
tal-eżistenza ta’ dumping matul il-PIR, kienet investigata wkoll
il-probabbiltà ta’ kontinwazzjoni tad-dumping jekk jiġu revokati
l-miżuri.
(67)     F’dan ir-rigward kienu
analizzati l-elementi li ġejjin: il-volum u l-prezzijiet
tal-importazzjonijiet li huma l-oġġett ta’ dumping
mill-Indoneżja, l-attrazzjoni tas-suq tal-Unjoni u swieq terzi oħra,
u l-kapaċità tal-produzzjoni u l-kapaċità żejda disponibbli
għall-esportazzjoni tal-produtturi Indoneżjani.
5.3.1.     Il-volum u l-prezzijiet
tal-importazzjonijiet li huma l-oġġett ta’ dumping
mill-Indoneżja
(68)     L-importazzjonijiet fl-Unjoni
mill-Indoneżja baqgħu f’livell baxx ħafna matul il-perjodu
sħiħ ikkunsidrat. Ebda importazzjonijiet ma saru fl-2008. Fl-2009,
l-importazzjonijiet ammontaw għal madwar 400 tunnellata, fl-2010
żdiedu għal madwar 1000 tunnellata u reġgħu naqsu
għal 253 tunnellata matul il-PIR. Is-sehem mis-suq korrispondenti
tal-konsum totali tal-Unjoni ta’ dawn l-importazzjonijiet kien qrib 0% matul
il-perjodu sħiħ ikkunsidrat.
(69)     Fl-2009 u fl-2010,
il-prezzijiet tal-importazzjoni Indoneżjani kienu bħala medja
ogħla minn dawk tal-industrija tal-Unjoni fis-suq tal-Unjoni. Matul
il-PIR, għalkemm il-prezz medju tal-importazzjoni Indoneżjan kien
daqsxejn aktar baxx minn dak tal-industrija tal-Unjoni fis-suq tal-Unjoni, dawk
il-livelli ta’ prezzijiet jistgħu jitqiesu bħala simili. Ma nstab
l-ebda twaqqigħ tal-prezzijiet matul il-PIR. 
5.3.2.     L-attrazzjoni tas-suq tal-Unjoni
u swieq terzi oħra
(70)     Kemm l-informazzjoni pprovduta
fit-talba għal reviżjoni kif ukoll is-sit elettroniku uffiċjali
tal-istatistika dwar il-kummerċ Indoneżjan kienu jkopru firxa aktar
wiesgħa ta’ prodotti mill-prodott ikkonċernat. Għalhekk il-prezzijiet
għas-swieq tal-esportazzjoni ta’ pajjiżi terzi ma setgħux
jiġu stabbiliti b’mod affidabbli. 
(71)     Minħabba n-nuqqas ta’
kooperazzjoni ma kienx possibbli jiġi stabbilit prezz domestiku.
5.3.3.     Production capacity and excess
capacity available for exports
(72)     Minħabba li ma kien hemm
ebda kooperazzjoni mill-Indoneżja, l-evoluzzjoni tal-kapaċità
tal-produzzjoni u d-domanda domestika kienet stabbilita fuq il-bażi
tad-data inkluża fit-talba għal reviżjoni emendata wara sottomissjoni
tal-applikant li waslet matul l-investigazzjoni li tiddikjara li l-pjan ta’
estensjoni tal-kapaċità mbassra fit-talba għal reviżjoni mhux se
jimmaterjalizza ruħu. Id-data emendata kienet verifikata għal darb’
oħra ma’ informazzjoni disponibbli pubblikament bħal profili tal-internet
pubbliċi tal-kumpanija. Fuq il-bażi ta’ dan ta’ hawn fuq,
il-kapaċità tal-produzzjoni fl-Indoneżja tidher li baqgħet
fl-istess livell matul il-perjodu sħiħ ikkunsidrat, f’livell ta’
400,000-600,000 tunnellata. Il-kapaċità ta’ produzzjoni żejda
disponibbli għall-esportazzjoni matul il-perjodu kkunsidrat naqset u
laħqet 65-70% tal-kapaċità totali tal-pajjiż matul il-PIR, li
tirrappreżenta 9-11% tal-konsum totali tal-UE. Ma hemm l-ebda żieda
fil-kapaċità mbassra sa mill-inqas l-2014. Fl-istess ħin, il-konsum
fl-Indoneżja huwa mistenni li jiżdied. Minħabba f’hekk,
il-porzjon tal-kapaċità ta’ produzzjoni disponibbli
għall-esportazzjoni huwa mistenni li jonqos u jirrappreżenta parti
żgħira ħafna tal-konsum totali tal-Unjoni matul il-PIR.
5.3.4.     Konklużjoni dwar
il-probabbiltà ta’ kontinwazzjoni tad-dumping
(73)     Fid-dawl ta’ dan ta’ hawn fuq,
b’mod partikolari s-sejbiet rigward l-evoluzzjoni mistennija tal-kapaċità,
inħass li ma hemm l-ebda probabbiltà li l-produtturi esportaturi
Indoneżjani jerġgħu jibdew jesportaw kwantitajiet dannużi
bi prezzijiet li jkunu l-oġġett ta’ dumping lejn is-suq tal-Unjoni
fuq perjodu qasir għal medju jekk jiġu revokati l-miżuri. 
6.           Il-Malasja
6.1.        Rimarki preliminari
(74)     Wieħed biss
miż-żewġ produtturi esportaturi magħrufa kkoopera
fl-investigazzjoni iżda nstab li ma esportax lejn l-Unjoni matul il-PIR.
Dan il-produttur kien jirrappreżenta madwar 20% tal-kapaċità totali
tal-produzzjoni fil-Malasja matul il-PIR. L-informazzjoni pprovduta
mill-produttur li kkoopera fil-Malasja ntużat fir-rigward tal-analiżi
tal-imġiba tal-prezzijiet fis-suq domestiku Malasjan kif ukoll
għas-swieq ta’ pajjiżi terzi oħra.
(75)     Is-sejbiet kienu bbażati
wkoll fuq il-fatti disponibbli skont l-Artikolu 18 tar-Regolament
bażiku, jiġifieri fuq it-talba għal reviżjoni u
l-informazzjoni pubblikament disponibbli bħall-profili pubbliċi
tal-kumpaniji fuq l-internet.
(76)     Matul
il-PIR, l-importazzjonijiet fl-Unjoni mill-Malasja ammontaw għal
17,000 tunnellata li kienu jirrappreżentaw 13% tal-importazzjonijiet
totali mill-pajjiżi kkonċernati mir-reviżjoni preżenti u
qrib 0.6% tas-sehem mis-suq tal-Unjoni.
6.2.        Dumping ta’ importazzjonijiet
matul il-PIR 
(77)     Fuq il-bażi tat-talba
għal reviżjoni, l-importazzjonijiet mill-Malasja saru bi prezzijiet
li kienu l-oġġett ta’ dumping, b’marġini ta’ dumping ta’ 6.7%. 
(78)     Billi l-produttur li kkoopera
ma esportax lejn l-Unjoni matul il-PIR, ma kienx possibbli jiġi kkalkulat
marġini ta’ dumping għal dik il-kumpanija. Madankollu ġie
kkalkulat valur normali fuq il-bażi tal-bejgħ domestiku tagħha u
tqabbil ta’ dan il-valur normali mal-prezz tal-importazzjonijiet fl-Unjoni
mill-Malasja kif irrappurtat mill-Eurostat jagħti ċifra li hija
konsistenti mal-marġini ta’ dumping imsemmi fil-premessa (75). 
6.3.        Żvilupp
tal-importazzjonijiet jekk jiġu revokati l-miżuri
(79)     Minbarra l-istabbiliment
tal-eżistenza ta’ dumping matul il-PIR, kienet investigata wkoll
il-probabbiltà ta’ kontinwazzjoni tad-dumping jekk jiġu revokati
l-miżuri.
(80)     F’dan ir-rigward kienu
analizzati l-elementi li ġejjin: il-volum u l-prezzijiet
tal-importazzjonijiet li huma l-oġġett ta’ dumping mill-Malasja,
l-attrazzjoni tas-suq tal-Unjoni u swieq terzi oħra, u l-kapaċità
tal-produzzjoni u l-kapaċità żejda disponibbli għall-esportazzjoni
tal-produtturi Malasjani.
6.3.1.     Il-volum u l-prezzijiet
tal-importazzjonijiet li huma l-oġġett ta’ dumping mill-Malasja
(81)     L-importazzjonijiet
mill-Malasja lejn l-Unjoni żdiedu matul il-perjodu kkunsidrat minn madwar
8,000 tunnellata għal 17,000 tunnellata, wara tnaqqis konsiderevoli
fl-2009 u l-2010. Minkejja żieda ġenerali tal-importazzjonijiet
mill-Malasja, l-ishma tas-suq baqgħu qrib iż-0% ħlief matul
il-PIR fejn laħqu 0.6 %. 
(82)     Matul il-perjodu
sħiħ ikkunsidrat, il-prezzijiet tal-importazzjoni varjaw u segwew
l-istess xejriet bħall-prezzijiet tal-bejgħ tal-industrija tal-Unjoni
fis-suq tal-Unjoni. B’mod ġenerali, il-prezzijiet tal-importazzjonijiet
żdiedu b’25% mill-2008 sal-PIR. Ma nstab l-ebda twaqqigħ
tal-prezzijiet matul il-PIR.
6.3.2.     L-attrazzjoni tas-suq
tal-Unjoni u swieq terzi oħra
(83)     Matul il-PIR, il-produttur
esportatur li kkoopera esporta 300-500 tunnellata tal-prodott simili lejn
pajjiżi terzi oħra. L-analiżi ta’ dak il-bejgħ turi li
matul il-PIR, il-prezzijiet tal-esportazzjoni Malasjani lejn pajjiżi terzi
kienu ġeneralment ogħla mill-prezzijiet domestiċi tagħha.
Din id-differenza fil-prezzijiet kienet tammonta għal 5-10%
6.3.3.     Kapaċità ta’ produzzjoni u
kapaċità żejda disponibbli għall-esportazzjoni
(84)     Il-kapaċità totali
tal-produzzjoni fil-Malasja kienet madwar 100,000-300,000 tunnellata matul
il-PIR fuq il-bażi tat-talba għal reviżjoni kontroverifikata ma’
informazzjoni pubblikament disponibbli bħall-profili pubbliċi
tal-kumpaniji fuq l-internet. Il-kapaċità ta’ produzzjoni żejda
disponibbli għall-esportazzjoni matul il-perjodu kkunsidrat naqset
kontinwament u laħqet madwar 52-55% tal-kapaċità totali
tal-pajjiż matul il-PIR, li kienet tirrappreżenta 3-4% tal-konsum
totali tal-UE. Skont l-istess sorsi, il-kapaċità tal-produzzjoni hija
mbassra li tibqa’ f’dan il-livell tal-anqas sal-2014 filwaqt li l-konsum
domestiku huwa mistenni li jiżdied. Għalhekk, il-porzjon
tal-kapaċità tal-produzzjoni disponibbli għall-esportazzjoni huwa
mistenni li jonqos u jirrappreżenta 2-3% tal-konsum totali tal-Unjoni
matul il-PIR. Għalhekk mhuwiex mistenni li l-volumi tal-importazzjonijiet
mill-Malasja jiżdiedu b’mod sinifikanti jekk jiġu revokati
l-miżuri.
6.3.4.     Konklużjoni dwar
il-probabbiltà ta’ kontinwazzjoni tad-dumping
(85)     Fid-dawl ta’ dan ta’ hawn fuq,
b’mod partikolari s-sejbiet rigward l-evoluzzjoni mistennija tal-kapaċità,
inħass li ma hemm l-ebda probabbiltà li l-produtturi esportaturi Malasjani
jerġgħu jibdew jesportaw kwantitajiet dannużi bi prezzijiet li
jkunu l-oġġett ta’ dumping lejn is-suq tal-Unjoni fuq perjodu qasir
għal medju jekk jiġu revokati l-miżuri. 
7.           It-Tajwan
7.1.        Rimarki preliminari
(86)     L-ebda
wieħed mill-erba’ produtturi esportaturi Tajwaniżi ma kkoopera
fl-investigazzjoni u għalhekk l-analiżi tal-probabbiltà ta’
kontinwazzjoni tad-dumping kienet ibbażata fuq il-fatti disponibbli skont
l-Artikolu 18 tar-Regolament bażiku. 
(87)     Matul
il-PIR, il-volumi tal-importazzjonijiet fl-Unjoni mit-Tajwan ammontaw għal
12,0000 tunnellata, li jirrappreżentaw 9.7% tal-importazzjonijiet
totali mill-pajjiżi kkonċernati mir-reviżjoni preżenti, u
madwar 0.4% tas-sehem mis-suq tal-Unjoni.
7.2.        Dumping ta’ importazzjonijiet
matul il-PIR
(88)     Minħabba n-nuqqas ta’
kooperazzjoni, fuq il-bażi tal-elementi fit-talba għal
reviżjoni, l-importazzjonijiet mit-Tajwan saru bi prezzijiet li kienu
l-oġġett ta’ dumping, b’marġini ta’ dumping ta’ 12%. 
(89)     Wara l-iżvelar, xi
partijiet sostnew li għall-iskop tal-kalkolu tal-marġini ta’ dumping,
il-Kummissjoni kellha tuża prezzijiet domestiċi u tal-esportazzjoni
ta’ produttur tal-PET tat-Tajwan li kien l-applikant ta’ reviżjoni ta’
“esportatur ġdid” skont l-Artikolu 11(4) tar-Regolament bażiku[18] li
għalih il-perjodu tal-investigazzjoni kien jikkoinċidi mal-PIR
tal-proċediment attwali. Għandu jkun innotat, madankollu, li
l-produttur tal-PET in kwistjoni ma kkooperax f’din ir-reviżjoni ta’
skadenza. L-informazzjoni sottomessa fil-kuntest ta’ investigazzjoni tista’
tintuża biss għall-għan li għalih tkun ġiet mitluba.
Għalhekk, l-informazzjoni miksuba fl-imsemmija reviżjoni ta’
‘esportatur ġdid’ ma tistax tintuża fil-kuntest tar-reviżjoni
ta’ skadenza preżenti. Barra minn hekk, huwa l-iżgħar produttur
tal-PET fit-Tajwan u l-bejgħ tal-esportazzjoni tiegħu lejn l-Unjoni
kienu jirrappreżenta biss sehem insinifikanti tal-esportazzjonijiet
Tajwaniżi totali matul il-PIR. Għalhekk it-talba kienet rifjutata.
Intqal li b’mod ġenerali, l-importazzjonijiet mit-Tajwan matul il-PIR ma
kinux oġġett ta’ dumping. Madankollu, huwa mfakkar li l-ebda
wieħed mill-produtturi Tajwaniżi li jesportaw ma kkoopera u b’hekk ma
setax jiġi ddeterminat dumping fuq il-bażi tad-dejta sottomessa minn
dawn il-produtturi esportaturi. It-talba li d-dumping ma kienx jeżisti
għalhekk ma kinitx issostanzjati b’xi evidenza u ġiet
miċħuda. 
7.3.        Żvilupp
tal-importazzjonijiet jekk jiġu revokati l-miżuri
(90)     Minbarra
l-istabbiliment tal-eżistenza ta’ dumping matul il-PIR, kienet investigata
wkoll il-probabbiltà ta’ kontinwazzjoni tad-dumping jekk jiġu revokati
l-miżuri.
(91)     F’dan
ir-rigward kienu analizzati l-elementi li ġejjin: il-volum u l-prezzijiet
tal-importazzjonijiet li huma l-oġġett ta’ dumping mit-Tajwan,
l-attrazzjoni tas-suq tal-Unjoni u swieq terzi oħra, u l-kapaċità
tal-produzzjoni u l-kapaċità żejda disponibbli
għall-esportazzjoni tal-produtturi Tajwaniżi.
7.3.1.     Il-volum u l-prezzijiet
tal-importazzjonijiet li huma l-oġġett ta’ dumping mit-Tajwan
(92)     L-importazzjonijiet mit-Tajwan
lejn l-Unjoni żdiedu matul il-perjodu kkunsidrat minn madwar 10,000
tunnellata għal 12,000 tunnellata, wara tnaqqis konsiderevoli fl-2009 u
l-2010. Minkejja ż-żieda ġenerali ta’ importazzjonijiet
mit-Tajwan, l-ishma tas-suq baqgħu qrib iż-0% u, matul il-PIR,
laħqu 0.4 % tal-konsum totali tal-Unjoni matul il-PIR. 
(93)     Matul il-perjodu
sħiħ ikkunsidrat, il-prezzijiet tal-importazzjoni varjaw u segwew
l-istess xejriet bħall-prezzijiet tal-bejgħ tal-industrija tal-Unjoni
fis-suq tal-Unjoni. B’mod ġenerali, il-prezzijiet tal-importazzjonijiet
żdiedu b’27% mill-2008 sal-PIR. Ma nstab l-ebda twaqqigħ
tal-prezzijiet matul il-PIR. 
7.3.2.     L-attrazzjoni tas-suq
tal-Unjoni u swieq terzi oħra
(94)     Statistika
mill-Bureau tal-Kummerċ Barrani tat-Tajwan tindika li l-bejgħ lil
pajjiżi terzi sar f’volumi kbar, u kien jammonta għal madwar 60%
tal-kapaċità totali tal-produzzjoni tal-pajjiż matul il-PIR.
(95)     Tqabbil tal-prezz medju
tal-esportazzjoni disponibbli mill-istess sors, mal-valur normali kontenut
fit-talba għal reviżjoni, wera li l-prezzijiet tal-esportazzjoni
kienu ġeneralment aktar baxxi mill-prezzijiet domestiċi tiegħu.
Din id-differenza fil-prezzijiet kienet tammonta għal madwar 12%
tal-livell tal-prezzijiet tal-esportazzjoni. 
(96)     Statistika
mill-Bureau tal-Kummerċ Barrani tat-Tajwan uriet li l-prezz medju
tal-esportazzjoni lejn pajjiżi terzi kien aktar baxx mill-prezz
tal-industrija tal-Unjoni fl-Unjoni. Id-differenza fil-prezzijiet kienet
tammonta għal madwar 7% tal-prezzijiet tal-esportazzjoni. Matul il-PIR,
il-prezz medju tal-esportazzjonijiet lejn l-Unjoni nstab ukoll li kien
ogħla mill-prezz medju tal-esportazzjonijiet lejn pajjiżi terzi
oħra. Id-differenza kienet tammonta sa 5.5% tal-prezz
tal-esportazzjonijiet lejn pajjiżi terzi oħra. Għalhekk hemm
inċentiv biex wieħed jesporta lejn l-Unjoni fejn il-livell prevalenti
tal-prezzijiet tal-industrija tal-Unjoni huwa ogħla. Dan
jissuġġerixxi li jekk il-miżuri jitneħħew, u
b’konnessjoni ma’ kapaċitajiet żejda kbar disponibbli
għall-esportazzjoni (ara l-premessi (97) sa (98) hawn taħt),
l-esportaturi Tajwaniżi x’aktarx jesportaw il-PET bi prezzijiet iddampjati
u fi kwantitajiet ogħla mil-livelli li x’aktarx jikkawżaw ħsara
lejn l-Unjoni. 
(97)     Wara l-iżvelar,
waħda mill-partijiet interessati kkontestaw l-użu mill-Kummissjoni
tal-istatistika tal-Bureau of Foreign Trade Tajwaniż fuq il-bażi li
l-kodiċi tal-prodott allegatament ma taqbilx mal-prodott ikkonċernat.
Huwa minnu li t-Tajwan u l-Unjoni jużaw skali differenti biex ikejlu
l-viskosità, li huma, l-‘viskożità intrinsika’ fit-Tajwan u n-‘numru
tal-viskożità’ fl-Unjoni. Madanakollu, bl-użi tar-relazzjoni
matematika bejn iż-żewġ skali, wieħed jista’ jikkonkludi li
l-kodiċi tal-prodott Tajwaniż użat jikkorrispondi mal-prodott
ikkonċernat. Għalhekk l-allegazzjoni kienet rifjutata.
7.3.3.     Kapaċità
ta’ produzzjoni u kapaċità żejda disponibbli għall-esportazzjoni
(98)     Billi ma kienet offruta l-ebda
kooperazzjoni mit-Tajwan, l-evoluzzjoni tal-kapaċità u d-domanda domestika
kienet stabbilita fuq il-bażi tad-dejta kontenuta fit-talba għal
reviżjoni u kontroverifikata ma’ informazzjoni pubblikament disponibbli
bħall-profili pubbliċi tal-kumpaniji fuq l-internet. 
(99)     Il-kapaċità totali tal-produzzjoni fit-Tajwan kienet
madwar 1,000,000-1,200,000 tunnellata matul il-PIR. Il-kapaċità ta’
produzzjoni żejda disponibbli għall-esportazzjoni baqgħet
stabbli matul l-ewwel tliet snin tal-perjodu kkunsidrat u żdiedet matul
il-PIR fejn din kienet tirrappreżenta madwar 80% tal-kapaċità totali
tal-pajjiż matul il-PIR u 28-33% tal-konsum totali tal-UE matul il-PIR.
Skont l-istess sorsi, il-kapaċità tal-produzzjoni hija mbassra li
tiżdied b’mod sinifikanti tal-anqas sal-2014 filwaqt li l-konsum domestiku
huwa mistenni li jiżdied biss daqsxejn. Għalhekk, il-porzjon
tal-kapaċità ta’ produzzjoni disponibbli għall-esportazzjoni hija
mistennija li tiżdied għal 1,200,000-1,300,000 tunnellata li
jirrappreżenta 42-47% tal-konsum totali tal-Unjoni matul il-PIR. 
(100)   Dan juri li l-produtturi
esportaturi Tajwaniżi tal-prodott ikkonċernat jiddependu b’mod qawwi
fuq il-bejgħ għall-esportazzjoni u teżisti l-probabbiltà li
l-esportazzjonijiet lejn l-Unjoni jiżdiedu jekk jitneħħew il-miżuri.
B’mod partikolari, il-livell tal-prezzijiet tal-industrija tal-Unjoni fis-suq
tal-Unjoni huwa ogħla mill-prezz tal-esportazzjoni tat-Tajwan fis-swieq
tal-esportazzjoni ta’ pajjiżi terzi, li jagħmel is-suq tal-Unjoni
aktar attraenti mis-swieq ta’ pajjiżi terzi oħra. Mill-banda
l-oħra, ma jistax jiġi eskluż li sabiex jiksbu sehem mis-suq, xi
esportaturi jistgħu jnaqqsu l-prezzijiet tal-esportazzjoni tagħhom
lejn l-Unjoni. Barra minn hekk, hemm fis-seħħ miżuri
għad-difiża tan-negozju kontra t-Tajwan fit-Turkija u l-Afrika ta’
Isfel. Dan inaqqas l-aċċess liberu għal swieq potenzjali
oħra disponibbli għall-esportazzjoni Tajwaniżi.
(101)   Xi
partijiet interessati argumentaw li m’hemmx kapaċità żejda fit-Tajwan
li tippermetti żieda sostanzjali fl-esportazzjonijiet lejn l-Unjoni. Barra
minn hekk, ġie argumentat li s-swieq prinċipali tal-esportazzjoni
tal-produzzjoni tal-PET tat-Tajwan huma r-reġjun tal-Asja-Paċifiku u
l-Ameriki. Il-prezzijiet CIF tal-importazzjonijiet tal-PET mit-Tajwan huma
ogħla minn dawk tas-sorsi prinċipali l-oħra kollha
tal-importazzjonijiet fl-Unjoni u l-miżuri fis-seħħ fuq
l-importazzjonijiet tal-PET li joriġina mit-Tajwan huma baxxi ħafna u
l-iskadenza tagħhom ma twassalx għal differenza sinifikanti
fil-prezzijiet. 
(102)   Għandu
jiġi nnotat li l-ebda wieħed mill-produtturi esportaturi
Tajwaniżi ma kkoopera fir-reviżjoni preżenti. Barra minn hekk,
is-sejbiet deskritti fil-premessi (97) sa (98) hawn fuq jindikaw il-kuntrarju.
Minħabba f’hekk, l-allegazzjonijiet magħmula mill-partijiet
inkwistjoni jridu jiġu rifjutati. 
(103)   Wara
l-iżvelar, dawn il-partijiet tennew l-importanza tar-reġjuni
tal-Asja-Paċifiku u l-Amerika t’Isfel bħala swieq tal-esportazzjoni u
sostnew li dawn is-swieq jistgħu jattiraw proporzjon sinifikanti
taż-żidiet fil-kapaċità pproġettati Tajwaniżi
disponibbli għall-esportazzjoni. B’appoġġ għat-talba
tagħhom, il-partijiet provdew il-valuri relattivi tal-kapaċità
tal-produzzjoni u d-domanda domestika fl-2012 u l-2020
għaż-żewġ reġjuni. Ta’ min jinnota li s-sitwazzjoni
fl-2020 hija irrilevanti għar-reviżjoni ta’ skadenza attwali u li
bl-użu tal-2012 bħala terminu wieħed tat-tqabbil iwassal biex
jiġu injorati l-estensjonijiet tal-kapaċità importanti li saru matul
il-PIR sal-2012. Għalhekk it-talba kienet rifjutata.
(104)   Barra
minn hekk, xi partijiet sostnew li l-kapaċità ta' iżvilupp żejda
għall-esportazzjonijiet li qed tiżviluppa fit-Tajwan għandha
tikkunsidra d-domanda dejjem tiżdied fuq swieq terzi oħrajn.
Bħala riżultat huma sostnew li l-kapaċità żejda disponibbli
għall-esportazzjonijiet ma ġietx valutata b’mod xieraq. Kif diġà
ssemma fil-premessa (58) hawn fuq, l-investigazzjoni ma kkonkludietx li
l-kapaċità kollha disponibbli għall-esportazzjonijiet tkun dirett
lejn l-Unjoni. Ma kien meqjus bl-ebda mod li l-intier tal-kapaċità
eċċessiva disponibbli għall-esportazzjonijiet se tkun diretta
lejn l-Unjoni. Fuq il-bażi tad-dejta disponibbli huwa raġonevoli li
wieħed jikkunsidra li minħabba l-attrazzjoni tas-suq tal-Unjoni
f’termini ta’ prezz u daqs u volumi kbar ta’ kapaċità żejda
disponibbli għall-esportazzjonijiet, il-kwantitajiet li aktarx jiġu
diretti lejn is-suq tal-Unjoni huma mistennija li jkunu ogħla mil-livelli
li x’aktarx li jikkawżaw dannu. Barra minn hekk, huwa mfakkar li l-ebda
wieħed mill-produtturi Tajwaniżi tal-PET ma kkoopera fl-investigazzjoni
u ċ-ċifri preċiżi fuq il-produzzjoni attwali u
l-kapaċità kif ukoll dwar il-bejgħ domestiku u dwar l-esportazzjoni
ma kinux disponibbli. Għalhekk, il-konklużjonijiet rigward
il-kontinwazzjoni tad-dumping kellhom ikunu bbażati fuq il-fatti disponibbli
kif indikat fil-premessa (84) hawn fuq. F’dan ir-rigward, fid-dawl tat-tnaqqis
sinifikanti l-kwantitajiet disponibbli għall-esportazzjoni u meta jitqies
l-analiżi ta’ livelli tal-prezz tal-esportazzjoni lejn pajjiżi terzi
oħra kif ukoll il-livell tal-prezz fl-Unjoni fil-premessi (93) sa (95)
hawn fuq, huwa raġonevoli li wieħed jikkunsidra li
l-esportazzjonijiet mit-Tajwan se jiġu diretti mill-ġdid lejn
l-Unjoni bi prezzijiet ta’ dumping u fi kwantitajiet ’il fuq mil-livelli li
x’aktarx jikkawżaw ħsara f’każ li l-miżuri jiġu
revokati. Għalhekk it-talba kienet rifjutata.
(105)   Parti oħra sostniet li
dazju ad valorem applikabbli għat-Tajwan matul il-PIR huwa f’livelli baxxi
ħafna u għalhekk ma jistax jiġi konkluż li
l-importazzjonijiet mit-Tajwan se jsiru f’livelli dumped jekk il-miżuri
jiġu revokati. Il-marġni tad-dumping attwali fis-seħħ huwa
prezz minimu bbażat fuq dazju ad valorem ta’ 12.4 %. Il-fatt li
l-prezzijiet kienu ogħla matul il-PIR u li għalhekk id-dazju ad
valorem ipotetiku ikun f’livell aktar baxx, huwa irrelevanti għaliex ma
jqisx żviluppi probabbli fil-prezzijiet wara l-PIR jekk il-miżuri
jiġu revokati, kif intwera hawn fuq fil-premessi (94) u (98) hawn fuq. Dan
l-argument għalhekk ġie miċħud.
7.3.4.     Konklużjoni dwar
il-probabbiltà ta’ kontinwazzjoni tad-dumping
(106)   Minħabba
l-kapaċità kbira u li qiegħda tiżdied, l-attrazzjoni tas-suq
tal-Unjoni u l-miżuri fis-seħħ f’pajjiżi terzi oħra,
ġie konkluż li huwa probabbli li l-esportazzjonijiet mit-Tajwan
jerġgħu jiġu diretti lejn l-Unjoni bi prezzijiet li jkunu
l-oġġett ta’ dumping, fi kwantitajiet li jikkawżaw dannu, jekk
il-miżuri jitħallew jiskadu. 
(107)   Wara l-iżvelar, waħda
mill-partijiet stqarret li l-allegat livell baxx ta’ dazju ta’ dumping matul
il-PIR kien imissu tqies fl-analiżi tal-probabilità ta’ rikorrenza jew
il-kontinwazzjoni tad-dumping. Madankollu, għandu jiġi nnutat ebda
wieħed mill-produtturi esportaturi fit-Tajwan ma kkoopera u li
għalhekk l-istqarrija li l-marġnijiet ta’ dumping matul il-PIR kienu
fuq livelli aktar baxxi ma kinitx sostanzjata u ġiet miċħuda.
Ta’ min ifakkar li l-marġnijiet ta’ dumping misjub matul il-PIR kien ta’
12 % bbażat fuq il-fatti disponibbli. Kif imsemmi hawn fuq
fil-premessa (104), l-analiżi tal-iżvilupp probabbli tal-prezzijiet
tal-esportazzjoni Tajwaniża jekk il-miżuri jitħallew jiskadu
wriet li l-kontinwazzjoni tad-dumping kienet probabbli. Għalhekk it-talba
kienet rifjutata.
8.           It-Tajlandja
8.1.        Rimarki preliminari
(108)   Kienet offruta kooperazzjoni
minn produttur esportatur wieħed biss li ma esportax PET lejn l-Unjoni
matul il-PIR. Il-produttur li kkoopera kien jirrappreżenta madwar 25%
tal-kapaċità totali ta’ produzzjoni tat-Tajlandja matul il-PIR.
Fit-Tajlandja hemm tliet produtturi oħra li ma kkooperawx. Is-sejbiet għalhekk
kienu bbażati wkoll fuq il-fatti disponibbli skont l-Artikolu 18
tar-Regolament bażiku.
(109)   Matul
il-PIR, l-esportazzjonijiet lejn l-Unjoni ammontaw għal
727 tunnellata li kienu jirrappreżentaw 0.6% tal-importazzjonijiet
totali mill-pajjiżi kkonċernati mir-reviżjoni preżenti u
qrib 0% tas-sehem mis-suq tal-Unjoni.
8.2.        Dumping ta’ importazzjonijiet
matul il-PIR
(110)   Skont
it-talba għal reviżjoni, l-importazzjonijiet fl-Unjoni saru bi
prezzijiet li kienu l-oġġett ta’ dumping, b’marġini ta’ dumping
ta’ 14.1%. 
(111)   Billi
l-kumpanija li kkooperat ma esportatx lejn l-Unjoni matul il-PIR, ma kienx
possibbli jiġi kkalkulat marġini ta’ dumping għal dik
il-kumpanija. Madankollu ġie kkalkulat valur normali fuq il-bażi
tal-bejgħ domestiku tagħha u tqabbil ta’ dan il-valur normali
mal-prezz tal-importazzjonijiet fl-Unjoni mit-Tajlandja kif irrappurtat
mill-Eurostat jagħti ċifra li hija konsistenti mal-marġini ta’
dumping imsemmi fil-premessa (108) hawn fuq.
8.3.        Żvilupp
tal-importazzjonijiet jekk jiġu revokati l-miżuri
(112)   Minbarra l-istabbiliment
tal-eżistenza ta’ dumping matul il-PIR, kienet investigata wkoll
il-probabbiltà ta’ kontinwazzjoni tad-dumping jekk jiġu revokati
l-miżuri.
(113)   F’dan ir-rigward kienu
analizzati l-elementi li ġejjin: il-volum u l-prezzijiet tal-importazzjonijiet
li huma l-oġġett ta’ dumping mit-Tajlandja, l-attrazzjoni tas-suq
tal-Unjoni u swieq terzi oħra, u l-kapaċità tal-produzzjoni u
l-kapaċità żejda disponibbli għall-esportazzjoni tal-produtturi
Tajlandiżi.
8.3.1.     Il-volum u l-prezzijiet
tal-importazzjonijiet li huma l-oġġett ta’ dumping mit-Tajlandja
(114)   L-importazzjonijiet
mit-Tajlandja fl-Unjoni baqgħu f’livell negliġibbli matul il-perjodu
kollu meqjus u ma kien hemm l-ebda importazzjoni matul l-2009 u l-2010. Matul
il-PIR, l-importazzjonijiet żdiedu minn madwar 500 tunnellata fl-2008
għal madwar 700 tunnellata li kienu jirrappreżentaw qrib
iż-0 % tal-konsum totali tal-Unjoni matul il-PIR.
(115)   Matul il-perjodu kkunsidrat,
il-prezzijiet tal-importazzjoni żdiedu minn madwar 980 EUR/tunnellata fl-2008
għal madwar 1300 EUR/tunnellata matul il-PIR, jiġifieri bi 32%. Ma
nstab l-ebda twaqqigħ tal-prezzijiet matul il-PIR.
8.3.2.     L-attrazzjoni tas-suq
tal-Unjoni u swieq terzi oħra
(116)   Matul il-PIR, il-prezz
domestiku medju tal-uniku produttur esportatur li kkoopera nstab li kien aktar
baxx mill-prezz medju mitlub mill-industrija tal-Unjoni fl-Unjoni.
Id-differenza fil-prezzijiet kienet tammonta għal 9%. 
(117)   Il-produttur esportatur li
kkoopera nstab li jesporta lejn swieq ta’ pajjiżi terzi għajr l-Unjoni.
Il-prezz medju tiegħu tal-esportazzjoni lejn dawk is-swieq fuq
il-bażi tal-prezz mill-fabbrika kien aktar baxx mill-valur normali.
Id-differenza fil-prezzijiet kienet tammonta għal 10.8% tal-prezz medju
tal-esportazzjoni. 
(118)   L-esportazzjonijiet
mill-produttur esportatur li kkoopera, lejn pajjiżi terzi oħra, saru
bi prezzijiet aktar baxxi mill-prezz tal-industrija tal-Unjoni fl-Unjoni.
Id-differenza fil-prezzijiet kienet tammonta għal 6.6% tal-prezzijiet
tal-esportazzjoni lejn is-swieq ta’ pajjiżi terzi. 
8.3.3.     Kapaċità
ta’ produzzjoni u kapaċità żejda disponibbli
għall-esportazzjonijiet
(119)   Il-kapaċità
tal-produzzjoni fit-Tajlandja kienet stabbilita fuq il-bażi
tal-informazzjoni fit-talba għal reviżjoni, informazzjoni
pubblikament disponibbli bħall-profili pubbliċi tal-kumpaniji fuq
l-internet, u t-tweġiba għall-kwestjonarju tal-kumpanija li
kkooperat. 
(120)   Il-kapaċità
tal-produzzjoni fit-Tajlandja żdiedet b’mod sinifikanti matul il-perjodu
kkunsidrat u kienet tirrappreżenta aktar minn tliet darbiet il-konsum
domestiku fit-Tajlandja matul il-PIR. Il-kapaċità totali tal-produzzjoni
fit-Tajlandja kienet bejn 700,000-900,000 tunnellata matul il-PIR.
Il-kapaċità ta’ produzzjoni żejda disponibbli
għall-esportazzjoni matul il-perjodu kkunsidrat naqset b’mod kontinwu u
laħqet 70-75% tal-kapaċità totali tal-pajjiż matul il-PIR, li
tirrappreżenta 17-22% tal-konsum totali tal-UE. Dan juri li t-Tajlandja
hija pajjiż orjentat lejn l-esportazzjoni u li l-produtturi
Tajlandiżi tal-prodott ikkonċernat jiddependu ħafna fuq
il-bejgħ għall-esportazzjoni. L-investigazzjoni wriet li sal-2014
il-kapaċità se tiżdied ulterjorment sa
800,000-1,000,000 tunnellata. Fl-istess ħin, skont l-istess sorsi,
id-domanda domestika mhix se tiżdied bl-istess ritmu u se tibqa’ f’livell
relattivament baxx. Minħabba f’hekk, il-kapaċità żejda fuq
id-domanda domestika hija mistennija li tiżdied b’mod sinifikanti
għal madwar 700,000-800,000 tunnellata fil-futur qrib, li
tirrappreżenta 25-30% tal-konsum totali tal-Unjoni matul il-PIR. Barra
minn hekk, hemm fis-seħħ miżuri għad-difiża
tan-negozju kontra t-Tajlandja fit-Turkija u l-Malasja li jnaqqsu
l-aċċess liberu għal swieq potenzjali oħra ta’ pajjiżi
terzi disponibbli għall-esportazzjoni. Fid-dawl tat-tnaqqis sinifikanti
l-kwantitajiet disponibbli għall-esportazzjoni u meta jitqies
l-analiżi ta’ livelli tal-prezz tal-esportazzjoni lejn pajjiżi terzi
oħra kif ukoll il-livell tal-prezz fl-Unjoni fil-premessi (114) sa (116)
hawn fuq, huwa raġonevoli li wieħed jikkunsidra li l-esportazzjonijiet
mit-Tajlandja se jiġu diretti mill-ġdid lejn l-Unjoni bi prezzijiet
ta’ dumping u fi kwantitajiet ’il fuq mil-livelli li x’aktarx jikkawżaw
ħsara f’każ li l-miżuri jiġu revokati.
(121)   Wara l-iżvelar,
id-Dipartiment tal-Kummerċ Esteru Tajlandiż argumenta li t-tqabbil
tal-kapaċità tal-produzzjoni u d-domanda domestika kellu jiġi
kkunsidrat fil-livell tar-reġjun ASEAN. Huwa nnutat li l-Gvern
Tajlandiż ma jissostanzjax it-talba tiegħu, u għalhekk ma hemm
l-ebda ġustifikazzjoni biex jinbidlu l-konklużjonijiet milħuqa
fuq il-bażi tal-kapaċità żejda disponibbli
għall-esportazzjonijiet fit-Tajlandja.
8.3.4.     Konklużjoni dwar
il-probabbiltà ta’ kontinwazzjoni tad-dumping
(122)   Minħabba l-kapaċità
kbira u li qiegħda tiżdied, l-attrazzjoni tas-suq tal-Unjoni u
l-miżuri fis-seħħ f’pajjiżi terzi oħra, ġie
konkluż li huwa probabbli li l-esportazzjonijiet mit-Tajlandja
jerġgħu jiġu diretti lejn l-Unjoni bi prezzijiet li jkunu
l-oġġett ta’ dumping fi kwantitajiet sinifikanti, jekk jitħallew
jiskadu l-miżuri. 
D. DEFINIZZJONI TAL-INDUSTRIJA
TAL-UNJONI
1.           Il-produzzjoni tal-Unjoni u
l-industrija tal-Unjoni
(123)   Il-prodott simili huwa
mmanifatturat minn 13-il produttur magħruf fl-Unjoni. Dawn
jirrappreżentaw l-industrija tal-Unjoni fis-sens tal-Artikolu 4(1)
tar-Regolament bażiku u minn hawn ’il quddiem se ssir referenza
għalihom bħala 'l-industrija tal-Unjoni'.
(124)   Tnax-il produttur magħruf
tal-Unjoni, rappreżentati mill-ilmentatur fil-każ preżenti,
ikkooperaw u appoġġjaw l-investigazzjoni. Produttur magħruf
ieħor tal-Unjoni ma kkooperax fir-reviżjoni preżenti. 
(125)   L-informazzjoni kollha
disponibbli dwar l-industrija tal-Unjoni, bħat-tweġibiet
għall-kwestjonarju, l-Eurostat u t-talba għar-reviżjoni,
intużat sabiex tiġi stabbilita l-produzzjoni totali tal-Unjoni
għall-PIR.
(126)   Is-suq
tal-Unjoni għall-PET huwa kkaratterizzat minn numru relattivament
għoli ta’ produtturi, li ġeneralment jappartjenu għal gruppi
akbar bil-kwartieri ġenerali barra mill-Unjoni. Bejn l-2000 u l-2012,
l-industrija tal-PET tal-Unjoni għaddiet minn diversi
tranżizzjonijiet. Is-suq qiegħed fi proċess ta’ konsolidament
b’numru ta’ akkwiżizzjonijiet u għeluq riċenti. Qed ikomplu
jiġu żviluppati prodotti ġodda, bħal PET riċiklat u
PET bijoloġiku, bi spinoff relattivament riċenti tal-industrija
tar-riċiklaġġ.
(127)   Wara l-iżvelar xi
partijiet argumentaw li d-deskrizzjoni tas-sitwazzjoni tal-industrija
tal-Unjoni ma kinitx eżatta minħabba li ħames produtturi kienu
fil-fatt jappartjenu għal grupp transnazzjonali kbir wieħed u tliet
produtturi oħra kienu relatati mal-kumpaniji tal-ippakkettjar tal-PET.
L-ebda waħda minn dawn il-fatti ma tikkontradixxi d-deskrizzjoni
mogħtija fil-premessa (124) li tistqarr espliċitament li l-produtturi
tal-Unjoni normalment jappartjenu għal gruppi ikbar milli kif iddivulgat.
L-impatt ta’ din il-konċentrazzjoni hija indirizzata fil-premessa (209)
hawn taħt. L-istima tal-impatt ta’ suq magħluq hija analizzata
fil-premessi (203) sa (205) hawn taħt.
(128)   Kif indikat hawn fuq,
minħabba n-numru relattivament għoli ta’ produtturi tal-Unjoni li
kkooperaw, intgħażel kampjun ta’ erba’ produtturi tal-Unjoni, li kien
jirrappreżenta ’l fuq minn 50% tal-produzzjoni u l-bejgħ
tal-produzzjoni totali tal-prodott simili tal-Unjoni fil-PIR. 
E. SITWAZZJONI FIS-SUQ TAL-UNJONI
2.           Il-konsum tal-Unjoni
(129)   Il-konsum tal-Unjoni ġie
stabbilit fuq il-bażi tal-volumi tal-bejgħ tal-industrija tal-Unjoni
fis-suq tal-Unjoni, id-dejta dwar il-volumi tal-importazzjoni miksuba
mill-Eurostat u, fir-rigward tal-produttur tal-Unjoni li ma kkooperax, minn
stimi bbażati fuq it-talba għal reviżjoni.
(130)   Wara żieda inizjali
fl-2009 u fl-2010, il-konsum wera tnaqqis żgħir ta’ 2% fil-PIR meta
mqabbel mal-2008, biex laħaq 2.802 miljun tunnellata fil-PIR
 Tabella 1 
 Konsum   
   || 2008 || 2009 || 2010 || RIP 
 Volum (tunnellati) ||   ||   ||   ||   
 Konsum || 2,868,775 || 2,934,283 || 2,919,404 || 2,802,066 
 Indiċi || 100 || 102 || 102 || 98 
 Sors: Tweġibiet għall-kwestjonarju, l-Eurostat, it-talba għal reviżjoni ||   
3.           Importazzjonijiet
mill-pajjiżi kkonċernati 
3.1.        Kumulazzjoni
(131)   Fir-reviżjoni ta’ skadenza
konkluża fl-2007, l-importazzjonijiet tal-PET li joriġina mill-Indja,
it-Tajwan, it-Tajlandja, il-Malasja u l-Indoneżja kienu valutati b’mod
kumulattiv skont l-Artikolu 3(4) tar-Regolament bażiku. Ġie
eżaminat jekk valutazzjoni kumulattiva kinitx adattata wkoll
fl-investigazzjoni preżenti. 
(132)   F’dan
ir-rigward, instab li l-marġini ta’ dumping stabbiliti
għall-importazzjonijiet mill-Indja, it-Tajwan, it-Tajlandja,
l-Indoneżja u l-Malasja kienu ogħla mil-livell de minimis.
Rigward il-volumi tal-importazzjoni fis-suq tal-Unjoni, dawn kienu ’l fuq
mil-livelli negliġibbli għall-Indja biss. Fil-każ tat-Tajwan,
it-Tajlandja, l-Indoneżja u l-Malasja, il-volumi tal-importazzjonijiet
kienu taħt il-livelli de minimis. Għalhekk saret analiżi
prospettiva tal-volumi probabbli tal-esportazzjoni minn kull pajjiż kieku
kellhom jiġu revokati l-miżuri. Din żvelat li
l-importazzjonijiet mit-Tajwan u t-Tajlandja, b’differenza mill-Indoneżja
u l-Malasja, x’aktarx jiżdiedu għal livelli ogħla minn dawk
milħuqa fil-PIR u x’aktarx jaqbżu l-limitu ta’ negliġibbiltà,
jekk jitneħħew il-miżuri (ara l-premessi (102) u (118)). Rigward
l-Indoneżja u l-Malasja, instab li l-importazzjonijiet fl-Unjoni kienu
negliġibbli fil-perjodu kkunsidrat u l-kapaċità żejda
prospettiva disponibbli għall-esportazzjonijiet instabet li kienet baxxa
ħafna. Għaldaqstant ma tantx huwa probabbli li din is-sitwazzjoni se
tinbidel fuq terminu qasir. 
(133)   Minħabba l-fatt li l-volum
tal-importazzjonijiet li kienu l-oġġett ta’ dumping
mill-Indoneżja u l-Malasja matul il-PIR kien negliġibbli u li mhuwiex
probabbli li jiżdied kif spjegat fil-premessa (130) hawn fuq, tqies li
l-kriterji stabbiliti fl-Artikolu 3(4) tar-Regolament bażiku ma
ntlaħqux fir-rigward tal-importazzjonijiet mill-Malasja u
l-Indoneżja. 
(134)   Rigward l-importazzjonijiet
mill-Indja, it-Tajwan u t-Tajlandja, għandu jiġi nnotat li l-PET huwa
prodott ibbażat fuq il-komodità, b’karatteristiċi kimiċi u
tekniċi simili irrispettivament mill-oriġini. Fid-dawl ta’ dan tqies
li l-PET importat kien interskambjabbli mat-tipi ta’ PET prodotti fl-Unjoni.
Barra minn hekk, huma kienu kummerċjati fl-Unjoni matul l-istess perjodu.
Għalhekk tqies li l-PET importat li joriġina mill-Indja, it-Tajwan u
t-Tajlandja kien qiegħed jikkompeti mal-PET prodott fl-Unjoni. 
(135)   Fuq il-bażi ta’ dan ta’
hawn fuq, huwa meqjus li l-kriterji stabbiliti fl-Artikolu 3(4)
tar-Regolament bażiku ntlaħqu fir-rigward tal-Indja, it-Tajwan u
t-Tajlandja. Għaldaqstant l-importazzjonijiet minn dawn it-tliet
pajjiżi kienu eżaminati b’mod kumulattiv. Billi l-kriterji stabbiliti
fl-Artikolu 3(4) tar-Regolament bażiku ma kinux issodisfati
fir-rigward tal-Malasja u l-Indoneżja, l-importazzjonijiet li
joriġinaw minn dawn iż-żewġ pajjiżi kienu
eżaminati b’mod individwali. 
(136)   Wara l-iżvelar waħda
mill-partijiet oġġezzjonat l-akkumulazzjoni tal-importazzjonijiet
mit-Tajlandja ma’ importazzjonijiet mill-Indja u t-Tajwan filwaqt li
l-importazzjonijiet mill-Malasja u l-Indoneżja kienu dekumulati. Kien
argumentat li t-Tajlandja kienet f’pożizzjoni simili lejn il-Malasja u
l-Indoneżja u għalhekk kellha tiġi ttrattata b’mod simili. Ta’
min ifakkar li minħabba kapaċitajiet ejda disponibbli
għall-esportazzjoni li jinsabu fit-Tajlandja (ara l-premessa (118) hawn
fuq) il-kriterji tal-Artikolu 3(4) tar-Regolament bażiku kienu sodisfatti.
M’hemm ebda parallel bejn it-Tajlandja u l-Malasja u l-Indonesja minħabba
li l-aħħar żewġ pajjiżi ma kellhomx kapaċitajiet
żejda disponibbli għall-esportazzjonijiet simili għal dawk
misjuba fit-Tajlandja. Il-kumment tal-parti kien għalhekk
miċħud. 
4.           Importazzjonijiet mill-Indja,
it-Tajwan u t-Tajlandja
4.1.        Il-volum, is-sehem mis-suq u
l-prezzijiet tal-importazzjonijiet
(137)   Minkejja l-miżuri
fis-seħħ, l-importazzjonijiet mill-Indja, it-Tajwan u t-Tajlandja
kważi rduppjaw matul il-perjodu kkunsidrat. Dan huwa dovut
prinċipalment għaż-żieda fl-importazzjonijiet mill-Indja li
żdiedu minn 46,313-il tunnellata fl-2008 għal
96,678 tunnellata fil-PIR, minn total ta’ 109,633 għat-tliet pajjiżi
inkwistjoni. 
(138)   Is-sehem mis-suq tal-importazzjonijiet
mill-Indja, it-Tajwan u t-Tajlandja għalhekk żdied minn 2% fl-2008
għal 3.9% fil-PIR. L-importazzjonijiet mill-Indja laħqu sehem mis-suq
ta’ 3.5% fil-PIR, li kien konsiderevolment ogħla mis-sehem tas-suq
stabbilit fl-aħħar reviżjoni ta’ skadenza (0.3%).
(139)   Il-prezz medju kien ta’ 1,290
EUR/tunnellata fil-PIR. Dan jirrifletti żieda ta’ 23% fil-prezz matul
il-perjodu kkunsidrat, li nkisbet wara tnaqqis inizjali ta’ 20% fl-2009. 
 Tabella 2 
 Importazzjonijiet mill-Indja, it-Tajwan u t-Tajlandja   
   || 2008 || 2009 || 2010 || RIP 
 Volum tal-importazzjonijiet mill-Indja, it-Tajwan u t-Tajlandja (tunnellati) || 57,178 || 54,173 || 90,154 || 109,633 
 Indiċi (2008 = 100) || 100 || 95 || 158 || 192 
 Sehem mis-suq tal-importazzjonijiet mill-Indja, it-Tajwan u t-Tajlandja || 2.0% || 1.8% || 3.1% || 3.9% 
 Indiċi (2008 = 100) || 100 || 93 || 155 || 196 
 Prezz tal-importazzjonijiet (EUR/tunnellata) || 1,049 || 838 || 1,031 || 1,290 
 Indiċi (2008 = 100) || 100 || 80 || 98 || 123 
 Sors: Eurostat. 
4.2.        Twaqqigħ tal-prezz
(140)   Minħabba n-nuqqas ta’
kooperazzjoni mill-produtturi esportaturi Tajwaniżi, it-twaqqigħ
tal-prezz fir-rigward tal-importazzjonijiet mit-Tajwan kellu jiġi
stabbilit fuq il-bażi tal-istatistika dwar l-importazzjoni (Eurostat).
Billi l-esportatur Tajlandiż li kkoopera ma esportax lejn l-Unjoni matul
il-PIR, f’dan il-każ ukoll, it-twaqqigħ tal-prezz fir-rigward
tal-importazzjonijiet mit-Tajlandja kellu jiġi stabbilit fuq il-bażi
tal-istatistika dwar l-importazzjoni (Eurostat). Fil-każ tal-Indja,
il-kalkolu kien ibbażat fuq id-dejta miġbura u vverifikata fuq
il-post. Il-prezzijiet tal-bejgħ rilevanti tal-industrija tal-Unjoni kienu
dawk għall-klijenti indipendenti, aġġustati fejn
meħtieġ għal-livell tal-prezz mill-fabbrika. Fil-PIR, ma nstab
l-ebda twaqqigħ tal-prezz għall-pajjiżi kkonċernati. 
5.           Importazzjonijiet mill-Malasja
u l-Indoneżja 
5.1.        Il-volum, is-sehem mis-suq u
l-prezzijiet tal-importazzjonijiet
(141)   Il-volumi tal-importazzjonijiet
mill-Malasja rduppjaw matul il-perjodu kkunsidrat minkejja tnaqqis ta’ 70%
sal-2010. L-importazzjonijiet mill-Indoneżja baqgħu negliġibbli.
Il-volumi tal-importazzjonijiet għaż-żewġ pajjiżi
baqgħu taħt il-livell de minimis.
(142)   Is-sehem mis-suq tal-Malasja
għalhekk żdied minn 0.3% għal 0.6%. Is-sehem mis-suq
tal-Indoneżja baqa’ qrib 0% matul il-perjodu kkunsidrat.
(143)   Il-prezz unitarju medju
għall-Malasja fil-PIR kien 1,299 EUR/tunnellata. Dan jirrifletti
żieda ta’ 25% li ġiet akkwistata fl-aħħar sentejn
tal-perjodu kkunsidrat, wara tnaqqis inizjali ta’ 28 % bejn l-2008 u
l-2009. Il-prezz medju tal-unità għall-Indoneżja kien ta’ 1,304 EUR/tunnellata
fil-PIR. Dan jirrifletti żieda ta’ 34% bejn l-2009 u l-PIR.
L-Indoneżja ma esportatx lejn l-UE fl-2008. 
 Tabella 3 || 
 Importazzjonijiet mill-Malasja || 
   || 2008 || 2009 || 2010 || RIP || 
 Volum tal-importazzjonijiet (tunnellati) || 8,213 || 2,028 || 308 || 16,628 || 
 Indiċi (2008 = 100) || 100 || 25 || 4 || 202 || 
 Prezz tal-importazzjonijiet (EUR/tunnellata) || 1,038 || 751 || 942 || 1,299 || 
 Indiċi (2008 = 100) || 100 || 72 || 91 || 125 || 
 Sehem mis-suq tal-importazzjonijiet || 0.3% || 0.1% || 0.0% || 0.6% || 
 Sors: Dejta tal-Eurostat ||   ||   ||   ||   
   ||   ||   ||   ||   
 Tabella 4 || 
 Importazzjonijiet mill-Indoneżja || 
   || 2008 || 2009 || 2010 || RIP || 
 Volum tal-importazzjonijiet (tunnellati) || - || 408 || 991 || 253 || 
 Indiċi (2009 = 100) || - || 100 || 243 || 62 || 
 Prezz tal-importazzjonijiet (EUR/tunnellata) || - || 973 || 1,222 || 1,304 || 
 Indiċi (2009 = 100) || - || 100 || 126 || 134 || 
 Sehem mis-suq tal-importazzjonijiet || - || 0.01% || 0.03% || 0.01% || 
 Sors: Dejta tal-Eurostat ||   ||   ||   ||   || 
5.2.                  Twaqqigħ
tal-prezz
(144)   Minħabba n-nuqqas ta’
kooperazzjoni mill-produtturi esportaturi Indoneżjani, it-twaqqigħ
tal-prezz fir-rigward tal-importazzjonijiet mill-Indoneżja kellu jiġi
stabbilit fuq il-bażi tal-istatistika dwar l-importazzjoni (Eurostat).
Billi l-esportaturi Malasjani li kkooperaw ma esportawx lejn l-Unjoni, f’dan
il-każ ukoll, it-twaqqigħ tal-prezz fir-rigward tal-importazzjonijiet
mill-Malasja kellu jiġi stabbilit fuq il-bażi tal-istatistika dwar
l-importazzjoni (Eurostat). Il-prezzijiet tal-bejgħ rilevanti
tal-industrija tal-Unjoni kienu dawk għall-klijenti indipendenti,
aġġustati fejn meħtieġ għal-livell tal-prezz
mill-fabbrika. Fil-PIR, ma nstab l-ebda twaqqigħ tal-prezz għal dawn
iż-żewġ pajjiżi. 
6.           Importazzjonijiet minn
pajjiżi terzi oħra
6.1.        Importazzjonijiet
miċ-Ċina, l-Emirati Għarab Magħquda (UAE), l-Iran u
l-Pakistan 
(145)   L-importazzjonijiet minn
pajjiżi terzi oħra b’miżuri fis-seħħ anti-dumping
naqsu b’69% matul il-perjodu kkunsidrat minkejja żieda ta’ 49% fl-2009.
L-importazzjonijiet miċ-Ċina biss baqgħu stabbli. 
(146)   Is-sehem mis-suq
tal-pajjiżi inkwistjoni naqas minn 8.2% fl-2008 għal 2.6% fil-PIR, li
kien jinkludi prinċipalment l-UAE (1.7% fil-PIR) u ċ-Ċina (0.6%
fil-PIR).
(147)   Il-prezz medju kien jammonta
għal 1,258 EUR/tunnellata fil-PIR, 5.5% anqas mill-prezz ta’ unità
tal-industrija tal-Unjoni. Dan jirrifletti żieda ta’ 24% matul il-perjodu
kkunsidrat li nkisbet fil-PIR wara tnaqqis inizjali ta’ 22% fl-2009.
 Tabella 5 
 Importazzjonijiet mir-RPĊ, l-UAE, l-Iran u l-Pakistan 
   || 2008 || 2009 || 2010 || RIP 
 Volum tal-importazzjonijiet mir-RPĊ, l-UAE, l-Iran u l-Pakistan (tunnellati) || 235,913 || 351,798 || 188,776 || 72,054 
 Indiċi (2008 = 100) || 100 || 149 || 80 || 31 
 Sehem mis-suq tal-importazzjonijiet mir-RPĊ, l-UAE, l-Iran u l-Pakistan (tunnellati) || 8.2% || 12.0% || 6.5% || 2.6% 
 Indiċi (2008 = 100) || 100 || 146 || 79 || 31 
 Prezz tal-importazzjonijiet (EUR/tunnellata) || 1,016 || 789 || 949 || 1,258 
 Indiċi (2008 = 100) || 100 || 78 || 93 || 124 
 Sors: Eurostat ||   ||   ||   ||   
6.2.        Importazzjonijiet minn
pajjiżi terzi oħra mingħajr l-ebda miżuri 
(148)   Il-volumi
tal-importazzjonijiet minn pajjiżi terzi oħra mingħajr l-ebda
miżuri, fosthom l-Oman, il-Korea ta’ Isfel, ir-Russja, il-Messiku u
l-Arabja Sawdija, żdiedu b’59% matul il-perjodu kkunsidrat, wara tkabbir
ta’ 71% fl-2009. Bejn l-2009 u l-PIR, l-Oman sar l-akbar pajjiż esportatur
lejn l-Unjoni. 
(149)   Is-sehem mis-suq
tal-pajjiżi inkwistjoni żdied minn 9.7% fl-2008 għal 15.8%
fil-PIR, l-aktar minħabba ż-żieda ta’ 4.3% fl-importazzjonijiet
mill-Oman. Is-sehem mis-suq tal-Korea ta’ Isfel fil-PIR kien ta’ 4%, 5% aktar
baxx mill-ogħla livell tagħha li laħqet fl-2009. 
(150)   Il-prezz
medju kien jammonta għal 1,273 EUR/tunnellata, 4.3% anqas mill-prezz
unitarju medju tal-industrija tal-Unjoni. Dan jirrifletti żieda ta’
10 % matul il-perjodu meqjus li inkisbet fl-2010 u l-PIR wara tnaqqis
inizjali ta’ 24% fl-2009. Il-prezz medju ta’ importazzjonijiet mill-Oman kien
ta’ 1.310 EUR/tunnellata fil-PIR, 1.5 % taħt il-prezz tal-unità
tal-industrija tal-Unjoni. Il-prezz medju tal-importazzjonijiet mill-Korea ta’
Isfel kien 1,294 EUR/tunnellata, 2.7% anqas mill-prezz unitarju tal-industrija
tal-Unjoni. 
 Tabella 6 
 Importazzjonijiet minn pajjiżi terzi oħra 
   || 2008 || 2009 || 2010 || RIP 
 Volum tal-importazzjonijiet minn pajjiżi terzi oħra (tunnellati) || 279,188 || 478,570 || 469,753 || 442,692 
 Indiċi (2008 = 100) || 100 || 171 || 168 || 159 
 Sehem mis-suq tal-importazzjonijiet minn pajjiżi terzi oħra || 9.7% || 16.3% || 16.1% || 15.8% 
 Indiċi (2008 = 100) || 100 || 168 || 165 || 162 
 Prezz tal-importazzjonijiet (EUR/tunnellata) || 1,156 || 879 || 997 || 1,273 
 Indiċi (2008 = 100) || 100 || 76 || 86 || 110 
 Esportaturi prinċipali (tunnellati) 
 L-Oman || 0 || 52,632 || 95,646 || 120,286 
 Il-Korea ta’ Isfel || 177,341 || 254,451 || 183,801 || 114,346 
 Ir-Russja || 546 || 546 || 3 || 50,427 
 Il-Messiku || 2,650 || 1,879 || 29,039 || 29,409 
 L-Arabja Sawdija || 230 || 20,454 || 50,108 || 24,756 
 Oħrajn || 98,422 || 148,609 || 111,156 || 103,468 
 Sors: Eurostat 
(151)   Wara
l-iżvelar, xi partijiet argumentaw li l-Kummissjoni naqset milli tivvaluta
l-impatt tal-importazzjonijiet mill-Korea t’Isfel. Huwa mfakkar li
l-miżuri kontra l-Korea t’isfel skadew fl-2012. Qabel l-iskadenza
tad-dazji, iktar minn 99 % tal-importazzjonijiet minn dan il-pajjiż
kienu qed jidħlu b’rata ta’ dazju ta’ 0 %. Għal dawn
ir-raġunijiet l-importazzjonijiet mill-Korea t’Isfel huma inklużi
fl-analiżi flimkien mal-importazzjonijiet minn pajjiżi oħra
mingħajr ebda miżuri (il-premessi (202) u (212) hawn taħt).
It-talba ġiet miċħuda bħala li ma kinitx sostanzjata. 
7.           Sitwazzjoni ekonomika
tal-industrija tal-Unjoni 
(152)   Skont l-Artikolu 3(5)
tar-Regolament bażiku ġew eżaminati l-fatturi u
l-indiċijiet ekonomiċi kollha li kellhom effett fuq l-istat
tal-industrija tal-Unjoni matul il-perjodu kkunsidrat.
(153)   Għall-finijiet
tal-analiżi tad-dannu, l-indikaturi tad-dannu ġew stabbiliti
fiż-żewġ livelli li ġejjin: 
–              
l-indikaturi makro-ekonomiċi (produzzjoni,
kapaċità tal-produzzjoni, użu tal-kapaċità, volum
tal-bejgħ, sehem mis-suq, tkabbir, impjiegi, produttività, daqs
tal-marġini ta’ dumping u rkupru mill-effetti ta’ dumping preċedenti)
kienu valutati fil-livell tal-produzzjoni sħiħa tal-Unjoni
għall-produtturi kollha tal-Unjoni, fuq il-bażi tal-informazzjoni miġbura
mill-industrija tal-Unjoni, it-talba għal reviżjoni, kif ukoll
l-istatistika disponibbli għall-pubbliku; 
–              
l-indikaturi mikro-ekonomiċi
(ħażniet, prezzijiet medji tal-unità, pagi, profittabilità, redditu
fuq l-investimenti, fluss tal-flus, ħila ta’ tkabbir tal-kapital u
investimenti) ġew valutati fil-livell tal-produtturi tal-Unjoni
fil-kampjun fuq il-bażi tal-informazzjoni li ssottomettew. 
(154)   Wieħed
mill-produtturi tal-Unjoni fil-kampjun iddivesta waħda
mill-faċilitajiet tiegħu ta’ produzzjoni f’Ġunju 2010. Din
tal-aħħar ġiet akkwistata minn produttur ieħor tal-Unjoni.
Billi l-analiżi tal-indikaturi makro-ekonomiċi hija bbażata fuq
id-dejta miġbura mill-produtturi kollha tal-Unjoni, iċ-ċessjoni
ma kellha l-ebda impatt fuq il-kamp ta’ applikazzjoni jew l-indikaturi
individwali tal-analiżi tad-dannu. 
(155)   Bħala punt preliminari
għall-analiżi għandu jiġi spjegat li ċerti avvenimenti
ekonomiċi globali lejn l-aħħar tal-2010 u fil-bidu tal-2011
kellhom impatt fuq is-sitwazzjoni fis-suq tal-Unjoni, b’mod partikolari fuq
il-prezzijiet u l-volumi tal-bejgħ tal-prodott simili. F’dan il-perjodu
naqset il-provvista tal-qoton li wassal għal żieda fid-domanda
għall-fibra tal-poliester fis-suq Asjatiku. Il-PET u l-fibra tal-poliester
huma fil-biċċa l-kbira dipendenti upstream fuq l-istess materja prima,
jiġifieri l-aċidu teraftaliku purifikat (PTA). Iż-żieda
fid-domanda għall-fibra tal-poliester wasslet għal provvista
insuffiċjenti ta’ PTA, li għolliet il-prezzijiet tal-PET. Billi
l-produtturi tal-PET fil-Lvant Nofsani jiddependu wkoll fuq PTA mill-Asja, dan
ikkaġuna tnaqqis f’daqqa fl-importazzjonijiet tal-PET fl-Unjoni. Fl-istess
ħin, il-fornituri prinċipali tal-PTA fl-Unjoni ddikjaraw 'force
majeure' li rriżultat f’restrizzjonijiet addizzjonali tal-produzzjoni
domestika tal-PET.
8.           Kummenti tal-partijiet
(156)   Xi partijiet ikkontestaw
il-validità tal-analiżi tad-dannu minħabba li din kienet
ibbażata fuq informazzjoni defiċjenti, li min-naħa tagħha
affettwat ukoll id-drittijiet tad-difiża tal-partijiet interessati. B’mod
partikolari, tqajmu l-argumenti msemmija hawn isfel.
(157)   Xi partijiet sostnew li
l-informazzjoni miġbura mill-produtturi tal-Unjoni ma kinitx tikkonforma
mal-istruzzjonijiet għall-mili tal-kwestjonarju, li kienu jitolbu li
d-dejta minn kumpaniji differenti ma tiġix aggregata. Għalhekk kien
sostnut li l-informazzjoni miġbura ma kinitx preċiża u lanqas
kompluta minħabba li ċ-ċifri rrappurtati kienu aggregati
għal kull entità fil-kampjun. Għandu jiġi nnotat li
l-informazzjoni kienet debitament miġbura u vverifikata fuq il-post.
L-informazzjoni miġbura nstabet li tipprovdi stampa suffiċjentement
preċiża tal-industrija tal-Unjoni u għalhekk l-affermazzjoni
msemmija hawn fuq kellha tiġi rifjutata. Wara l-iżvelar il-partijiet
tennew it-talba tagħhom. Ebda argument jew evidenza ġodda ma ġew
preżentati. l-istess partijiet tennew it-talba tagħhom li d-dejta
pprovduta minn kumpanija waħda fil-kampjun ma kinux kompluti peress li ma
kellhiex x’taqsam l-grupp kollu iżda magħżula entità fil-grupp.
Dan il-kumment ġie indirizzat fl-istadju tat-teħid ta’ kampjuni kif
spjegat fil-premessa (20) hawn fuq.
(158)   L-istess partijiet argumentaw
li l-Kummissjoni ppruvat tirranġa l-allegati insuffiċjenzi
tal-informazzjoni miġbura billi bagħtet kwestjonarji addizzjonali.
F’dan ir-rigward għandu jiġi ċċarat li l-Kummissjoni
fil-fatt bagħtet kwestjonarji addizzjonali, iżda indirizzathom biss
lill-produtturi tal-Unjoni mhux inklużi fil-kampjun sabiex tiġbor
informazzjoni dwar l-indikaturi makro-ekonomiċi rilevanti
għall-valutazzjoni tad-dannu u għalhekk dan sar biex tiġi
supplimentata l-informazzjoni pprovduta mill-produtturi tal-Unjoni fil-kampjun.
Wara l-iżvelar xi partijiet tennew l-istqarrija mingħajr ma ressqu xi
argumenti ġodda jew ma ppreżentaw evidenza ġdida. L-istqarrija
tal-partijiet kien għalhekk miċħuda. 
(159)   Barra minn hekk, l-istess
partijiet sostnew ukoll li l-informazzjoni pprovduta mill-produtturi
fil-kampjun kienet ukoll kuntrarja għal obbligi msemmija
fl-Artikolu 19 tar-Regolament bażiku minħabba li informazzjoni
li ma kinitx ta’ natura kunfidenzjali kienet ġiet ipprovduta bħala
informazzjoni kunfidenzjali u għalhekk kienet eskluża mill-fajl
miftuħ. F’dan ir-rigward għandu jiġi nnotat li l-informazzjoni
kienet ikklassifikata bħala limitata bi qbil mat-talba tal-parti li
għamlet is-sottomissjoni. Fuq talba tal-partijiet interessati, reġa’
ġie kkunsidrat l-istatus tal-kunfidenzjalità tal-informazzjoni
ppreżentata u, fejn kien xieraq, l-informazzjoni reġgħet
ġiet ikklassifikata bħala miftuħa għall-ispezzjoni
mill-partijiet interessati wara konsultazzjoni ma-kumpaniji kkonċernati u
l-approvazzjoni tagħhom. Anki din it-talba għalhekk ġiet
miċħuda.
(160)   Xi partijiet argumentaw li
l-metodoloġija użata sabiex jiġi valutat id-dannu kienet tmur
kontra l-Artikolu 11(9) tar-Regolament bażiku għax filwaqt li
l-istabbiliment tad-dannu li sar fl-investigazzjoni oriġinali
konkluża fl-1999 kien ibbażat fuq valutazzjoni kumulattiva
tal-importazzjonijiet minn sitt pajjiżi, il-valutazzjoni preżenti ma
tinkludix l-importazzjonijiet mill-Korea ta’ Isfel li kien sostnut li hija
l-akbar fornitur għall-Unjoni u l-pajjiż bl-akbar kapaċità ta’
esportazzjoni u l-anqas prezzijiet tal-esportazzjoni meta mqabbel
mal-pajjiżi l-oħra kkonċernati mir-reviżjoni preżenti.
(161)   F’dan il-kuntest għandu
jiġi nnotat li skont ir-reviżjoni ta’ skadenza konkluża fl-2007,
l-importazzjonijiet mill-Korea ta’ Isfel diġà kienu dekumulati
minħabba li kien instab li ma kinux intlaħqu l-kundizzjonijiet kollha
tal-Artikolu 3(4) tar-Regolament bażiku fir-rigward ta’ dawn l-importazzjonijiet.
Barra minn hekk, għandu jiġi nnotat li r-reviżjoni preżenti
ma tkoprix l-importazzjonijiet mill-Korea billi l-miżuri kontra l-Korea
ta’ Isfel skadew. Fl-aħħar nett, huwa meqjus li ma hemm l-ebda bidla
fil-metodoloġija billi fir-reviżjoni preżenti ntużat
il-valutazzjoni kumulattiva għall-importazzjonijiet mill-pajjiżi
kollha li jissodisfaw il-kriterji għal tali valutazzjoni skont
l-Artikolu 3(4) tar-Regolament bażiku. Għalhekk l-argument
tal-partijiet irid jiġi rifjutat. 
9.           Indikaturi
makro-ekonomiċi
9.1.        Il-produzzjoni
(162)   B’konformità
mat-telf fis-sehem tas-suq mill-industrija tal-Unjoni (diskuss
fil-premessa (164) aktar ’l isfel) il-produzzjoni tal-Unjoni naqset bi 11%
bejn l-2008 u l-PIR. It-tnaqqis fil-produzzjoni tal-Unjoni kien interrott biss
fl-2010 meta din żdiedet meta mqabbla mal-2009 iżda xorta
baqgħet 4% anqas mil-livell tagħha fl-2008. 
 Tabella 7 
 Produzzjoni totali tal-Unjoni 
   || 2008 || 2009 || 2010 || RIP 
 Produzzjoni (tunnellati) || 2,327,169 || 2,107,792 || 2,239,313 || 2,068,717 
 Indiċi (2008=100) || 100 || 91 || 96 || 89 
 Sors: Tweġibiet għall-kwestjonarju, talba għal reviżjoni ||   ||   
9.2.        Kapaċità tal-produzzjoni
u l-użu tal-kapaċità
(163)   Il-kapaċità
tal-produzzjoni tal-industrija tal-Unjoni naqset bi 23% bejn l-2008 u l-PIR.
Din ix-xejra hija relatata mal-għeluq ta’ diversi faċilitajiet
tal-manifattura li kien paċut b’mod parzjali bil-ftuħ ta’ fabbriki
ġodda. 
(164)   L-użu tal-kapaċità
żdied minn 75% fl-2008 għal 86% fil-PIR. Iż-żieda
fl-użu tal-kapaċità trid titqies fil-kuntest tal-isforzi ta’
ristrutturar tal-industrija tal-Unjoni kif spjegati fil-premessa (124)
aktar ’il fuq. 
 Tabella 8 
 Kapaċità tal-produzzjoni u l-użu tal-kapaċità 
   || 2008 || 2009 || 2010 || RIP 
 Kapaċità tal-produzzjoni (tunnellati) || 3,118,060 || 2,720,326 || 2,625,244 || 2,393,516 
 Indiċi || 100 || 87 || 84 || 77 
 Użu tal-kapaċità || 75% || 77% || 85% || 86% 
 Indiċi || 100 || 104 || 114 || 116 
 Sors: Tweġibiet għall-kwestjonarju, talba għal reviżjoni 
9.3.        Volum tal-bejgħ
(165)   Il-volum tal-bejgħ
tal-industrija tal-Unjoni fis-suq tal-Unjoni segwa l-istess żvilupp
bħall-produzzjoni, bi tnaqqis ta’ 6% matul il-perjodu kkunsidrat. 
 Tabella 9 
 Bejgħ totali tal-industrija tal-Unjoni fl-Unjoni 
   || 2008 || 2009 || 2010 || RIP 
 Bejgħ (tunnellati) || 2,288,283 || 2,047,305 || 2,169,423 || 2,160,807 
 Indiċi || 100 || 89 || 95 || 94 
 Sors: Tweġibiet għall-kwestjonarju, talba għal reviżjoni 
9.4.        Sehem mis-suq
(166)   Wara
tnaqqis inizjali ta’ 13% fl-2009, l-industrija tal-Unjoni reġgħet
kisbet parti mis-sehem tas-suq mitluf mill-UAE, il-Korea ta’ Isfel, l-Iran u
l-Pakistan minkejja żieda fil-volumi tal-importazzjonijiet mill-Indja,
l-Oman u pajjiżi terzi oħra (ir-Russja, il-Messiku u l-Arabja
Sawdija) matul l-istess perjodu. B’mod globali, is-sehem mis-suq tal-industrija
tal-Unjoni naqas bi 3% matul il-perjodu kkunsidrat. 
 Tabella 10 
 Sehem mis-suq tal-industrija tal-Unjoni 
   || 2008 || 2009 || 2010 || RIP 
 Sehem mis-suq tal-industrija tal-Unjoni || 80% || 70% || 74% || 77% 
 Indiċi || 100 || 87 || 93 || 97 
 Sors: Tweġibiet għall-kwestjonarju, talba għar-reviżjoni u l-Eurostat 
9.5.        Tkabbir
(167)   Is-suq staġna matul
il-perjodu kkunsidrat. Ma kienx hemm tkabbir għall-industrija tal-Unjoni
minn fejn tibbenefika, għall-kuntrarju, minkejja l-isforzi ta’
ristrutturar, l-industrija tal-Unjoni tilfet aktar sehem mis-suq
għall-importazzjonijiet li kienu qegħdin jiżdiedu, b’mod
partikolari mill-pajjiżi li ma kellhom l-ebda miżuri. It-tnaqqis
żgħir fil-konsum matul il-PIR għandu jitqies fl-isfond
tan-nuqqas temporanju tal-materja prima (PTA) fl-Unjoni kif ukoll fis-suq
globali.
9.6.        Impjiegi u produttività
(168)   Il-livell
tal-impjiegi tal-industrija tal-Unjoni wera tnaqqis ta’ 41% bejn l-2008 u
l-PIR. Dan it-tnaqqis kien kostanti matul il-perjodu kkunsidrat, inkluż
fl-2010 meta l-produzzjoni żdiedet (ara l-premessa (161) aktar ’il fuq).
Fid-dawl taż-żieda fil-produttività, dan it-tnaqqis huwa riflessjoni
tal-isforzi ta’ ristrutturar minn numru ta’ produtturi tal-Unjoni.
(169)   Il-produttività tal-forza
tax-xogħol tal-industrija tal-Unjoni, imkejla bħala l-output
(tunnellati) għal kull persuna fis-sena, żdiedet b’50% fil-perjodu
kkunsidrat. Dan jirrifletti l-fatt li l-produzzjoni naqset b’pass aktar bil-mod
mil-livell tal-impjiegi u huwa indikazzjoni ta’ effiċjenza akbar
mill-industrija tal-Unjoni. Dan huwa partikolarment ovvju fl-2010 meta
l-produzzjoni żdiedet filwaqt li l-livell tal-impjiegi naqas u
l-produttività kienet 37% ogħla milli fl-2008.
 Tabella 11 
 Impjiegi u produttività 
   || 2008 || 2009 || 2010 || RIP 
 Numru ta’ impjegati || 2,060 || 1,629 || 1,449 || 1,218 
 Indiċi || 100 || 79 || 70 || 59 
 Produttività (tunnellata/impjegat) || 1,130 || 1,294 || 1,545 || 1,698 
 Indiċi || 100 || 115 || 137 || 150 
 Sors: Tweġibiet għall-kwestjonarju, talba għal reviżjoni ||   ||   
9.7.        Daqs tal-marġini attwali
tad-dumping 
(170)   Rigward l-impatt tad-daqs
tal-marġini attwali tad-dumping tal-importazzjonijiet mill-pajjiżi
kkonċernati fuq l-industrija tal-Unjoni, minħabba s-sensittività tal-prezzijiet
tas-suq għal dan il-prodott, dan l-impatt ma jistax jitqies bħala
negliġibbli. Għandu jiġi nnotat li dan l-indikatur huwa
iżjed rilevanti fil-kuntest tal-probabbiltà ta’ rikorrenza
tal-analiżi tad-dannu. Kieku kellhom jiskadu l-miżuri, huwa probabbli
li l-importazzjonijiet dumped jirritornaw f’tali volumi u prezzijiet li
l-impatt tad-daqs tal-marġini ta’ dumping ikun wieħed sinifikanti.
9.8.        Irkupru mill-effetti ta’
dumping preċedenti
(171)   Filwaqt li l-indikaturi
eżaminati hawn fuq juru xi titjib f’xi indikaturi ekonomiċi
tal-industrija tal-Unjoni, b’referenza għall-impożizzjoni ta’
miżuri anti-dumping definittivi fl-2000, huma jipprovdu wkoll evidenza li
l-industrija tal-Unjoni għadha vulnerabbli.
10.         Elementi mikro-ekonomiċi
10.1.      Ħażniet
(172)   Il-livell ta’ stokks kien ta’
24 % ogħla fil-PIR b’rabta mal-livelli tagħhom fl-2008.
Madankollu, il-ħażniet baqgħu f’livelli stabbiliti qabel
f’relazzjoni mal-produzzjoni, jiġifieri bejn 5 % u 6 %. 
 Tabella 12 
 Ħażniet 
   || 2008 || 2009 || 2010 || RIP 
 Ħażniet tal-għeluq || 51,495 || 54,808 || 54,314 || 64,069 
 Indiċi || 100 || 106 || 105 || 124 
 Sors: Tweġibiet għall-kwestjonarju 
10.2.      Żvilupp tal-prezzijiet
(173)   Fir-rigward tal-prezz tal-iżvilupp, wara tnaqqis inizjali
fl-2009 (-16 %), prinċipalment ikkawżat mill-kriżi
ekonomika, il-prezzijiet kienu viċin il-livell tal-2008, fl-2010. Dan kien
segwit minn żieda qawwija fil-prezz medju tal-unità fil-PIR, li ġab
iż-żieda fuq il-perjodu kkunsidrat sa 25 %. 
(174)   Iż-żieda f’daqqa
fil-prezzijiet fil-PIR għandha titqies fil-kuntest tal-iżviluppi mhux
mistennija fis-suq fl-aħħar tal-2010 u fl-ewwel kwart tal-2011
fis-suq tal-qoton. Kif issemma hawn fuq (il-premessa (153) hawn fuq),
il-prezzijiet rekord tal-qoton ikkawżaw qalba għall-fibra
tal-poliester li tikkompeti għall-istess materja prima bħall-PET.
Iż-żieda fid-domanda għall-materja prima, b’mod partikolari
l-PTA, għolliet il-prezzijiet tal-PET fl-Asja u fil-Lvant Nofsani
b’riperkussjonijiet fuq il-prezzijiet tal-PET fl-Unjoni. Iż-żieda
fil-prezzijiet fl-Unjoni f’dak iż-żmien kienet amplifikata
ulterjorment mill-iskarsezza għal żmien qasir tal-PTA fl-Unjoni
minħabba l-force majeure ddikjarata ta’ wieħed mill-produtturi
tal-PTA fl-Unjoni. 
 Tabella 13 
 Prezz tal-Bejgħ tal-Unità fl-Unjoni 
   || 2008 || 2009 || 2010 || RIP 
 Prezz tal-Bejgħ tal-Unità fl-UE (EUR/tunnellata) || 1,066 || 891 || 1,045 || 1,330 
 Indiċi (2008 = 100) || 100 || 84 || 98 || 125 
 Sors: Tweġibiet għall-kwestjonarju ||   ||   ||   ||   
10.3.      Fatturi li jaffettwaw
il-prezzijiet tal-bejgħ
(175)   Il-prezzijiet
tal-bejgħ tal-PET normalment isegwu x-xejriet tal-prezzijiet tal-materja
prima tiegħu (prinċipalment il-PTA u l-monoethylene glycol — MEG)
billi dawn jikkostitwixxu sa 90% tal-kost totali tal-PET. Il-PTA huwa
derivattiv taż-żejt, li l-prezz tiegħu jvarja abbażi
tal-prezzijiet taż-żejt mhux maħdum. Dan jikkawża volatilità
għolja tal-prezzijiet tal-PET.
(176)   Barra minn hekk, il-PET
jikkompeti għall-istess materja prima bħall-fibra tal-poliester, li
l-produzzjoni tiegħu tiddependi daqs il-PET fuq id-disponibbiltà tal-PTA.
Billi l-fibra tal-poliester hija alternattiva tal-qoton għall-industrija
tat-tessuti, il-prezz tal-PET għalhekk huwa sensittiv ukoll
għall-iżviluppi fis-suq tal-qoton.
10.4.      Wages
(177)   The average wages decline by 7%
over the period considered. This reduction occurred in the RIP and amplified
the productivity gains observed see recital (167) above. 
 Tabella 14 
 Wages 
   || 2008 || 2009 || 2010 || RIP 
 Wages (average per person) || 54,512 || 56,014 || 54,876 || 50,784 
 Indiċi || 100 || 103 || 101 ||  93 
 Sors: Tweġibiet għall-kwestjonarju 
10.5.      Profittabilità u redditu fuq l-investiment
(178)   Il-profittabilità
u r-redditu fuq l-investiment żdiedu b’mod sinifikanti bejn l-2008 u
l-PIR. Il-profitt fuq il-bejgħ fis-suq tal-Unjoni żdied minn -7.9%
fl-2008 għal 5.3% fil-PIR, filwaqt li r-redditu fuq l-investiment
żdied minn -9.6% għal 10.6%. L-2008 kien affettwat mill-prestazzjoni
partikolarment ħażina ta’ wieħed mill-produtturi tal-Unjoni.
Madankollu, it-titjib fis-sitwazzjoni finanzjarja tal-industrija tal-Unjoni
fl-2009 u fl-2010, meta l-prezzijiet kienu taħt il-livelli tagħhom fl-2008,
juri r-relazzjoni laxka bejn il-prezzijiet u l-profittabilità.
Għall-kuntrarju, it-titjib fil-profittabilità jidher korrelatat mill-qrib
mat-titjib fl-użu tal-kapaċità u maż-żidiet
fil-produttività osservati aktar ’il fuq. 
(179)   Bis-saħħa
tal-iżviluppi fis-suq globali fl-2010 u l-bidu tal-2011, imsieħba
mal-isforzi ta’ ristrutturar u ż-żidiet fl-effiċjenza deskritti
hawn fuq, l-industrija tal-Unjoni kienet kapaċi ttejjeb il-profittabilità
tagħha fl-2010 u tilħaq il-livell ta’ 5.3% fil-PIR. 
(180)   Waħda mill-partijiet
interessati argumentat li dan l-iżvilupp ma kienx mistenni u
straordinarju, li ma jistax jitqies bħala rappreżentattiv
tas-sitwazzjoni globali tal-industrija tal-Unjoni. 
(181)   F’dan
ir-rigward għandu jiġi nnotat li l-industrija tal-Unjoni kienet
kapaċi tibbenefika miż-żieda fil-prezz tal-PET
fl-aħħar tal-2011 u l-bidu tal-2012 billi kienet iffissat il-prezz
tal-PTA qabel ma seħħew l-avvenimenti deskritti fis-suq.
Ibbażata fuq is-sorsi statistiċi dwar l-iżvilupp ta’ wara l-PIR,
sottomessi mill-partijiet, il-marġini ta’ profitt tal-produtturi tal-PET
kienu sostanzjalment anqas fl-2012. Dan jikkonferma li l-profitabbiltà fl-2011
(PIR) kienet tabilħaqq influwenzata l-aktar minn avvenimenti
ekonomiċi globali temporanji u mhux mistennija (il-premessa (153) li
mhumiex probabbli li jerġgħu jseħħu u ma jistgħux
jitqiesu permanenti u rappreżentattivi tas-sitwazzjoni tal-industrija
tal-Unjoni.
 Tabella 15 
 Profittabilità u Redditu fuq l-Investimenti 
   || 2008 || 2009 || 2010 || RIP 
 Profittabilità tal-bejgħ tal-Unjoni || -7.9% || 1.6% || 4.8% || 5.3% 
 Indiċi || 100 || 221 || 261 || 267 
 Redditu fuq l-investimenti || -9.6% || 2.3% || 8.9% || 10.6% 
 Indiċi || 100 || 224 || 292 || 310 
 Sors: Tweġibiet għall-kwestjonarju 
10.6.      Fluss tal-flus u kapaċità
ta’ tkabbir tal-kapital
(182)   Il-flussi tal-flus tjiebu b’mod
sinifikanti matul il-perjodu li jirrifletti t-titjib riċenti
fil-profittabilità tal-industrija tal-Unjoni. 
 Tabella 16 
 Fluss tal-flus 
   || 2008 || 2009 || 2010 || RIP 
 Fluss tal-flus (EUR) || - 59,419,394 || 40,940,883 || 96,614,649 || 103,761,169 
 Indiċi (2008 = 100) || 100 || 269 || 363 || 375 
 F’% tal-fatturat || -5.9% || 4.5% || 8.3% || 7.5% 
 Indiċi (2008 = 100) || 100 || 176 || 242 || 229 
 Sors: Tweġibiet għall-kwestjonarju 
(183)   Ma kienx hemm indikazzjonijiet
partikolari li l-industrija tal-Unjoni kienet se ssib diffikultajiet biex
iżżid il-kapital, prinċipalment minħabba li l-produtturi
tal-Unjoni huma inkorporati fi gruppi akbar.
10.7.      Investimenti
(184)   Il-livell tal-investimenti
b’mod ġenerali naqas b’35% matul il-perjodu kkunsidrat. L-investimenti
inizjali li saru fl-2008 tnaqqsu b’mod drammatiku fl-2009 u minn dak
iż-żmien ’l hawn ma rkuprawx b’mod sħiħ. 
 Tabella 17 
 Investimenti 
   || 2008 || 2009 || 2010 || RIP 
 Investimenti (EUR '000) || 72,341,598 || 5,404,705 || 15,994,659 || 47,217,003 
 Indiċi || 100 || 7 || 22 || 65 
 Sors: Tweġibiet għall-kwestjonarju 
11.         Konklużjoni dwar
is-sitwazzjoni tal-industrija tal-Unjoni
(185)   L-analiżi tad-dejta
makro-ekonomika wriet li l-industrija tal-Unjoni naqqset il-produzzjoni u
l-volumi tal-bejgħ tagħha matul il-perjodu kkunsidrat. Is-sehem
mis-suq tal-industrija tal-Unjoni ma rkuprax b’mod sħiħ mit-tnaqqis
inizjali fl-2009 u wera tnaqqis globali ta’ 3 punti perċentwali matul
il-perjodu kkunsidrat (għal 77% fil-PIR). It-tnaqqis fl-impjiegi u
fil-kapaċità huwa riżultat tar-ristrutturar li għaddej u
għandu jitqies fil-kuntest taż-żieda fl-użu
tal-kapaċità u fil-produttività.
(186)   Fl-istess ħin ħafna
mill-indikaturi mikro-ekonomiċi rilevanti wrew sinjali ta’ titjib.
Il-profittabilità, ir-redditu fuq l-investiment u l-flussi tal-flus żdiedu
b’mod sinifikanti, b’mod partikolari fl-2010 u fil-PIR. L-investimenti,
min-naħa l-oħra, naqsu b’mod drammatiku fl-2009 u ma rkuprawx minn
dak iż-żmien ’l hawn.
(187)   B’mod
ġenerali, is-sitwazzjoni ekonomika tal-industrija tjiebet. Madankollu, dan
it-titjib huwa relattivament riċenti u sa ċertu punt ibbażat fuq
żviluppi mhux previsti u temporanji tas-suq fl-aħħar tal-2010 u
l-bidu tal-2011 (ara l-premessa (153) hawn fuq). Dan jidher li huwa
appoġġat mill-informazzjoni disponibbli dwar l-iżviluppi tal-marġini
tal-industrija tal-Unjoni fl-2012 (ara l-premessa (179) aktar ’il fuq) li
juru tnaqqis meta mqabbel mal-PIR.
(188)   Fid-dawl tal-analiżi ta’
hawn fuq, is-sitwazzjoni tal-industrija tal-Unjoni tjiebet u ma jidhirx li
qiegħed iseħħ dannu materjali. Minkejja xejriet apparentement
pożittivi u sforzi ta’ ristrutturar sinifikanti, l-industrija tal-Unjoni
għadha fraġli. 
(189)   Wara l-iżvelar xi
partijiet ikkontestaw il-konklużjoni li l-industrija tal-Unjoni kienet
għadha fraġli billi sostnew li l-industrija tal-Unjoni kienet fi stat
tajjeb u ġiet mibdula sostanzjalment mill-1999. Ta’ min jinnota li kif
ġie spjegat hawn fuq (il-premessa (185)), minkejja titjib ġenerali u
konsolidazzjoni, mhux l-indikaturi ekonomiċi kollha żviluppaw b’mod
pożittiv matul il-perjodu meqjus. Pereżempju, il-volumi tal-produzzjoni
u tal-bejgħ kif ukoll is-sehem mis-suq naqas. Barra minn hekk, it-titjib
kienu relattivament reċenti u bi tnaqqis fil-profitabbiltà fl-2012, jidher
li kellu ħajja qasira. Fuq din il-bażi kien ikkunsidrat li filwaqt li
l-ebda ħsara materjali ma ġiet pruvata li teżistu fil-PIR,
l-industrija tal-Unjoni kienet għadha fi stat fraġli. Dan l-argument
għalhekk ġie miċħud.
(190)   Wara l-iżvelar xi
partijiet ikkontestaw l-użu ta’ dejta li tirreferi għall-perjodu ta’
wara l-PIR għall-analiżi tas-sitwazzjoni ekonomika tal-industrija
tal-Unjoni. Bi tweġiba għal din l-istqarrija, huwa kkonfermat li
l-qagħda tal-industrija tal-Unjoni kienet evalwata għall-perjodu
kkunsidrat u fuq din il-bażi, l-ebda ħsara materjali ma ġiet stabbilita.
Madankollu, l-iżvilupp tal-profitabbiltà tal-industrija tal-Unjoni lil
hinn mill-PIR f’dan il-każ hija l-aktar rilevanti fil-kuntest tan-natura
straordinarja tal-iżviluppi tas-suq globali li saru bejn l-2010/2011. Dan
juri wkoll il-volatilità tal-livelli tal-qligħ li huma tipiċi
għal dan is-settur (ara l-premessa (260) hawn taħt).
Għaldaqstant, l-argument ġie mwarrab.
F. PROBABBILTÀ TA’ RIKORRENZA
TAD-DANNU 
1.           L-impatt tal-volum
proġettat tal-importazzjonijiet u l-effetti fuq il-prezzijiet f’każ
ta’ tneħħija tal-miżuri
(191)   L-investigazzjoni
wriet li l-importazzjonijiet mill-Indja, it-Tajwan u t-Tajlandja komplew ikunu
dumped u li ma kienx hemm indikazzjonijiet li d-dumping kien se jitnaqqas jew
jitwaqqaf fil-ġejjieni. 
(192)   Analiżi prospettiva
tal-volumi ta’ esportazzjoni probabbli minn dawn it-tliet pajjiżi
żvelat li, minħabba l-kapaċità żejda disponibbli
għall-esportazzjoni (ara l-premessi (55), (97) u (118) hawn fuq),
il-prezzijiet domestiċi kif ukoll il-livelli ta’ prezzijiet fuq is-swieq
ta’ pajjiżi terzi u fl-Unjoni flimkien mal-ġibda tas-suq tal-Unjoni,
l-importazzjonijiet mill-Indja, it-Tajwan u t-Tajlandja x’aktarx jiżdiedu
għal-livelli li x’aktarx jikkawżaw dannu li huma ogħla minn dawk
li ntlaħqu fil-PIR li kieku l-miżuri kellhom jitneħħew.
Bl-espansjonijiet ippjanati fil-kapaċità ta’ dawn it-tliet pajjiżi,
il-kapaċità żejda kombinata disponibbli għall-esportazzjonijiet
hija stmata li tilħaq madwar 2.3-2.8 miljun tunnellata,
jiġifieri aktar minn 83-87% tal-konsum tal-Unjoni (fil-PIR) fil-futur
qrib. 
(193)   Fir-rigward tal-iżvilupp
tal-prezzijiet mistennija tal-importazzjonijiet mit-tliet pajjiżi,
l-importazzjonijiet minn dawn il-pajjiżi huma mistennija li jidħlu bi
prezzijiet soġġetti gћal dumping, jekk il-miżuri kontra
l-Indja, it-Tajwan u t-Tajlandja jitneħħew. Barra minn hekk, billi
esportaturi minn dawn il-pajjiżi se jkollhom jikkompetu kontra
l-importazzjonijiet bi prezz baxx minn pajjiżi terzi oħra, ma jistax
jiġi eskluż li dawn ikollhom iraħħsu l-prezzijiet
tagħhom aktar sabiex iżidu s-sehem mis-suq tagħhom fis-suq tal-Unjoni.

(194)   Fuq din il-bażi,
l-industrija tal-Unjoni hija probabbli li tkun esposta għal volumi
sostanzjali ta’ importazzjonijiet mill-Indja, it-Tajwan u t-Tajlandja bi
prezzijiet dumped aktar baxxi mill-prezzijiet medji tagħha, li jimminaw
is-sitwazzjoni ekonomika riċentement imtejba tagħha. Minħabba
f’hekk, hija probabbli rikorrenza tad-dannu materjali jekk jitneħħew
il-miżuri kontra l-Indja, it-Tajwan u t-Tajlandja.
2.           Kapaċità ta’ produzzjoni
u kapaċità żejda disponibbli għal esportazzjonijiet ta’ pajjiżi
kkonċernati
(195)   Kif indikat aktar ’il fuq,
il-produtturi esportaturi fl-Indja, it-Tajwan u t-Tajlandja għandhom
il-potenzjal li jżidu l-volumi tal-esportazzjoni tagħhom lejn is-suq
tal-Unjoni. Kull wieħed minn dawn it-tliet pajjiżi kellu tkabbir sinifikanti
fil-kapaċità tal-produzzjoni tagħhom matul il-perjodu kkunsidrat.
Skont il-previżjonijiet tas-suq, huwa mistenni li diskrepanza bejn
il-konsum domestiku u l-kapaċità tal-produzzjoni tikber għal bejn 2.3
u 2.8 miljun tunnelleta fil-futur qrib. Kapaċità żejda bħal din
disponibbli għall-esportazzjoni trid titqies bħala sinifikanti billi
tirrappreżenta aktar minn 83-87% tal-konsum tal-Unjoni (fil-PIR) fil-futur
qrib. 
(196)   Għalhekk, għalkemm
l-importazzjonijiet fl-Unjoni minn dawn it-tliet pajjiżi kienu
relattivament baxxi, hemm ir-riskju li volumi ta’ esportazzjonijiet sinifikanti
jistgħu jiġu trasferiti lejn is-suq tal-Unjoni kieku kellhom
jitneħħew il-miżuri. 
(197)   Wara l-iżvelar, xi
partijiet saħqu li l-probabbiltà ta’ rikorrenza ta’ ħsara bbażata
fuq il-kapaċità żejda disponibbli għall-esportazzjoni trid
tinkludi l-valutazzjoni ta’ żieda fid-domanda fis-swieq tal-esportazzjoni
tal-Indja u t-Tajwan. L-istess partijiet iddikjaraw li t-Tajlandja kienet
irrilevanti minħabba li hija kkontrollata minn grupp wieħed biss
preżenti fis-suq tal-Unjoni. L-istqarrija rigward il-valutazzjoni ta’
kapaċitajiet żejda disponibbli għall-esportazzjonijiet hija
miċħuda għar-raġunijiet spjegati fil-premessi (58) sa (59)
u (101) sa (102) hawn fuq. Ir-rilevanza tad-dikjarazzjoni li saret dwar
is-sitwazzjoni fis-suq Tajlandiz ma kinitx sostanzjata. Għal din
ir-raġuni, it-talbiet ġew miċħuda.
3.           Telf ta’ swieq
tal-esportazzjoni 
(198)   Fil-preżent hemm
fis-seħħ, miżuri għad-difiża tan-negozju kontra
l-importaturi ta’ PET mill-Indja, it-Tajwan u t-Tajlandja fit-Turkija. Barra
minn hekk, hemm miżuri kontra l-importazzjonijiet mill-Indja u t-Tajwan
fl-Afrika t’Isefel u miżuri kontra t-Tajlandja fil-Malasja. 
(199)   Wara l-iżvelar xi
partijiet ikkontestaw il-konklużjonijiet rigward it-telf fis-swieq
tal-esportazzjoni għall-Indja u t-Tajwan. Intqal li ż-żewġt
iswieq kienu suq tal-esportazzjoni marġinali, għalhekk ma jiġux
ridiretti volumi sinifikanti ta’ esportazzjoni minn dawn is-swieq lejn l-Unjoni
jekk il-miżuri jitneħħew. Ta’ min jinnota li s-sempliċi
eżistenza ta’ difiża kummerċjali fuq xi swieq jeskludu kwalunkwe
paragun bis-sens ta’ importanza relattiva tas-swieq ma’ u mingħajr
miżuri għal pajjiż partikolari. Barra minn hekk, kuntrarju
għall-istqarrija, ma kienx meqjus li l-volumi tal-esportazzjoni minn dawn
is-swieq jistgħu jiġu ridiretti lejn is-suq tal-Unjoni. Minflok,
il-valutazzjoni tal-Kummissjoni hija li l-miżuri ta’ difiża
tal-kummerċ fis-seħħ fit-Turkija u l-Afrika t’Isfel kontra importazzjonijiet
mill-Indja u t-Tajwan potenzjalment inaqqsu s-swieq li jistgħu jkunu
disponibbli għal esportazzjonijiet Indjani u Tajwaniżi. Aktar minn
hekk, li kieku l-affermazzjoni li t-Turkija u l-Afrika t’Isfel mhumiex swieq
importanti tal-esportazzjoni, kienet minnha, iż-żieda tal-kapaċità
żejda fl-Indja timplika probabbiltà ta’ żieda ta’ esportazzjonijiet
lejn l-Unjoni, anki fin-nuqqas ta’ miżuri ta’ difiża tal-kummerċ
imposti mit-Turkija u l-Afrika t’isfel. (ara l-premessa (59) t’hawn fuq).
Dan l-argument għalhekk ġie miċħud. 
(200)   L-eżistenza ta’
miżuri għad-difiża tan-negozju f’pajjiżi terzi oħra
hija wkoll indikazzjoni li l-imġiba tal-ipprezzar tal-esportazzjonijiet
tal-Indja, it-Tajwan u Tajlandja x’aktarx li tiġi replikata fis-suq
tal-Unjoni.
4.           Attrazzjoni tas-suq
tal-Unjoni
(201)   Is-suq tal-Unjoni huwa
attraenti f’termini tad-daqs u l-prezzijiet tiegħu, billi huwa t-tielet
l-akbar suq fid-dinja, bi ħtieġa strutturali
għall-importazzjonijiet u prezzijiet ogħla meta mqabbel ma’ swieq
oħra. Fil-każ tal-Indja, it-Tajwan u t-Tajlandja, il-prezzijiet
tal-importazzjoni lejn l-Unjoni għandhom tendenza li jkunu ogħla
mill-prezzijiet lejn pajjiżi terzi oħra, li jindika l-attrazzjoni
tas-suq tal-Unjoni għall-esportazzjonijiet Indjani minn dawn it-tliet
pajjiżi. 
(202)   L-attrazzjoni
tas-suq tal-Unjoni huwa kkonfermat ukoll mill-fatt li l-industrija tal-Unjoni
tilfet mis-sehem tas-suq għall-importazzjonijiet li kienu qegħdin
jiżdiedu mill-pajjiżi mingħajr miżuri. Dan jgħodd
b’mod partikolari fil-każ tal-Korea ta’ Isfel li żiedet b’mod
sinifikanti l-esporjazzjonijiet tagħha lejn is-suq tal-Unjoni fl-2012 wara
li skadew il-miżuri kontra l-pajjiż.
5.           Fatturi oħra
(203)   L-impatt tal-importazzjonijiet
minn pajjiżi terzi oħra b’miżuri, fuq is-sitwazzjoni
tal-industrija tal-Unjoni, tqies bħala wieħed baxx, minħabba
l-volumi baxxi tal-importazzjoni u t-tnaqqis sostanzjali fis-sehem mis-suq
tagħhom fil-PIR. 
(204)   Il-volum
tal-importazzjonijiet minn pajjiżi terzi oħra mingħajr l-ebda
miżuri żdied matul il-perjodu kkunsidrat, madankollu, il-prezz medju
rispettiv tal-importazzjoni baqa’ qrib il-prezz medju tal-industrija
tal-Unjoni. Għalhekk, l-impatt tal-importazzjonijiet minn dawn
il-pajjiżi fuq is-sitwazzjoni tal-industrija tal-Unjoni huwa meqjus
bħala limitat. 
6.           Is-suq
ristrett 
(205)   Wara l-iżvelar, xi
partijiet saħqu li minħabba l-integrazzjoni vertikali bejn produtturi
tal-PET u konvertituri, parti konsiderevoli ta’ PET kienet mibjugħa
għal użu magħluq li ma kienx jikkompeti mal-importazzjonijiet.
Kien allegat ukoll li s-sehem tas-suq magħluq kien sinifikanti, li
jaffettwa r-riżultati tal-analiżi.
(206)   Fuq
il-bażi tal-informazzjoni miġbura fil-livell tal-produtturi
tal-Unjoni fil-kampjun il-proporzjon ta’ bejgħ magħluq instab li ma
kienx sinifikanti (inqas minn 10 %). Għandu jiġi enfasizzat li
l-partijiet inkwistjoni esprimew il-preżenza ta’ produtturi tal-PET
fin-negozju tal-imballaġġ f’termini ta’ kapaċità tal-produzzjoni
installata ta’ PET u mhux f’termini tas-sehem tagħhom tas-suq
tal-ippakkjar. Għalhekk, l-istqarrija dwar proporzjon sinifikanti tal-użu
magħluq instab li ma kinitx sostanzjata. Fir-rigward il-livelli
tal-prezzijiet, il-prezzijiet ta’ bejgħ relatati u mhux relatati nstabu li
kienu fl-istess firxa. 
(207)   Abbażi ta’ dan, ġie
konkluż li analiżi distintiva tal-impatt ta’ bejgħ ristrett ma
kienx meħtieġ u l-asserzjonjiet tal-partijiet ġew
miċħuda. 
7.           Kummenti tal-partijiet
(208)   Xi partijiet argumentaw li
d-dannu minħabba l-importazzjonijiet mill-Indja ma kienx jeżisti
matul il-PIR kif jidher mis-saħħa ekonomika relattiva u l-profitti tal-industrija
tal-Unjoni. Irid jiġi nnotat li, fil-fatt, ma kienet stabbilita l-ebda
kontinwazzjoni tad-dannu fil-każ preżenti, u għalhekk
l-affermazzjoni tal-partijiet tikkorrispondi mas-sejbiet tal-investigazzjoni. 
(209)   Xi
partijiet sostnew li fatturi oħra, bħall-ineffiċjenzi
strutturali tal-industrija tal-Unjoni u n-nuqqas ta’ investiment kif ukoll
fatturi konġunturali (eż. it-temp ħażin, il-kriżijiet
ekonomiċi) setgħu kellhom impatt fuq is-sitwazzjoni tal-industrija
tal-Unjoni. Rigward l-ewwel punt li tqajjem, irid jiġi nnotat li
r-ristrutturar tal-industrija tal-Unjoni diġà qiegħed iseħħ
u ż-żidiet miksuba fl-effiċjenza jissuġġerixxu li
l-affermazzjonijiet tal-partijiet huma mingħajr bażi. Fir-rigward
tal-fatturi konġunturali, għalkemm il-kriżi ekonomika kellha
impatt fuq is-sitwazzjoni tal-industrija tal-Unjoni fl-2009, kif issemma’ hawn
fuq, l-effetti rilevanti ma jidhrux li attwalment huma aktar preżenti;
dwar l-effett ta’ temp ħażin, dan jista’ jispjega parzjalment
it-tnaqqis fil-konsum fil-PIR, madankollu, minn naħa, l-impatt allegat fuq
il-qagħda tal-industrija tal-Unjoni ma kinitx sostanzjata u, min-naħa
l-oħra, it-tnaqqis żgħir fl-2011 jidher li hu pjuttost marbut
mal-iskarsezza temporanja tal-materja prima minħabba żviluppi fis-suq
globali fl-2011. Għalhekk, l-ebda waħda minn dawn
id-dikjarazzjonijiet ma hija ġġustifikata fid-dawl tas-sejbiet
tal-investigazzjoni.
(210)   Barra minn hekk, xi partijiet argumentaw li mhix probabbli
r-rikorrenza tad-dannu f’dan il-każ kieku kellhom jiskadu l-miżuri,
minħabba li bis-saħħa tal-istruttura tagħha
(il-konċentrazzjoni u l-integrazzjoni vertikali), l-industrija tal-Unjoni
hija protetta mill-effetti tal-importazzjonijiet. Barra dan, kien argumentat li
l-qalba għal PET importat la hija mixtieqa u lanqas possibbli fil-futur
qrib, b’mod partikolari minħabba li l-kuntratti u l-politiki tax-xiri kif
ukoll il-proċess ta’ omologazzjoni tas-sidien tal-marki l-kbar (l-utenti
downstream) jagħmlu l-bdil tal-fornituri tal-PET wieħed ikkumplikat.
Ta’ min jinnota li ufq il-bażi tas-sejbiet tal-investigazzjoni
l-industrija tal-Unjoni baqgħet titlef is-sehem mis-suq
għall-benefiċċju tal-importazzjonijiet matul il-perjodu meqjus;
dan juri, minn naħa waħda, li l-industrija tal-Unjoni mhijiex protetta
mill-effetti tal-importazzjonijiet u, min-naħa l-oħra, il-bidla lejn
l-importazzjonijiet mhijiex ipotetika iżda saħansitra diġà qed
isseħħ. L-argumenti għalhekk kellhom jiġu rifjutati. 
(211)   Wara l-iżvelar xi
partijiet tennew l-istqarrija li l-industrija tal-Unjoni ġiet protetta
minn kompetizzjoni potenzali tal-importazzjonijiet minħabba l-istruttura
tagħha. L-ewwel nett, fir-rigward tal-istqarrija dwar pożizzjoni
dominanti ta’ wieħed gruppi ta’ produtturi fis-suq tal-Unjoni li
jikkontrollaw ħames produtturi, huwa nnotat li s-suq tal-Unjoni huwa suq
miftuħ bi tmien produtturi oħra li joperaw barra dan il-grupp u
kompetizzjoni dejjem tikber tal-importazzjonijiet minn pajjiżi terzi —
kemm bil-miżuri fis-seħħ kif ukoll mingħajrhom. It-tieni
nett, il-konċentrazzjoni hi tipika għal dan it-tip ta’ negozju
bbażat fuq prodott ta’ komodità li jiddependi fuq ekonomiji ta’ skala
għall-kompetittività tiegħhu. It-tielet, ma nstab le hemm ebda
kumpanija li tindika l-prezz fis-suq tal-Unjoni. Fl-aħħar nett,
il-partijiet tennew li l-impatt tal-importazzjonijiet mit-tliet pajjiżi
kkonċernati fid-dawl tal-integrazzjoni vertikali ta’ xi produtturi
tal-Unjoni mal-industrija tal-ippakkettjar jew mal-produtturi tal-PTA ma
ġiex analizzat. Kif stabbilit fil-premessa (207) hawn fuq, dawn l-aspetti
kienu tabilħaqq analizzati u nstabu li ma kinux sostanzjati. Barra minn
hekk, il-verifika tal-kumpaniji kkonċernati b’integrazzjoni vertikali ma’
produtturi tal-materja prima kkonfermat li ma kien hemm l-ebda
vantaġġ komparattiv minħabba li t-trasferimenti saru bil-prezz
tas-suq. Fuq il-bażi ta’ dan ta’ hawn fuq, l-istqarrija li l-industrija
tal-Unjoni tiġi mħarsa mill-kompetizzjoni ġiet
miċħuda. 
(212)   Imbagħad, xi partijiet
argumentaw li l-ebda elementi ma jappoġġjaw konklużjoni li
il-kapaċità tal-esportazzjoni Indjana, Tajwaniża u Tajlandiża,
jistgħu jkunu mmirati lejn is-suq tal-Unjoni bi ‘prezzijiet irħas’
minħabba li (i) id-domanda domestika fl-Indja, fit-Tajwan u fit-Tajlandja
qed tikber u hija mistennija li tkompli tikber; (ii) PET li jaqbeż
il-konsum domestiku jeżisti, iżda il-kompetizzjoni fis-swieq
tal-esportazzjoni ma rriżultatx f’esportazzjonijiet bid-dumping jew
inkella bi prezzijiet baxxi b’mod anormali; (iii) żidiet fil-kapaċità
tal-produzzjoni fl-Asja jirrispondu għaż-żieda fid-domanda
mistennija madwar id-dinja. Għandu jiġi nnotat li s-sejbiet
fl-investigazzjoni preżenti juru li t-tkabbir proġettat
fil-kapaċità juri eċċess li qiegħed jiżdied
fil-kapaċità tal-produzzjoni fuq id-domanda domestika. Barra minn hekk,
il-prezzijiet tal-Indja, it-Tajwan u t-Tajlandja fi swieq terzi kienu aktar
baxxi meta mqabbla mal-prezzijiet tal-importazzjonijiet tagħhom fl-Unjoni.
Fuq il-bażi tas-sejbiet deskritti fil-premessi 60), (104) u (120), ta’
hawn fuq, huwa probabbli li l-importazzjonijiet dumped mill-pajjiżi
kkonċernati jimmiraw is-suq tal-Unjoni f’volumi li jikkawżaw dannu u
bi prezz aktar baxx mill-prezz medju tal-industrija tal-Unjoni jekk
il-miżuri anti-dumping jitħallew jiskadu. Għal dawn
ir-raġunijiet, l-argumenti tal-partijiet ġew rifjutati.
(213)   Fl-aħħar nett, xi
produtturi Tajwaniżi argumentaw li għar-raġunijiet spjegati
fil-premessa (101) sa (103) aktar ’il fuq, ma kien hemm l-ebda probabbiltà ta’
rikorrenza tad-dannu minħabba l-importazzjonijiet ta’ PET li joriġina
mit-Tajwan. Kif innotat fil-premessi rispettivi, għal raġunijiet ta’
nuqqas ta’ kooperazzjoni, l-ebda waħda mill-affermazzjonijiet
magħmula f’dan ir-rigward ma setgħet tiġi verifikata. Barra minn
hekk, is-sejbiet deskritti fil-premessi (86) sa (98) aktar ’il fuq jindikaw
il-kuntrarju. Minħabba f’hekk, l-allegazzjonijiet magħmula
mill-partijiet inkwistjoni jridu jiġu rifjutati. 
(214)   Wara l-iżvelar waħda
mill-partijiet sostniet li l-Kummissjoni naqset milli tinkludi
l-importazzjonijiet mill-Korea t’Isfel fl-evalwazzjoni tad-dannu. Kuntrarju
għal din l-istqarrija, l-importazzjonijiet mill-Korea t’Isfel kienu
inklużi f-analiżi tad-dannu (ara l-premessa (202) hawn fuq) u
ġew analizzati flimkien mal-importazzjonijiet minn pajjiżi terzi
oħra mingħajr ebda miżuri (ara l-premessa (148) hawn fuq).
Bil-kontra tal-argument, il-Korea t’Isfel ma kienx il-pajjiż ewlieni
tal-esportazzjoni lejn l-Unjoni (PIR). Barra minn hekk, ta’ min jinnota li
għalkemm il-Korea t’Isfel kienet tirrappreżenta parti sostanzjali
tal-importazzjonijiet, il-volumi ta’ importazzjonijiet tagħha naqas b’mod
sinifikanti matul il-perjodu kkunsidrat. L-istqarrija tal-parti kienet
għalhekk miċħuda. 
8.           Konklużjoni dwar
ir-rikorrenza tad-dannu
(215)   Fuq il-bażi ta’ dak li
ntqal hawn fuq ġie konkluż li fir-rigward tal-Indja, t-Tajwan u
t-Tajlanda volumi sostanzjali tal-importazzjonijiet li huma l-oġġett
ta’ dumping jiġu diretti lejn l-Unjoni kieku kellhom jitneħħew
il-miżuri anti-dumping. Bis-saħħa tal-issoktar tad-dumping, huwa
probabbli li l-prezzijiet tal-importazzjonijiet iwaqqgħu l-prezzijiet tal-industrija
tal-Unjoni. Barra minn hekk, il-prezzijiet tal-importazzjonijiet mill-Indja,
it-Tajwan u t-Tajlandja x’aktarx li jonqsu saħansitra aktar jekk
il-produtturi esportaturi mill-pajjiżi kkonċernati jippruvaw
iżidu l-ishma tagħhom mis-suq. Imġiba bħal din
fil-prezzijiet, imsieħba mal-ħila tal-produtturi esportaturi
fl-Indja, it-Tajwan u t-Tajlandja li jbigħu kwantitajiet sinifikanti ta’
PET fis-suq tal-Unjoni, x’aktarx li jkollhom l-effett li jżidu l-pressjoni
tal-prezzijiet, b’impatt negattiv mistenni fuq is-sitwazzjoni tal-industrija
tal-Unjoni.
(216)   Matul il-perjodu kkunsidrat,
is-sitwazzjoni tal-industrija tal-Unjoni tjiebet, b’mod partikolari f’termini
tal-produttività u l-użu tal-kapaċità filwaqt li l-marġini ta’
profitt fil-PIR laħqu livell qrib il-profitt fil-mira stabbilit
fl-investigazzjoni oriġinali. Għalhekk jista’ jiġi konkluż
li l-industrija tal-Unjoni, għalkemm xorta waħda kienet f’sitwazzjoni
fraġli, ma sofrietx dannu materjali matul il-PIR. Madankollu,
minħabba ż-żieda sostanzjali li x’aktarx ikun hemm
fl-importazzjonijiet dumped mill-Indja, it-Tajwan u t-Tajlandja li x’aktarx
iwaqqgħu b’mod sinifikanti l-prezzijiet tal-bejgħ tal-industrija
tal-Unjoni, ġie konkluż li s-sitwazzjoni wisq probabbli tmur
għall-agħar u jkun hemm rikorrenza tad-dannu materjali, jekk
il-miżuri jitħallew jiskadu.
(217)   Fir-rigward
tal-importazzjonijiet mill-Malasja u l-Indoneżja, minħabba, b’mod
partikolari, in-nuqqas ta’ kapaċitajiet żejda sinifikanti fil-futur
qrib, ma kienet stabbilita l-ebda probabbiltà ta’ kontinwazzjoni tad-dumping.
Għalhekk ġie konkluż li t-tneħħija tal-miżuri
kontra l-Malasja u l-Indoneżja mhix probabbli li twassal
għar-rikorrenza tad-dannu għall-industrija tal-Unjoni.
(218)   Wara l-iżvelar waħda
mill-partijiet invokata li l-estensjoni tad-dazji kontra t-Tajlandja kienet
diskriminatorja meta mqabbla ma’ tal-Malasja u l-Indonesja minħabba li
t-tliet pajjiżi kienu f’sitwazzjoni simili. Dan l-argument ġie
miċħud peress li filwaqt li l-kapaċità eċċessiva
instabet fil-każ tat-Tajlandja u b’hekk instabet il-probabbiltà ta’
rikorrenza ta’ dumping, l-ebda sejba bħal din ma ġiet stabbilita
fil-każ tal-Malasja u l-Indonesja. 
G. L-INTERESS TAL-UNJONI
(219)   Skont l-Artikolu 21
tar-Regolament bażiku, ġie eżaminat jekk iż-żamma
tal-miżuri antidumping eżistenti tmurx biċ-ċar kontra
l-interess tal-Unjoni kollha kemm hi. L-istabbiliment tal-interess tal-Unjoni
kien ibbażat fuq apprezzament tad-diversi interessi involuti. Il-partijiet
interessati kollha ngħataw l-opportunità li jesprimu l-veduti tagħhom
skont l-Artikolu 21(2) tar-Regolament bażiku. 
(220)   Ta’ min ifakkar li l-adozzjoni
tal-miżuri kienet tqieset li ma tmurx biċ-ċar kontra l-interess
tal-Unjoni, la fl-investigazzjoni oriġinali u lanqas fl-aħħar
reviżjoni ta’ skadenza. Barra minn hekk, l-analiżi fl-aħħar
reviżjoni ta’ skadenza twettqet fis-sitwazzjoni fejn il-miżuri
diġà kienu fis-seħħ u għalhekk il-valutazzjoni kkunsidrat
kwalunkwe impatt negattiv mhux xieraq fuq il-partijiet ikkonċernati
mill-miżuri inkwistjoni. 
(221)   Fuq din il-bażi, ġie
eżaminat jekk minkejja l-konklużjonijiet dwar il-kontinwazzjoni
tad-dumping u l-probabbiltà ta’ rikorrenza tad-dannu, kinux jeżistu
raġunijiet konvinċenti li jwasslu għall-konklużjoni li
mhuwiex biċ-ċar fl-interess tal-Unjoni li jinżammu l-miżuri
f’dan il-każ partikolari.
9.           L-interess tal-industrija
tal-Unjoni
(222)   L-issoktar tal-miżuri
anti-dumping fuq l-importazzjonijiet mill-Indja, it-Tajwan u t-Tajlanda
tgħin lill-industrija tal-Unjoni biex tkompli r-ristrutturar li
għaddej u ttejjeb is-sitwazzjoni ekonomika tagħha li tjiebet biss dan
l-aħħar, billi tgħin sabiex jiġi evitat li l-industrija
tal-Unjoni tkun esposta għall-volumi sostanzjali ta’ importazzjonijiet
dumped mill-Indja, it-Tajwan u t-Tajlandja li l-industrija tal-Unjoni ma tkunx
tiflaħ għalihom. Għaldaqstant, l-industrija tal-Unjoni tkompli
tibbenefika miż-żamma tal-miżuri anti-dumping preżenti. 
(223)   Għalhekk ġie
konkluż li ż-żamma tal-miżuri anti-dumping kontra l-Indja,
it-Tajwan u t-Tajlandja tkun fl-interess tal-industrija tal-Unjoni. 
10.         L-interess tal-importaturi
mhux relatati fl-Unjoni
(224)   L-ebda wieħed
mill-importaturi mhux relatati ma kkoopera fir-reviżjoni preżenti. 
(225)   Minkejja l-miżuri
fis-seħħ, l-importazzjonijiet mill-Indja, it-Tajwan u t-Tajlandja
komplew u kważi rduppjaw matul il-perjodu kkunsidrat. L-importazzjonijiet
minn pajjiżi terzi oħra mingħajr l-ebda miżuri kienu wkoll
disponibbli u laħqu sehem sinifikanti mis-suq matul il-PIR (ara l-premessa
(147) aktar ’il fuq). Għalhekk, anki bil-miżuri fis-seħħ,
l-importaturi kellhom aċċess għal sorsi alternattivi ta’
provvista. 
(226)   Meta wieħed iqis li ma
hemm l-ebda evidenza li tissuġġerixxi li l-miżuri
fis-seħħ affettwaw lill-importaturi b’mod konsiderevoli, ġie
konkluż li l-issoktar tal-miżuri jkun kontra l-interess tal-importuri
tal-Unjoni. 
11.         L-interess tal-fornituri
tal-materja prima fl-Unjoni
(227)   Il-materja prima
għall-manifattura tal-prodott ikkonċernat hija l-PTA/MEG. Tnejn minn
ħames fornituri magħrufa tal-materja prima (fornitur wieħed
tal-PTA u wieħed tal-MEG) ikkooperaw fl-investigazzjoni billi ssottomettew
it-tweġiba għall-kwestjonarju. Iż-żewġ fornituri
tal-materja prima esprimew l-appoġġ tagħhom għall-issoktar
tal-miżuri. 
(228)   L-investigazzjoni wriet li
l-produttur tal-PTA li kkoopera kien jirrappreżenta parti sostanzjali
tax-xiri ta’ PTA tal-produtturi tal-Unjoni fil-kampjun matul il-PIR. Billi
l-PTA ma għandu l-ebda użu ieħor fl-Unjoni għajr
il-produzzjoni tal-PET, huwa loġiku li wieħed jassumi li l-produtturi
tal-PTA jiddependu prinċipalment fuq l-industrija tal-PET. 
(229)   Dwar il-fornitur tal-MEG li
kkoopera, il-MEG kien jirrappreżenta parti relattivament żgħira
tal-fatturat tiegħu fil-PIR. Fir-rigward tal-MEG, il-PET mhuwiex l-unika
applikazzjoni jew l-applikazzjoni prinċipali possibbli tiegħu u
l-produtturi tal-MEG huma anqas dipendenti fuq is-sitwazzjoni tal-industrija
tal-PET. Għalhekk huwa meqjus li l-issoktar tal-miżuri kontra
l-importazzjonijiet dumped ta’ PET mill-Indja, it-Tajwan u t-Tajlandja jkollu
impatt pożittiv, għalkemm x’aktarx limitat fuq il-fornituri tal-MEG. 
(230)   Ġie allegat li l-fornituri
tal-materja prima ma jiddependux fuq il-produtturi tal-Unjoni tal-PET; b’mod
partikolari, kien ġiet argumentat li tnejn mill-erba’ produtturi
tal-Unjoni fil-kampjun kienu fil-fatt jimportaw materja prima.
(231)   Fir-rigward ta’ din
l-affermazzjoni, l-investigazzjoni wriet li l-materjal impurtat kien
prinċipalment MEG li jista’ jintuża wkoll għal applikazzjonijiet
oħra differenti mill-PET. Ma nġabret l-ebda indikazzjoni li turi
importazzjonijiet aktar minn negliġibbli ta’ PTA fl-Unjoni. Għalhekk,
din l-affermazzjoni ma taffettwax il-konklużjonijiet magħmula
fir-rigward tad-dipendenza tal-produtturi tal-PTA fuq il-produzzjoni tal-PET
fl-Unjoni. 
(232)   Għaldaqstant, huwa meqjus
li l-issoktar tal-miżuri kontra l-importazzjonijiet dumped ta’ PET
mill-Indja, it-Tajwan u t-Tajlandja jkun ta’ benefiċċju
għall-produtturi tal-PTA u wkoll, għalkemm f’livell anqas,
għall-fornituri tal-MEG. Minħabba f’hekk, l-issoktar tal-miżuri
kontra l-importazzjonijiet mill-Indja, it-Tajwan u t-Tajlandja ma jkunx kontra
l-interess tal-fornituri tal-materja prima.
(233)   Wara l-iżvelar, xi
partijiet saħqu li l-PTA ġie esportat u għalhekk il-produtturi
tal-PTA kienu ddikjaraw li ma humiex dipendenti fuq l-industrija tal-Unjoni.
L-ebda evidenza li tappoġġja din l-istqarrija ma ġiet
ippreżentata. Għalhekk l-argument tal-partijiet ġie
miċħud bħala li ma kinux sostanzjati.
(234)   Barra minn hekk, l-istess
partijiet affermaw li t-tneħħija tal-miżuri mhu ser ikollha
l-ebda impatt fuq il-produtturi tal-PTA minħabba li l-utenti li
qegħdin jikkooperaw allegatament mhux se jaqilbu lejn l-importazzjonijiet
u ser ikomplu jakkwistaw il-PET mill-industrija tal-Unjoni. Għalhekk,
il-livell ta’ konsum tal-PTA fl-Unjoni se jibqa’ l-istess. Fuq il-bażi
tas-sejbiet tal-investigazzjoni l-industrija tal-Unjoni baqgħet titlef
is-sehem mis-suq għall-benefiċċju tal-importazzjonijiet matul
il-perjodu kkunsidrat. Dan juri li l-bidla lejn l-importazzjonijiet mhijiex
ipotetiċi (ara l-premessa (164) hawn fuq). L-argument tal-parti kien
għalhekk miċħud.
12.         L-interess tal-industrija
tar-riċiklaġġ tal-PET
(235)   L-industrija tal-Unjoni
argumentat li s-sitwazzjoni tal-industrija tar-riċiklaġġ
tiddependi fuq il-prezz sostenibbli tal-PET verġni (PET mhux
riċiklat) fis-suq tal-Unjoni. L-affermazzjoni tagħhom kienet
issostanzjata minn stqarrija għall-istampa ta’ assoċjazzjoni
tar-riċiklaturi tal-plastik fl-Ewropa, li sostniet li t-tneħħija
potenzjali tal-miżuri fuq il-PET verġni setgħet tiddeterjora
aktar is-sitwazzjoni tal-industrija tar-riċiklaġġ.
(236)   Xi partijiet interessati
argumentaw li s-sitwazzjoni tal-industrija tar-riċiklaġġ
tiddependi fuq il-prezz sostenibbli tal-PET verġni fis-suq tal-Unjoni fejn
argumentaw li l-prezzijiet tal-PET verġni u tal-PET riċiklat ma kinux
relatati. Kien sostnut li l-PET riċiklat jintuża prinċipalment
għall-produzzjoni tal-fibra tal-poliester u għalhekk ma jistax
jintrabat mal-iżviluppi fil-prezzijiet tal-PET verġni. Barra minn
hekk, ġie nnotat li l-PET riċiklat huwa appoġġat
kompletament minn dawk li jimlew il-fliexken u għalhekk l-industrija ma
tiddependix fuq il-produtturi tal-PET. Fl-aħħar nett, ġie nnotat
ukoll li l-industrija tar-riċiklaġġ ma ppreżentatx
ruħha bħala parti interessata fl-investigazzjoni preżenti.
(237)   Billi l-industrija tar-riċiklaġġ
ma ppreżentatx ruħha f’din l-investigazzjoni, l-ebda waħda
mill-allegazzjonijiet hawn fuq imsemmija ma setgħet tiġi verifikata
maċ-ċifri attwali. Għalhekk tqies li b’mod ġenerali l-miżuri
fis-seħħ ma jkunux kontra l-interess tal-industrija tar-riċiklaġġ
fl-Unjoni.
13.         L-interess tal-utenti
(238)   Il-prodott ikkonċernat
jintuża prinċipalment biex jiġu prodotti fliexken
għall-ilma u xorb ieħor mhux alkoħoliku. L-użu tiegħu
għall-produzzjoni ta’ pakketti oħra (oġġetti tal-ikel, lożor,
eċċ.) baqa’ relattivament limitat. Il-fliexken tal-PET jiġu
prodotti f’żewġ stadji: (i) l-ewwel issir preforma bl-injezzjoni
tal-PET bil-forma, u (ii) aktar tard il-preforma tissaħħan u
tintefaħ fi flixkun. Il-produzzjoni tal-fliexken tista’ tkun proċess
integrat (jiġifieri l-istess kumpanija tixtri l-PET, tipproduċi
l-preforma u tonfoħha fi flixkun) jew limitat għat-tieni stadju
(l-infiħ tal-preforma fi flixkun). Il-preforom jistgħu jiġu
trasportati b’mod relattivament faċli billi huma żgħar u densi,
filwaqt li l-fliexken vojta huma instabbli u minħabba d-daqs tagħhom,
it-trasport tagħhom huwa għali ħafna.
(239)   Fuq din
il-bażi, kienu stabbiliti żewġ gruppi prinċipali ta’ utenti
downstream biex jiġi studjat l-impatt tal-miżuri fis-seħħ:
(i) konvertituri u/jew produtturi tal-fliexken, li jikkonvertu ċippijiet
tal-PET fi preforom (jew fliexken) u jerġgħu jbigħuhom
għall-ipproċessar downstream; u (ii) dawk li jibbottiljaw, jimlew (u
jonfħu) l-fliexken mill-preforma; dan il-grupp jirrappreżenta l-aktar
produtturi ta’ ilma minerali u luminati. Il-bottiljaturi sikwit ikunu involuti
fin-negozju tal-PET jew permezz ta’ operazzjonijiet integrati ta’ produzzjoni
tal-fliexken jew permezz ta’ ftehimiet dwar ħlasijiet (tolling) ma’
konvertituri sottokuntrattati u/jew produtturi tal-fliexken li jinnegozjaw
il-prezz tal-PET għalihom mal-produttur (soft tolling) jew anki jixtru
l-PET għall-fliexken tagħhom stess (hard tolling). 
(240)   Sbatax (ħames konvertituri
u tnax-il bottiljatur) ikkooperaw fl-investigazzjoni u pprovdew informazzjoni
miġbura mill-kwestjonarju. Il-konvertituri li kkooperaw
irrappreżentat 22.7% u l-bottiljaturi 13% tal-konsum totali tal-PET
fl-Unjoni. It-tweġibiet tal-bottiljaturi waslu minn diversi fergħat
tal-kumpaniji multinazzjonali (magħrufin bħala sidien tal-marka). 
(241)   B’kollox, l-utenti indipendenti
kollha li ppreżentaw irwieħhom esprimew l-oppożizzjoni
tagħhom kontra l-miżuri. Madankollu, utent wieħed, integrat
b’mod vertikali ma’ produttur tal-PET, esprima l-appoġġ tiegħu
għall-issoktar tal-miżuri fuq il-bażi li l-miżuri
fis-seħħ jgħinu sabiex tkun assigurata l-istabilità
tal-provvista tal-PET fis-suq tal-Unjoni u biex tiġi stabbilita
kompetizzjoni ġusta. 
(242)   Ġie stabbilit li l-utenti
li kkooperaw kienu jakkwistaw il-PET prinċipalment mill-produtturi
tal-Unjoni u proporzjon żgħir biss kien jinkiseb
mill-importazzjonijiet. L-importazzjonijiet mill-Indja, it-Tajwan u t-Tajlandja
kienu jirrappreżentaw bejn wieħed u ieħor nofs dawn
l-importazzjonijiet u għalhekk proporzjon minimu tal-PET akkwistat.
Madankollu, l-importazzjonijiet minn pajjiżi terzi oħra mingħajr
l-ebda miżuri kienu wkoll disponibbli u laħqu sehem sinifikanti
mis-suq matul il-PIR (premessa (147). Għalhekk, anki bil-miżuri
fis-seħħ, l-utenti kellhom aċċess għal sorsi
alternattivi ta’ provvista. 
14.         L-argumenti tal-industrija
tal-utenti
(243)   L-utenti sostnew li kienu
affettwati b’mod sinifikanti miż-żidiet sostanzjali fil-prezz tal-PET
f’dawn l-aħħar snin, li ma jistgħux jiġu mgħoddija
lill-bejjiegħa bl-imnut u l-konsumaturi fl-ambjent ekonomiku preżenti.
Ġie sostnut li dawn iż-żidiet fil-prezzijiet irriżultaw
mill-akkumulazzjoni ta’ bosta snin ta’ applikazzjoni ta’ miżuri
għad-difiża tan-negozju, li pproteġew lill-produtturi tal-Unjoni
mill-kompetizzjoni tal-importazzjonijiet fiż-żmien meta l-industrija
tal-PET tal-Unjoni saret iżjed ikkonċentrata u integrata.
Minħabba f’hekk, l-utenti sostnew li l-miżuri fis-seħħ,
permezz tal-allegat impatt tagħhom fuq il-prezz tal-PET, huma responsabbli
għad-deterjorament tal-impjiegi, l-R&D u l-kompetittività tal-industrija
downstream fis-swieq tal-esportazzjoni, b’impatt aktar akut fuq l-SMEs.
Ġie sostnut ukoll li t-telf tal-impjiegi minħabba l-miżuri
fis-seħħ kien jaqbeż in-numru ta’ persuni attwalment impjegati
fl-industrija tal-PET tal-Unjoni.
14.1.      Sensittività
fil-prezz u l-istruttura tal-ispejjeż tal-utenti
(244)   Rigward is-sensittività
tal-konvertituri għall-prezzijiet tal-PET, il-PET instab li
jirrappreżenta madwar 80% tal-kostijiet totali. Għalhekk il-PET huwa
kkunsidrat bħala komponent kritiku tal-kostijiet għal din it-tip ta’
attività. Barra minn hekk, l-industrija tal-konvertituri nstabet li hija
pjuttost frammentata b’pożizzjoni ta’ negozjar relattivament dgħajfa
kontra l-bottiljaturi l-kbar u l-problemi strutturali inerenti tipiċi għall-industrija
bbażata fuq il-komodità. Minħabba f’hekk, dan is-settur wera tendenza
akbar għal integrazzjoni vertikali mal-bottiljaturi u l-użu ta’
ftehimiet dwar ħlasijiet li fuq il-bażi tagħhom jiġu
ggarantiti t-tariffi għall-konverżjoni u l-prezz tal-PET finalment
jiġi nnegozjat u mħallas mill-bottiljaturi. Huwa stmat li parti
sostanzjali mix-xiri tal-PET fis-suq tal-Unjoni hija kkontrollata direttament
mill-bottiljaturi l-kbar. Billi l-kuntratti għall-preforom sikwit jinkludu
mekkaniżmu biex jirrifletti l-varjazzjoni fil-prezzijiet tal-PET,
il-konvertituri huma dejjem aktar newtrali lejn l-iżviluppi fil-prezzijiet
tal-PET. 
(245)   Wara l-iżvelar xi utenti
kkontestaw il-konklużjoni dwar l-użu akbar ta’ tolling u formuli
tal-prezzijiet. L-informazzjoni fil-fajl ikkonfermat l-eżistenza ta’ xejra
bħal din. Għalhekk id-dikjarazzjoni ġiet miċħuda.
(246)   Ġie sostnut li
l-miżuri fis-seħħ ma jikkawżax dannu lill-konvertituri,
jekk jiġu applikati miżuri simili fuq l-importazzjonijiet
tal-preforom fl-Unjoni. Kien argumentat li fiż-żoni qrib il-fruntiera
tal-Unjoni ma’ pajjiżi terzi, li fihom ma hemm l-ebda miżuri kontra
l-importazzjonijiet ta’ PET mill-Indja, it-Tajwan u t-Tajlandja hemm
inċentivi biex tiġi delokalizzata l-produzzjoni tal-preforom u biex
dawn jiġu impurtati mingħajr il-miżuri anti-dumping fuq il-PET
fl-Unjoni. Huwa rikonoxxut li sa ċertu punt hemm motivazzjoni ekonomika
għaliex qiegħed iseħħ dan il-proċess. Madankollu,
minħabba l-kost tat-trasport, id-delokalizzazzjoni x’aktarx li
sseħħ biss f’distanzi limitati. B’mod ġenerali, l-allegat impatt
negattiv tal-miżuri inkwistjoni fuq xi konvertituri għalhekk huwa
kkunsidrat bħala wieħed marġinali.
(247)   Rigward l-impatt tal-prezz
tal-PET fuq il-bottiljaturi, skont iċ-ċifri rrappurtati, il-PET huwa
stmat li jirrappreżenta, fuq bażi medja peżata, 9% tal-kostijiet
totali tal-produzzjoni tax-xorb mhux alkoħoliku bbottiljat u 12%
tal-kostijiet totali tal-produzzjoni tal-ilma minerali bbottiljat. Dan juri li
l-PET mhuwiex il-komponent prinċipali ta’ nefqa għall-industrija
tal-ibbottiljar. 
(248)   Barra minn hekk,
l-investigazzjoni stabbiliet li l-PET kien il-materjal preferut, għalkemm
mhux il-materjal esklussiv tal-ippakkjar, tal-bottiljaturi. Il-prodotti tal-PET
kienu jirrappreżentaw 75% tal-fatturat tal-bottiljaturi tal-ilma u 50% tal-fatturat
tal-produtturi ta’ xarbiet mhux alkoħoliċi. Barra dan,
l-investigazzjoni wriet li l-kuntratti bejn bosta bottiljaturi kbar u
l-produtturi tal-PET kienu bbażati fuq formula li biha l-prezz kien
aġġustat biex jirrifletti l-varjazzjoni fil-prezzijiet tal-materja
prima għall-PET. Dan jikkonferma l-kontroll miżjud tal-bottiljaturi
l-kbar, u għalhekk l-aktar rappreżentattivi, fuq il-marġini ta’
konverżjoni tal-produtturi tal-PET. 
(249)   Wara l-iżvelar xi utenti
tennew l-argument tagħhom li l-PET huwa komponent bażiku ta’ nefqa
konvertituri, industriji tas-soft drinks u ilma bbottiljat u s-sejbiet f’dan
ir-rigward ma kinux preċiżi u mhux ibbażati fuq id-dejta
rapportata. Ta’ min jinnota li s-sitwazzjoni tal-konvertituri ġiet analizzata
separatament u dan il-kumment huwa fil-każ tagħhom bla bażi (ara
l-premessa (244) hawn fuq). Fir-rigward tal-valutazzjoni tas-sitwazzjoni
tal-bottiljaturi huwa kkonfermat li l-proporzjonijiet tal-ispiża
stabbiliti fl-investigazzjoni huma bbażati fuq iċ-ċifri
rrappurtati mill-bottiljaturi li kkooperaw skont metodoloġija disponibbli
lill-partijiet kollha. Il-proporzjonijiet stabbiliti tal-ispejjeż huma
konformi mas-sejbiet ta’ investigazzjonijiet preċedenti dwar l-istess
prodott ikkonċernat[19].
L-argumenti tal-partijiet għalhekk tqiesu bħala li ma kinux
sostanzjati.
(250)   Wara l-iżvelar xi utenti
stqarrew li l-essenza tad-dejta speċifika tal-kumpanija u l-informazzjoni
pprovduta minnhom ma kinitx rifless fl-analiżi tal-interess tal-Unjoni.
Huwa kkonfermat li d-dejta intużat kif irrappurtat mill-utenti
fit-tweġibiet tagħhom għall-kwestjonarju. Il-metodoloġija
tal-kalkolu kienet disponibbli għall-partijiet kollha konċernati. Fuq
din il-bażi, l-asserzjoni ma ntlaqgħetx.
(251)   L-investigazzjoni stabbilixxiet
ukoll li abbażi tat-tnaqqis mistenni u/jew mixtieq tat-twaqqigħ
fil-prezzijiet tal-PET li skont stima vverifikata mill-bottiljaturi infushom,
it-tneħħija tal-miżuri tirriżulta fi tnaqqis
negliġibbli tal-ispejjeż għall-bottiljaturi. Abbażi ta’
dawn l-istimi tat-tnaqqis fil-prezzijiet tal-PET u l-proporzjonijiet stabbiliti
tal-kostijiet, it-tnaqqis rispettiv fil-kostijiet ġie kkalkulat fil-medda
ta’ 0.3-0.7% tal-kostijiet totali tal-utenti għall-attivitajiet
tagħhom relatati mal-PET. 
(252)   Wara l-iżvelar xi utenti
kkontestaw din il-konklużjoni bl-argument li kull iffrankar fl-ispiża
jkun sinifikanti. Xi utenti ressqu stimi ġodda fis-sottomissjonijiet
tagħhom mingħajr ma provdew ebda evidenza ġdida. Wieħed
irid jenfasizza li l-iffrankar prospettiv huma ta’ natura ipotetika, kif
ġie ammess ukoll minn xi utenti stess. Fir-rigward tal-konvertituri,
l-ebda kwantifikazzjoni ta’ tfaddil prospettiv ma tressqet għal dan
is-segment. Fir-rigward tal-bottiljaturi, ġie meqjus li jekk l-allegat
tnaqqis fil-prezz tal-PET jimmaterjalizza, fid-dawl tal-istruttura
tal-ispejjeż tal-bottiljaturi, tfaddil ta’ bejn 0.3%-0.7%
tal-ispejjeż totali ma jistax jitqies bħala ‘sinifikanti”. Peress li
l-ebda evidenza ġdida ma kienet provduta, it-talba ġiet irrifjutata
bħala li ma kinitx sostanzjata. 
(253)   Intqal li xi produtturi
tal-ilma bbottiljat għandhom vulnerabbiltajiet inererenti li
joħorġu mir-rekwiżiti legali imposti biex l-ilma tas-sors
jiġi bbottiljat fis-sors u l-volumi limitati tal-estrazzjoni. Is-settur
qed jiġi ddominat mill-SMEs, fatt li għandu impatt fuq l-istruttura
tal-kostijiet tal-kumpaniji inkwistjoni. Barra minn hekk, kienu osservati
varjazzjonijiet fil-livelli tal-prezzijiet tal-prodotti finali bejn l-Istati
Membri skont il-poter tal-akkwst tal-popolazzjoni lokali. Għal dawn
ir-raġunijiet tqies li l-impatt ta’ tnaqqis eventwali fil-prezzijiet
tal-PET, jekk jitneħħew il-miżuri, ikun aktar evidenti għal
din il-parti tal-industrija tal-ibbottiljar.
14.2.      Allegati prezzijiet primjum u
profitti tal-industrija tal-Unjoni
(254)   Xi
partijiet allegaw l-eżistenza ta’ prezzijiet primjum u marġini
primjum prattikati mill-produtturi tal-PET fl-Unjoni, u qalu li dawn huma
l-oriġini taż-żidiet fil-prezzijiet fl-2011. Din l-istqarrija
kienet ukoll appoġġata mill-paragun li sar bejn il-prezzijiet tal-PET
u l-firxa fuq il-materja prima fl-Unjoni mas-sitwazzjoni fis-suq Asjatiku u
fl-Istati Uniti. Ġie sostnut li din is-sitwazzjoni tirriżulta
mill-akkumulazzjoni ta’ rimedji kummerċjali. 
(255)   Għandu jiġi nnotat li
ż-żieda fil-prezzijiet tal-PET fl-2011, kif ukoll it-tnaqqis
tagħhom fl-2009, kien fenomenu dinji imbuttat mill-evoluzzjoni
fil-prezzijiet tal-materja prima (ara l-premessa (153) ta’ hawn fuq). Id-dejta
ppreżentata mill-partijiet uriet b’mod sistematiku korrelazzjoni mill-qrib
ħafna bejn l-evoluzzjoni tal-prezzijiet tal-PET fl-Ewropa, l-Asja u l-USA.
Madankollu, fil-fatt hemm differenzi fil-prezzijiet tal-PET madwar id-dinja li
huma relatati ma’ diversi raġunijiet, b’mod partikolari l-istruttura
speċifika tal-ispejjeż f’kull reġjun. Rigward l-argument dwar il-marġini
primjum eżistenti fl-Unjoni, huwa nnotat li anki f’ċirkustanzi
eċċezzjonali lejn l-aħħar tal-2010 u l-bidu tal-2011,
l-industrija tal-Unjoni bilkemm laħqet il-profittabilità kkunsidrata
raġonevoli għal din it-tip ta’ industrija. Ma nstabet l-ebda evidenza
ta’ profitt primjum. Għaldaqstant, l-argument dwar prezzijiet 'primjum' u
marġini 'primjum' eżistenti fuq il-PET fl-Unjoni li huma dovuti
għall-eżistenza tal-miżuri inkwistjoni, irid jiġi rifjutat.

(256)   Wara l-iżvelar, xi
partijiet tennew l-argument tagħhom li l-prezzijiet fl-Unjoni kienu
għoljin b’mod inġustifikabbli li jirrifletti l-impatt ta’
akkumulazzjoni ta’ miżuri anti-dumping li joperaw f’suq
b’konċentrazzjoni fost il-produtturi tal-Unjoni, integrazzjoni vertikali u
produzzjoni limitata li mhix kapaċi tissodisfa l-konsum. Intqal ukoll li
d-dejta dwar il-prezzijiet uriet ukoll li prezzijiet ogħla fl-Unjoni
mhumiex jirriflettu spejjeż ogħla tal-materja prima. Huwa innutat li
l-argumenti dwar il-konċentrazzjoni, l-integrazzjoni vertikali u l-kapaċità
tal-produzzjoni tal-industrija tal-Unjoni ġew indirizzati fil-premessi
(204) u (265) rispettivament. Fir-rigward tal-impatt iddikjarat ta’ dawn
il-fatturi fuq il-prezz tal-PET fl-Unjoni huwa mfakkar li l-iżvilupp
fil-prezz tal-PET huwa kkawżat mill-prezz tal-materja prima li tammonta
għal 90 % tal-ispiża tal-PET (ara l-premessa (173 hawn fuq).
Barraminnhekk, iż-żieda fil-prezzijiet tal-PET fl-2010/2011 kien
fenomenu dinji (ara l-premessa (153) hawn fuq). L-argumenti tal-partijiet
għalhekk tqiesu bħala li ma kinux sostanzjati.
(257)   Fir-rigward tal-argument dwar
id-distakk bejn il-prezz tal-PET tal-Unjoni u l-prezzijiet fl-Asja u l-Istati
Uniti, u barra s-sejbiet diġà mesmmija fil-premessa (255) hawn fuq, instab
li d-differenza fil-prezzijiet bejn l-Istati Uniti u s-suq tal-Unjoni kienet
volatili, iżda moderat. Il-prezzijiet tal-Unjoni ma kinux sistematikament
ogħla kif iddikjarat. Is-suq tal-Asja u tal-Unjoni instabu li kienu
differenti ħafna f’termini tal-istrutturi tal-ispejjeż marbuta b’mod
partikolari mad-daqs tas-suq u ekonomiji ta’ skala, aċċess
għall-materji primi u l-kapaċità. Għalhekk, it-tqabbil
tal-prezzijiet medji bejn dawn iż-żewġt iswieq ma kienx
sinifikanti. L-argument tal-partijiet injstab li ma kienx sostanzjat.
(258)   Barra minn hekk, xi partijiet
sostnew li l-prezzijiet fl-Unjoni jirriflettu firxa ogħla fuq il-prezz
tal-materja prima kif imqabbla mal-Istati Uniti jew l-Asja. Il-paraguni
mal-firxa jsegwu l-istess loġika bħal paraguni fuq il-prezzijiet ta’
diversi swieq reġjonali bid-differenza li l-varjazzjonijiet fil-prezzijiet
tal-materja prima bejn id-diversi swieq reġjonali huma kkunsidrati.
Madankollu, id-differenzi strutturali eżistenti bejn is-swieq tista’
tiġġustifika d-differenza fil-konverżjoni tat-tariffi. Profitti
straordinarji li saru mill-industrija tal-Unjoni bejn l-2010/2011 ġew
spjegati fil-premessa (179) hawn fuq. Fl-ebda waħda minn dawn
is-sitwazzjonijiet ma nstab li l-miżuri kellhom rwol. Għalhekk
l-argument tal-partijiet ġie miċħud.
(259)   L-istess partijiet sostnew ukoll
li l-akbar produttur fl-Unjoni jitlob prezzijiet ogħla fl-Unjoni milli fi
swieq oħra u jirreġistra dħul ogħla fl-2010 fl-Unjoni milli
bnadi oħra. F’dan il-kuntest, huwa kkunsidrat li huwa ekonomikament
ġustifikabbli li kumpannija transnazzjonali jkollha strutturi
tal-ispejjeż differenti u għalhekk prezzijiet differenti fuq swieq
reġjonali differenti. Il-livelli ta’ profittabilità eċċezzjonali
bejn l-2010/2011 ġew spjegati fil-premessa (179) hawn fuq. Għal dawn
ir-raġunijiet, l-argument ġie rrifjutat.
14.3.      Is-sitwazzjoni ekonomika
tal-utenti u l-impatt dikjarat tal-miżuri
(260)   Affermazzjonijiet oħra
saru fir-rigward tad-deterjorament tas-sitwazzjoni ekonomika tal-industrija
tal-utenti, bħall-għeluq ta’ faċilitajiet u t-tnaqqis
fl-impjiegi. Ġie allegat li dan kien ir-riżultat taż-żieda
fil-prezzijiet tal-PET. Barra minn hekk, ġie sostnut li l-kompetittività
tal-marki Ewropej ewlenin naqset ħafna billi l-esportazzjonijiet
tagħhom f’pajjiżi terzi kienu f’kompetizzjoni diretta ma’ prodotti
bbottiljati li jibbenefikaw minn PET bi prezzijiet internazzjonali. 
(261)   Ta’ min
jinnota, li fuq il-bażi tal-informazzjoni mressqa mill-utenti li
kkooperaw, is-sehment tal-utenti ma nstabx li kien qed jagħmel telf
għalkemm kien hemm tnaqqis fil-livell globali ta’ profitabilità fil-PIR.
Il-marġni ta’ qligħ tal-industrija tal-utenti stabbilit fuq
il-bażi tar-risposti għall-kwestjonarju skont il-metodoloġija
disponibbli għall-partijiet kollha nstab li kien f’livell simili
tal-qligħ stabbilit għall-industrija tal-Unjoni fil-PIR.
Iż-żewġ kumpaniji vverifikati (bottiljaturi) irrapportaw
espansjonijiet ulterjuri fil-volumi tal-produzzjoni u żieda
fil-profitabilità matul il-perjodu kkunsidrat. Xi konvertituri nstabu joperaw
b’marġini stretti, f’xi każijiet jiffaċċjaw diffikultajiet
strutturali u finanzjarji. Madankollu, ma setgħet tiġi stabbilita
l-ebda rabta diretta mal-miżuri fis-seħħ f’dan ir-rigward.
Bl-istess mod, ċertu deterjorament fis-sitwazzjoni ekonomika
tal-bottiljaturi kien marbut mal-pressjoni kkawżata fl-2011
miż-żieda f’daqqa fil-prezz tal-PET li ma setgħetx tiġi
mgħoddija lill-bejjiegħa bl-imnut fir-riċessjoni ekonomika
kurrenti. Madankollu, filwaqt li kien stabbilit li s-sitwazzjoni tal-industrija
tal-utenti ddeterjorat sa ċertu punt fl-2011, ir-rabta bejn id-deterjorament
u l-eżistenza tal-miżuri ma kinitx ippruvata, speċjalment
fid-dawl tal-fatt li miżuri kien ilhom fis-seħħ sa mis-sena
2000. 
(262)   Wara l-iżvelar xi
partijiet ma qablux mal-konklużjoni li l-industrija tal-utenti ma kinitx
tagħmel it-telf. Il-partijiet sostnew ukoll li l-marġini ta’ profitt
tal-utenti kien iżjed baxx minn dak tal-industrija tal-Unjoni. Rigward
il-valutazzjoni tal-profittabilità tal-industrija tal-utenti, l-informazzjoni
miġbura mill-utenti li koperaw ikkontradixxiet din l-istqarrija.
Għalkemm xi utenti li kkooperaw setgħu kienu qed jagħmlu telf,
l-industrija tal-utenti nstabet li kienet tagħmel profitt b’mod
ġenerali. Fi kwalunkwe każ, jekk iż-żieda fil-prezzijiet
tal-PET tinstab li tkun element wieħed li jaffettwa l-profitabbiltà tal-utenti,
l-ebda rabta bejn il-miżuri u l-profitabbiltà tal-kumpaniji inkwistjoni ma
kienet murija. F’dak li għandu x’jaqsam mat-tqabbil ta’ marġini ta’
profitt tal-utenti u l-industrija tal-Unjoni, din it-talba ma kinitx
sostanzjata. Minħabba l-volatilità tal-profitabbiltà tal-industrija
tal-Unjoni (ara l-premessi (176) sa (179) hawn fuq), il-paragun bejn
iż-żewġ segmenti ma kienx meqjus konklużiv. Fi kwalunkwe
każ, iż-żewġ taqsimiet urew livelli ta’ profittabilità
simili matul il-PIR (ara l-premessa (259). F’dan id-dawl, il-kummenti
tal-partijiet ġew irrifjutati bħala li ma kinux sostanzjati. 
(263)   Rigward l-allegat tnaqqis
fil-kompetittività tal-esportazzjonijiet tal-produtturi tal-ilma minerali/xorb
mhux alkoħoliku bbottiljat tal-Unjoni, din l-affermazzjoni la kienet
issostanzjata, u f’dan il-kuntest lanqas ma ntweriet rabta mal-eżistenza
tal-miżuri fis-seħħ. 
(264)   Wara
l-iżvelar il-partijiet tennew li ż-żieda fil-prezzijiet tal-PET
għandhom impatt negattiv fuq il-kompetittività tal-esportazzjonijiet tal-ilma
bbottiljat. Huwa rikonoxxut li żieda fil-prezz tal-PET, fost affarijiet
oħra, jista’ jkollha impatt negattiv fuq il-kompetittività
tal-esportazzjonijiet ta’ l-ilma bbottiljat. Madankollu, peress li ma nstabet
l-ebda rabta bejn żieda fil-prezz tal-PET u l-miżuri inkwistjoni,
minħabba li l-prezzijiet tal-PET primarjament ġejjin mill-prezzijiet
tal-materja prima, l-impatt sostnut tal-miżuri fuq il-kompetittività
mnaqqsa ġie miċħud. 
(265)   Fl-aħħar nett,
rigward l-allegat effett tal-miżuri fuq l-impjiegi, l-investigazzjoni
żvelat li t-telf ivverifikat tal-impjiegi tal-industrija tal-utenti kien
marbut prinċipalment maż-żieda fil-produttività u
fl-effiċjenza u parti kienet tirrigwarda t-tnaqqis fil-persunal
temporanju. 
(266)   Wara l-iżvelar xi
partijiet ikkontestaw din is-sejba fuq il-bażi li ma tirriflettix
is-sitwazzjoni tas-settur kollu kemm hu. Minbarra s-sejbiet deskritti
fil-premessa (265) hawn fuq, huwa osservat li impjiegi totali rrappurtati
mill-konvertituri żdiedu b’mod sinifikanti u ħadd kinnhom ma
rrappurta telf ta’ impjiegi. Il-bottiljaturi sostnew telf ta’ impjiegi
bħala riżultat ta’ żieda fil-prezz tal-PET. Madankollu, peress
li ż-żieda fil-prezz tal-PET kienet fenomenu dinji, ma ġiet
stabbilita l-ebda rabta bejn it-telf ta’ impjiegi u l-miżuri. Barra minn
hekk, 90 % tat-telf tal-impjiegi rrappurtati mit-tweġibiet tal-utenti
għall-kwestjonarju kienu kkonċentrati fuq tliet kumpaniji. Waħda
minnhom, utent ivverifikat li jirrappreżenta parti sostanzjali tat-telf
ta’ impjiegi rapportat, żied sostanzjalment il-volumi tiegħu matul
il-perjodu kkunsidrat u dan it-telf huwa għalhekk assoċjat
mal-gwadanji fil-produttività. Rigward iż-żewġ kumpanniji li
baqa’, dawn instabu li għandhom marġini tal-profittabilità fost
l-ogħla tal-partijiet li kkooperaw fis-segment tagħhom u ‘l fuq
mill-profitt immirat tal-industrija tal-Unjoni f’dan il-każ. Għalhekk
dawk l-affermazzjonijiet ġew miċħuda.
14.4.      Argumenti
oħra
(267)   Wara l-iżvelar xi
partijiet argumentaw li l-produtturi tal-Unjoni ma għandhomx
biżżejjed kapaċitajiet biex ilaħħqu mad-domanda
eżistenti. Ta’ min jinnota li l-industrija tal-Unjoni ħadmet
b’86 % tal-kapaċità ta’ produzzjoni tagħha fil-PIR u
għandha biżżejjed kapaċità ta’ riżerva biex tkopri
l-konsum domestiku totali ta’ PET. Barra minn hekk, l-importazzjonijiet minn
pajjiżi oħra kemm bil-miżuri kif ukoll mingħajrhom ikomplu
jseħħu u għandhom it-tendenza li jiżdiedu. Barra minn hekk,
il-miżuri attwali skadew fil-każ tal-Korea t’Isfel u jitneħħew
għall-importazzjonijiet tal-prodott ikkonċernat mill-Malasja u
l-Indoneżja. Barra minn hekk, l-industrija tar-riċiklaġġ
tal-PET tista’ tikkostitwixxi sors ulterjuri ta’ PET biex tkopri d-domanda
domestika fl-Unjoni. Għal dawn ir-raġunijiet, il-problemi allegati
ffaċċjati mill-utenti minħabba allegat nuqqas ta’ produzzjoni
fl-Unjoni ma tqisx li kienu sostanzjati. 
(268)   Wara l-iżvelar xi utenti
stqarrew li l-analiżi ma kinitx tindirizza l-impatt negattiv dikjarat
tal-akkumulazzjoni tal-miżuri antidumping fuq il-prodott ikkonċernat
minn din ir-reviżjoni. Bħala tweġiba għal dan l-argument,
huwa nnutat li l-miżuri anti-dumping sempliċiment jirrimedjaw
għall-effett ta’ ħsara stabbilit tad-dumping. L-eżistenza
tal-allegat effett ‘akkumulat’ ma kinitx pruvata. Għall-kuntrarju,
minkejja l-miżuri fis-seħħ, l-importazzjonijiet
mill-pajjiżi b’miżuri ant-dumping għadhom iseħħu u
l-volumi tagħhom żdiedu matul il-perjodu kkunsidrat. Barra minn hekk,
l-importazzjonijiet minn pajjiżi li ma għandhom l-ebda miżuri
huma disponibbli b’xejra li qed tikber u f’volumi sostanzjali.
Fl-aħħar nett, it-tmiem tal-miżuri kontra l-Malasja u
l-Indoneżja, kif ukoll l-iskadenza tal-miżuri kontra l-Korea t’Isfel,
jikkontribwixxu għall-ftuħ tas-Suq tal-Unjoni. Il-kumment tal-parti
kien għalhekk miċħud. 
15.         Konklużjoni dwar
l-interess tal-Unjoni
(269)   Biex wieħed jikkonkludi,
huwa mistenni li l-estensjoni tal-miżuri anti-dumping fuq
l-importazzjonijiet mill-Indja, it-Tajwan u t-Tajlandja tipprovdi opportunità
għall-industrija tal-Unjoni biex ittejjeb is-sitwazzjoni ekonomika
tagħha u tikkapitalizza fuq l-investimenti u r-ristrutturar li saru f’dawn
l-aħħar snin. 
(270)   Huwa kkunsidrat ukoll li
t-titjib fis-sitwazzjoni ekonomika tal-industrija tal-Unjoni jista‘ jkun
fl-interess tal-produtturi tal-PTA u, sa ċertu punt anqas, tal-produtturi
tal-MEG fl-Unjoni. 
(271)   Is-sitwazzjoni ekonomika
tal-utenti marret għall-agħar mill-aħħar reviżjoni u
b’mod partikolari l-produtturi ż-żgħar tal-ilma tal-fliexken
instab li, fost raġunijiet oħra, kienu affettwati ħażin
speċjalment miż-żieda riċenti fil-prezz tal-PET billi ma
setgħux jgħadduha lill-bejjiegħa bl-imnut fil-klima ekonomika
preżenti. Madankollu, l-iżviluppi eċċezzjonali tal-2011
fil-prezzijiet u l-marġini nstab li kienu fenomenu globali misjuq
prinċipalment miż-żieda fil-prezzijiet tal-materja prima.
Għalhekk, l-allegazzjonijiet dwar prezzijiet 'primjum' u marġini
'primjum' eżistenti marbuta mal-eżistenza tal-miżuri inkwistjoni
nstab li ma kinux ġustifikati. Fl-istess ħin, is-suq tal-Unjoni
għadu suq miftuħ b’sorsi alternattivi eżistenti ta’ provvista
minn pajjiżi terzi oħra mingħajr l-ebda miżuri. 
(272)   F’dan l-isfond, ma ntweriet
l-ebda rabta diretta bejn iż-żieda fil-prezzijiet tal-PET u
l-miżuri eżistenti. Is-sitwazzjoni ekonomika tal-konvertituri nstabet
li kienet stabbli minkejja l-miżuri fis-seħħ. Il-piż
tal-PET fil-kost totali tal-bottiljaturi nstab li kien limitat. Barra minn
hekk, ma ġiet murija ebda rabta bejn il-varjazzjonijiet fil-prezz tal-PET
u l-miżuri. Għal dawn ir-raġunijiet, il-miżuri ma nstabux
li għandhom effett sproporzjonati fuq l-utenti.
(273)   Fid-dawl tal-fatturi kollha
spjegati hawn fuq, ma jistax jiġi konkluż b’mod ċar li mhuwiex
fl-interess tal-Unjoni li jinżammu l-miżuri anti-dumping attwali.
H. RELAZZJONI BEJN IL-MIŻURI
ANTIDUMPING U KOMPENSATORJI
(274)   Għal pajjiż
esportatur wieħed, jiġifieri l-Indja, twettqet investigazzjoni
parallela dwar l-iskadenza tal-miżuri kumpensatorji (ara l-premessa (8)
aktar ’il fuq). Dik l-investigazzjoni kkonfermat il-ħtieġa li
tissokta l-applikazzjoni ta’ dawk il-miżuri f’livelli mhux mibdula.
L-investigazzjoni preżenti kkonkludiet ukoll li l-miżuri anti-dumping
fuq l-esportazzjonijiet mill-Indja għandhom jinżammu
fis-seħħ f’livelli mhux mibdula. F'dak ir-rigward, wieħed
jirreferi għall-premessa (125) tar-Regolament (KE)
Nru 2604/2000. Billi l-miżuri attwalment proposti
għall-esportazzjonijiet tal-PET mill-Indja baqgħu mhux mibdula,
isegwi li l-Artikolu 14(1) tar-Regolament bażiku u
l-Artikolu 24(1) tar-Regolament bażiku antisuddidji huma
osservati.
J. MIŻURI ANTI-DUMPING
(275)   Il-partijiet interessati kollha
ġew infurmati dwar il-fatti u l-kunsiderazzjonijiet essenzjali fuq
il-bażi liema huwa maħsub li jiġi rrakkomandat li jinżammu
l-miżuri eżistenti fuq l-importazzjonijiet tal-prodott
kkonċernat li joriġina mill-Indja, it-Tajwan u t-Tajlandja u li
jiġu tterminati fir-rigward tal-importazzjonijiet li joriġinaw
mill-Indoneżja u l-Malasja. Dawn ingħataw ukoll perjodu biex
jagħmlu rappreżentazzjonijiet wara dan l-iżvelar.
(276)   Minn dan t’hawn fuq isegwi li,
kif previst mill-Artikolu 11(2) tar-Regolament bażiku, għandhom
jinżammu l-miżuri anti-dumping applikabbli
għall-importazzjonijiet tal-PET li joriġinaw mill-Indja, it-Tajwan u
t-Tajlandja. Bil-maqlub, dawk li jorġinaw mill-Indoneżja u l-Malasja
għandhom jitħallew jiskadu.
ADOTTA DAN IR-REGOLAMENT:
Artikolu 1
1.         Dazju anti-dumping definittiv huwa
b’dan impost fuq l-importazzjonijiet ta’ polietilentereftalatb’numru ta’
viskożità ta’ 78 ml/g jew ogħla, skont l-istandard tal-ISO
1628-5, li attwalment jaqa’ taħt il-kodiċi NM 3907 60 20 u li joriġina
mill-Indja, it-Tajwan u t-Tajlandja.
2.         Ir-rata tad-dazju anti-dumping
definittiv applikabbli għall-prodott deskritt fil-paragrafu 1 u
mmanifatturat mill-kumpaniji ta’ hawn taħt għandha tkun kif ġej:
 Pajjiż || Kumpanija || Dazju anti-dumping (EUR/tunnellata) || Kodiċi TARIC addizzjonali 
 L-Indja || Reliance Industries Ltd || 132.6 || A181 
 Pearl Engineering Polymers Ltd || 87.5 || A182 
 Senpet Ltd || 200.9 || A183 
 Futura Polyesters Ltd || 161.2 || A184 
 Dhunseri Petrochem & Tea Limited || 88.9 || A585 
 Il-kumpaniji l-oħra kollha || 153.6 || A999 
 It-Tajwan || Far Eastern New Century Corporation || 36.3 || A808 
 Shinkong Synthetic Fibers Corp. || 67.0 || A809 
 Lealea Enterprise Co., Ltd || 0 || A996 
 Il-kumpaniji l-oħra kollha || 143.4 || A999 
 It-Tajlandja || Thai Shingkong Industry Corp. Ltd || 83.2 || A190 
 Indo Pet (Thailand) Ltd || 83.2 || A468 
 Il-kumpaniji l-oħra kollha || 83.2 || A999 
3.         F’każijiet fejn il-prodotti
tkun saritilhom il-ħsara qabel ma jidħlu fiċ-ċirkolazzjoni
libera, il-prezz attwalment imħallas jew li jkun irid jitħallas
jiġi maqsum għall-istabbiliment tal-valur doganali skont l-Artikolu 145
tar-Regolament tal-Kummissjoni (KEE) Nru 2454/93
tat-2 ta’ Lulju 1993 li jistipula d-dispożizzjonijiet
għall-implementazzjoni tar-Regolament tal-Kunsill (KEE) Nru 2913/92
li jistabbilixxi l-Kodiċi Doganali Komunitarju[20],
l-ammont ta’ dazju anti-dumping, ikkalkulat fuq il-bażi tal-ammonti
stabbiliti hawn fuq, għandu jitnaqqas b’perċentwal li jikkorrispondi
mat-tqassim tal-prezz attwalment imħallas jew li jkun irid jitħallas.

4.         Minkejja l-paragrafi 1 u 2,
id-dazju anti-dumping definittiv m’għandux japplika għal
importazzjonijiet maħruġa għaċ-ċirkolazzjoni libera
skont l-Artikolu 2.
5.         Sakemm ma jkunx speċifikat mod
ieħor, għandhom japplikaw id-dispożizzjonijiet
fis-seħħ fir-rigward tad-dazji doganali.
6.         Il-proċediment ta’
reviżjoni fir-rigward tal-importazzjonijiet ta’
polietilentereftalatb’numru ta’ viskożità ta’ 78 ml/g jew ogħla,
skont l-Istandard tal-ISO 1628-5, li attwalment jaqa’ taħt il-kodiċi
NM 3907 60 20 u li joriġina mill-Indoneżja u l-Malasja, huwa b’dan
itterminat.
Artikolu 2 
1.         L-importazzjonijiet għandhom
ikunu eżentati mid-dazji anti-dumping imposti mill-Artikolu 1
bil-kundizzjoni li dawn ikunu prodotti u esportati direttament (jiġifieri
fatturati u mibgħuta) lil kumpanija li taġixxi bħala importatur
fl-Unjoni mill-kumpaniji li l-ismijiet tagħhom huma elenkati
fid-Deċiżjoni 2000/745/KE, kif emendata minn żmien
għall-ieħor, iddikjarati taħt il-kodiċi TARIC addizzjonali
xieraq u li jiġu ssodisfati l-kundizzjonijiet stipulati fil-paragrafu 2. 
2.         Meta tiġi ppreżentata
t-talba għar-rilaxx fiċ-ċirkolazzjoni libera, l-eżenzjoni
mid-dazji għandha tkun kondizzjonali fuq il-preżentazzjoni ta’
Fattura ta’ Impenn valida lill-awtorijajiet doganali tal-Istat Membru
kkonċernat, maħruġa mill-kumpaniji esportaturi li
mingħandhom ikunu aċċettati impenji, li jkun fiha l-elementi
essenzjali elenkati fl-Anness. L-eżenzjoni mid-dazju għandha tkun
kondizzjonali wkoll fuq il-fatt li l-prodotti ddikjarati u ppreżentati
lid-dwana jkunu jaqblu eżatt mad-deskrizzjoni fuq il-Fattura ta’ Impenn.
Artikolu 3
Dan ir-Regolament għandu jidħol
fis-seħħ l-għada tal-jum tal-pubblikazzjoni tiegħu
f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot
fl-intier tiegħu u japplika direttament fl-Istati Membri kollha.
Magħmul fi Brussell,
                                                                       Għall-Kunsill
                                                                       Il-President
ANNESS 
Elementi li għandhom jiġu indikati
fil-Fattura ta’ Impenn imsemmija fl-Artikolu 2(2):
1. In-numru tal-Fattura tal-Impriża.
2. Il-kodiċi TARIC addizzjonali li bih
il-prodotti fuq il-fattura jistgħu jinħarġu mid-dwana
fil-fruntieri tal-Unjoni (kif speċifikat fir-Regolament).
3. Id-deskrizzjoni eżatta tal-prodotti,
li tinkludi:
— in-numru tal-kodiċi ta’ rappurtar
tal-prodott (PRC) (kif stabbilit fl-impenn offrut mill-produttur esportatur
inkwistjoni),
— il-kodiċi NM,
— il-kwantità (għandha tingħata
f’unitajiet)
4. Id-deskrizzjoni tat-termini tal-bejgħ,
li tinkludi:
— il-prezz għal kull unità,
— it-termini ta’ ħlas applikabbli,
— it-termini ta’ kunsinna applikabbli,
— l-iskontijiet u r-rifużjonijiet totali.
5. L-isem tal-kumpanija li taġixxi
bħala importatur li lilha tinħareġ direttament il-fattura
mill-kumpanija.
6. L-isem tal-uffiċjal tal-kumpanija li
tkun ħarġet il-fattura ta’ impenn u d-dikjarazzjoni ffirmata li
ġejja:
‘Jien, hawn taħt iffirmat/a,
niċċertifika li l-bejgħ għall-esportazzjoni diretta lejn
l-Unjoni Ewropea, tal-prodotti koperti minn din il-fattura, qiegħed isir
fl-ambitu u skont it-termini tal-impenn offrut minn … (isem il-kumpanija), u
aċċettat mill-Kummissjoni Ewropea permezz
tad-Deċiżjoni 2000/745/KE. Niddikjara li l-informazzjoni
mogħtija f’din il-fattura hija sħiħa u korretta.’ Jien
niddikjara li l-informazzjoni provduta f'din il-fattura hija sħiħa u
korretta." 
[1]               ĠU L 343, 22.12.2009, p. 51.
[2]               ĠU L 301, 30.11.2000, p. 21.
[3]               ĠU L 78, 21.3.2002, p.4.
[4]               ĠU L 127, 29.4.2004, p. 7.
[5]               ĠU
L 19, 21.1.2005, p.1.
[6]               ĠU L 266, 11.10.2005, p. 10.
[7]               ĠU L 59, 27.2.2007, p. 1.
[8]               ĠU L 340,19.12.2008, p. 1.
[9]               OJ L 232, 9.9.2011, p. 19.
[10]             ĠU L 90, 28.3.2013, p. 1.
[11]             ĠU
L 301, 30.11.2000, p. 21.
[12]             ĠU L 301, 30.11.2000, p. 1.
[13]             ĠU L 59, 27.2.2007, p. 88.
[14]             ĠU C 122, 20.4.2011, p. 10.
[15]             ĠU C 55, 24.2.2012, p. 4.
[16]             ĠU C 55, 24.2.2012, p.14.
[17]             ĠU
L 188, 18.7.2009, p. 93.
[18]             ĠU L
188, 18.7.2012, p.8 
[19]             Eż.Regolament
tal-Kummissjoni Nru 473/2010; Regolament tal-Kunsill Nru 192/2007.
[20]             ĠU L
253, 11.10.1993, p. 1